މޭޔަރަށް ވޯޓުގައި ބައިވެރި ނުވޭނެކަމަށް ފުވައްމުލައް ސިޓީ ކައުންސިލުން ނިންމާފައެއް ނުވޭ – Mikal News\nމޭޔާރަށް ވޯޓު ލެވޭނެ ބާ ނުވަތަ ނޫންބާ؟ އެހާ ސާފު ކަމެއް ނޫން\nމޭޔަރަށް ވޯޓުގައި ބައިވެރި ނުވޭނެކަމަށް ފުވައްމުލައް ސިޓީ ކައުންސިލުން ނިންމާފައެއް ނުވާ ކަމަށް ފުވައްމުލައް ސިޓީ ކައުންސިލް މެމްބަރަކު މިކަލް ނޫހަށް ވިދާޅުވެއްޖެއެވެ.\nއެ މެމްބަރު މިހެން ވިދާޅުވީ އިއްޔެއިން ފެށިގެން ސޯޝަލް މީޑިއާގައި ފުވައްމުލައް ސިޓީގެ މޭޔަރަށް ކައުންސިލް ޖަލްސާތަކުގައި ވޯޓު ނުލެވޭ ގޮތަށް ފުވައްމުލައް ސިޓީ ކައުންސިލްގެ4ވަނަ ދައުރުގެ ހިންގާ ގާވާއިދު ބަދަލުކޮށްފައިވާ ކަމަށް ބުނެ ގިނަބަޔަކު ފާޑުކިޔުން އަމާޒުވެފައިވާ ދަނޑިވަޅެއްގައެވެ.\nސޯޝަލް މީޑީއާގައި އެމްޑީޕީގެ ސަޕޯޓަރުންނާއި ޑިމޮކްރަސީއަށް މަސައްކަތް ކުރާ ފުވައްމުލައް ސިޓީގެ މީހުން އެކަމަށް ވަރަށް ބޮޑަށް ފާޑުކިޔަމުން އާދެއެވެ. އެގޮތުން ސައްފާޙު ފާރޫޤު ލިޔެފައި ވެއެވެ.\n“އެމްޑީޕީގެ ޓިކެޓެއްގައި ވާދަކޮށް ރައްޔިތުންގެ ތާއީދާއި އެކުގައި އިންތިޚާބުކޮށްފައިވާ މޭޔަރަކަށް ކައުންސިލްގެ ބައްދަލުވުންތަކުގައި ގޮތް ނިންމަން ވޯޓު ނުދެވޭގޮތަށް، އެމްޑީޕީގެ އަޣުލަބިއްޔަތު އޮންނަ ކައުންސިލަކުން ފާސްކުރުމަކީ ލަދުވެތިކަމެކެވެ. މޭޔަރަކީ ރަށުގެ ހުރިހާ ރައްޔިތުންގެ މެދުގައި ނެގުނު ވޯޓަކުން ހޮވިފައިވާ ފަރާތަކަށް ވާއިރުގައި، މުހިއްމު ކަންތައްތައް ނިންމުމުގައި މޭޔަރަށް ވޯޓު ދެވެން ޖެހޭނެއެވެ.”\nމީގެ އިތުރުން ސައްފާޙު ފާހަގަކޮށްފައި ވަނީ މޭޔަރު ތަމްސީލުކުރަނީ މުޅި ރަށުގެ ރައްޔިތުން ކަމަށާއި ކައުންސިލުން ނިންމާ ކަންތައްތަކަށް އެންމެ ބޮޑަށް ޒިންމާވާން ޖެހެނީ ވެސް، ރައްޔިތުންގެ ކުރިމަތީގައި ޖަވާބުދާރީ ވާން ޖެހޭނީ ވެސް މޭޔަރުކަމަށެވެ.\n“މޭޔަރަކީ އަތާއި ފައި ބަނދެފައި ބާރުތައް އަތުލާފައި ހުންނަ ރަމްޒީ މީހަކަށް ވުމަކީ، ރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމާއި ބެހޭ ގާނޫނުގެ މަފުހޫމާއި ޚިލާފު ކަމެކެވެ. އަދި އެއީ އެލްޖީއޭ އިން ތާއީދުކުރާނެ އަދި ގަބޫލުކުރާނެ ހަމައެއްވެސް ނޫނެވެ.” ސައްފާހުގެ ޕޯސްޓުގައި ލިޔެފައިވއެވެ.\nއަދި ގިނަ ބަޔަކު ވަނީ މިވާހަކަތަކަށް ތާއިދުކޮށް، އެފަދަ ކަމަކީ ހިތާމަހުރި ކަމެއްކަމަށް ވެސް ކޮމެންޓް ކޮށްފައި ވެއެވެ.\nނަމަވެސް ބައެއް މީހުން ސުވާލު އުފައްދަނީ މޭޔަރަށް އެހެން ކައުންސިލް މެމްބަރުންނެކޭ އެއްގޮތަށް ވޯޓުގައި ބައިވެރިވެވޭ ނަމަ، ވޯޓު އެއްވަރުވާ ހާލަތެއްގައި ދެވަނަ ވޯޓެއް ރިޔާސަތުގެ ހައިސިއްޔަރުން މޭޔަރަށް ދެވިދާނެ ތޯ ނުވަތަ ނޫން ތޯއެވެ؟ ނުވަތަ “ޓައި ބްރޭކް” ކުރަން މޭޔަރު ވޯޓު ދޭނީ ކިހާ ހިސާބަކުން ތޯއެވެ؟\nއެއަށް ޖަވާބުދެއް ދެމުން އެހެން މީހަކު ބުނެފައިވަނީ ކޮންމެ ފަހަރަކު މޭޔަރު ޓައި ބްރޭކް ކުރަން ނުޖެހޭ ކަމަށެވެ. އިތުރަށް މަޝްވަރާކޮށްގެން ގޮތެއް ހޯދިދާނެކަމަށެވެ.\nފުވައްމުލައް ސިޓީ ކައުންސިލް –4ވަނަ ދައުރު\nސައްފާޙު މިއަށް ޖަވާބު ދެމުން ބުނެފައިވަނީ މޭޔަރު2ފަހަަރު ވޯޓުލާކަށް ނުޖެހޭ ކަމަށެވެ. އެފަދަ ކަންކަންކަމަކީ ދުނިޔޭގެ އެކި ގައުމުތަކުގެ ކައުންސިލްތަކުގައި އެކިގޮތަށް އަމަލުކުރާ އުސޫލެއް ކަމަށެވެ. ވޯޓު އެއްވަރުވެއްޖެނަމަ މޭޔަރު/ރިޔާސަތުގެ ވޯޓުން ގޮތެއް ނިންމާގޮތަށް ވެސް ބައެއް ކައުންސިލްތަކުން އަމަލުކުރާ ކަަމށެވެ. އެގޮތަށް އުސޫލު އޮވެއްޖެނަމަ ފުރަތަމަ ވޯޓުލާއިރު ރިޔާސަތުގައި ހުންނަ މީހަކަށް ވޯޓުގައި ބައިވެރި ނުވެވޭނެ ކަމަށެވެ.\nއެހެން ނަމަވެސް ހުރިހާ ކައުންސިލްތަކުގައި އޮންނަނީ އެހެންނެއް ނޫން ކަމަށާއި މޭޔަރަށް ކައުންސިލްގެ އެހެން މެންބަރުންނެކޭ އެއްފަދައިން ވޯޓުތަކުގައި ބައިވެރިވެވޭ ގޮތަށް ވެސް ހުންނަ ކަމަށް ސައްފާހު ފާހަގަކޮށްފައި ވެއެވެ.\nމިހުރިހާ ކަމެއް ބިނާވެފައިވަނީ މޭޔަރަށް ގާނޫނީގޮތުން ދެވިފައިވާ ބާރުތަކާއި، އިޚުތިޔާރުތަކާއި އެ ސިޓީ ކައުންސިލެއްގެ ހިންގުމުގެ ވައްޓަފާޅިއަށް ކަމަށާއި، މިހާރު ރާއްޖޭގައި އަމަލުކުރެވެމުންދާ ލާމަރުކަޒީ އުސޫލުން ހިންގުމުގެ ނިޒާމުގައި ބާރުއަޅަނީ ބާރުގަދަ މޭޔަރެއް ހުރުމަށް ކަމަށް ސައްފާހުގެ ކޮމެންޓުގައި ވެއެވެ.\nދުނިޔޭގެ އެކި ގައުމުތަކުގެ ކައުންސިލް ތަކުގައި މޭޔަރުގެ ވޯޓުގައި އަމަލުކުރާ ގޮތް ބިނާ ވެފައި އޮންނަނީ ގާނޫނީ ގޮތުން އެކަން ކަނޑައެޅިފައި އޮންނަ ގޮތަކަށެވެ. ރާއްޖޭގެ ލާމަރުކަޒީ އުސޫލުގައި އެކަން ތަފުސީލު ކުރެވިފައެއް ނެތެވެ. އެކަމާއި ގުޅޭ އުސޫލު ހެދުމުގެ ބާރު ދީފައިވަނީ ލޯކަލް ގަވަމެންޓް އޮތޯރިޓީ (އެލްޖީއޭ) އަށެވެ. ގާނޫނަށް ބޮޑެތި ބަދަލުތަކެއް ގެނެސް މޭޔަރު އިންތިޚާބުކުރާ ގޮތަށް ބަދަލުވި ފަހުން އެލްޖީއޭއިން އައު އުސޫލެއް ހަދާފައި އާއްމުކުރިކަން އެނގޭކަށް ނެތެވެ.\nފުވައްމުލައް ސިޓީ ކައުންސިލްގެ3ވަނަ ދައުރުގެ ކައުންސިލް މެމްބަރުން\nމޭޔަރަށް ވޯޓު ލެވޭނެ ކަމަށް ބުނެފައި ވަނީ އެންމެފަހުން ހެދި “ސަންސެޓް” ގާނޫނަށް ހެދި އުސޫލެއްގައެވެ. އެހާލަތު މިހާރު ނެތުމުން އެއުސޫލު މިހާރުވަނީ ބާތިލު ވެފައެވެ. ނަމަވެސް އެލްޖީއޭގެ އައު އުސޫލެއް އަދި ނުފެނެއެވެ. ނަމަވެސް ސޯޝަލް މީޑިއާގެ ކޮމެޓްތަކަށް ބަލާލުމުން ފުވައްމުލައް ސިޓީގެ ގިނަ ބަޔަކު އެގޮތް (އައްމު ކައުންސިލް މެމްބަރެކޭ އެއްގޮތަށް މޭޔަރަށް ވޯޓް ލެވޭގޮތަށް) ރަނގަޅުކަން ހާމަވެއެވެ.\nއެމެރިކާގައި ލޯކަލް ކައުންސިލްތައް “މޭޔާ-ކައުންސިލް ފޯމް” އަދި “ކައުންސިލް މެނޭޖާ ފޯމް” އަށް ބަހާފައި ވެއެވެ. އެއިގެ ތެރެއިން މޭޔާ-ކައުންސިލް ފޯމްގައި އެކި ދަރަޖައަށް ބެހިފައިވާ ކައުންސިލްތައް ހުރެއެވެ. އޭގެތެރޭގައި “ސެކަންޑް ކްލާސް ސީޓީ” އާއި “ޓައުން” އަދި “ކޯޑް ސިޓީ” ހިމެނެއެވެ. ރާއްޖޭގެ ސިޓީ ކައުންސިލްތަކާއި އެންމެ ވައްތަރީ “މެނޭޖާ-ކައުންސިލް ފޯމް” ގެ ސިޓީ ކައުންސިލެވެ. އެ އުސޫލުގެ ދަށުން އެހެން ކައުންސިލް މެމްބަރުނެކޭ އެއްގޮތަށް މޭޔަރަށް ވޯޓް ދޭގޮތަށް އޮންނަ ކަމަށް “މޭޔަރ އެންޑް ކައުނސިލް މެމްބާސް ހޭންޑް ބުކު”ގައި ބަޔާންކޮށްފައި ވެއެވެ. އަދި އެއްވެސް ހުށެހެޅުމެއް ވީޓޯ ކުރުމުގެ ބާރެއް ނޯވެއެވެ. އަދި މޭޔަރަށް ދެވަނަ ވޯޓެއް ނުދެވެއެވެ.\nއޮސްޓްރޭލިޔާގެ ވިކްޓޯރިއާ ސްޓޭޓްގެ ލޯކަލް ގަވަމެންޓް އުސޫލުގައި ވާގޮތުން މޭޔަރަށް އާއްމު ކައުންސިލް މެމްބަރެއްގެ ގޮތުން ވޯޓުލެވިފައި އަދި ވޯޓް އެއްވަރުވެއްޖެ ނަމަ ދެވަނަ ވޯޓެއް ލުމުގެ ބާރު ވެސް މޭޔަރަށް ލިބިދެއެވެ.\nނަމަވެސް އޮސްޓްރޭލިޔާގެ ބައެއް އެހެން ސްޓޭތްތަކުގައި ބައެއް ކަންކަމުގައި ވޯޓު އެއްވަރުވިޔަސް އިތުރު ވޯޓެއް ނުލައެވެ. އެއްވަރުވުން މަނާކުރަނީ މެޖޯރިޓީ ނުލިބުނީ ކަމަށެވެ. އެގޮތުން 2015 ވަނަ އަހަރު ހުށަހެޅުނު ތަރާއްގީގެ ޕްރޮޖެކްޓެއްގެ މައްސަލައެއްގެ ވޯޓު އެއްވަރުވެ ފެއްލިް ވީކަމަސް ނިންމުމުން އެމައްސަލަ ކަމާއިބެހޭ ޓްރައިބިއުނަލް އަށް ހުށަހަޅައިގެން ވެސް ނިމިފައިވަނީ އެހުށަހެޅުން ފާސްވާން ބޭނުވާ މެޖޯރިޓީ، %50 އަށް ވުރެ ގިނައިން ވޯޓު ނުލިބުމުން ފެއިލްވިކަމަށެވެ. އަދި ހަމައެމައްސަލަ ސުޕްރީމް ކޯޓަށް ހުށަހެމުމުން ވެސް ޓްރައިބިއުނަލްގެ ނިންމުމަށް ވަނީ ތާއިދުކޮށަފައެވެ.\nރާއްޖެއިން އަދި ކިރިޔާ ލޯކަލް ގަވަމެންޓް އުސޫލުތައް ދަސްކުރަނީއެވެ. ނޫނުތަކުގައި ފުރިހަމަ ނޫންކަންކަން އެބަހުއްޓެވެ. އަދި ހުރިހާކަމަކަށް އުސޫލުތައް ހެދި ފައެއްވެސް ނެތެވެ. ނަމަވެސް ކައުންސިލް މެމްބަރުންނައި އާއްމުން ވެސް މިފަދަކަންކަމަށް އަހުލުވެރިވެ އެންމެ ފައިދާހުރި ގޮތެއް ޚިޔާރުކުރ ން ވިސްނަން ވީއެވެ.


Sala ge handhaanugai hamahimeyn kamuge sukootheh gennanee - vNews.mv\nސަލާގެ ހަނދާނުގައި ހަމަހިމޭންކަމުގެ ސުކޫތެއް ގެންނަނީ\nއިސްމާޢީލް ޝާހު (ކުޑަ ޝާހު) 12 February 2019, 19:11\nއެމިލިއާނޯ ސަލާގެ ހަނދާނުގައި ޔޫއެފާގެ މުބާރާތްތަކުގައި ހަމަހިމޭންކަމުގެ ސުކޫތެއް ގެންނަން ނިންމައިފި އެވެ.\nޔުއެފާއިން ބުނީ މި ހަފުތާގައި ކުޅޭ ޗެމްޕިއަންސް ލީގު އަދި ޔޫރޮޕާ ލީގުގެ ހުރިހާ މެޗެއްގައިވެސް ސަލާގެ ހަނދާނުގައި ހަމަހިމޭންކަމުގެ ސުކޫތެއް ގެންނަން ނިންމާފައިވާ ކަމަށެވެ.\nފްރާންސްގެ ނޯންޓްސް އިން އިނގިރޭސިވިލާތުގެ ކާޑިފް ސިޓީއަށް ސަލާ ދަތުރުކުރި މަތިންދާބޯޓު ވެއްޓުމާ ގުޅިގެން ޖެނުއަރީ މަހުގެ 21 ވަނަ ދުވަހު އޭނާ ގެއްލުނުއިރު، އޭނާ ފެނިފައިވަނީ މި މަހުގެ4ވަނަ ދުވަހުއެވެ.\nމިހާތަނަށް ކުރި މަސައްކަތުން އަދި ހޯދިފައިވަނީ ސަލާ އެކަނިއެވެ. އެ ބޯޓު ދުއްވަން އިން ޕައިލެޓް ޑޭވިޑް އައިބޮޓްސަން ފެނިފައެއް ނުވެއެވެ. މަތިންދާބޯޓު ފެނިފައިވަނީ ކަނޑުއަޑި ބެލުމަށް ބޭނުންކުރާ ރޮބޮޓް ސަބްމެރިން ބޭނުންކޮށްގެން ކަނޑުގެ އަޑި ބަލަމުން ދަނިކޮށެވެ.\nނޯންޓްސް ކުޅުންތެރިންނަށް އަލްވަދާއު ކިޔުމަށްފަހު ކާޑިފަށް ދަތުރުކުރި ފްލައިޓް ވެއްޓި ސަލާ މަރުވުމާ ގުޅިގެން ގިނަ ބަޔަކު ދަނީ ހިތާމަ ފާޅުކުރަމުންނެވެ. ޚާއްސަކޮށް ނޯންޓްސް އަދި ކާޑިފް ކުޅޭ މެޗުތަކުގައި ސަލާގެ ހަނދާން އާކުރުމަށް ތަފާތު ކަންތައްތަކެއް ވަނީ ކޮށްފައެވެ.


ފަނޑިޔާރު އަބްދުﷲ ދީދީ އަށް ކުރަނީ އެއް މިލިއަން ޑޮލަރުގެ ތުހުމަތު! | Jazeera\tފަނޑިޔާރު އަބްދުﷲ ދީދީ އަށް ކުރަނީ އެއް މިލިއަން ޑޮލަރުގެ ތުހުމަތު! - Jazeera\nފަނޑިޔާރު އަބްދުﷲ ދީދީ އަށް ކުރަނީ އެއް މިލިއަން ޑޮލަރުގެ ތުހުމަތު!\nޢަލީ ޔާމީން June 2, 2019 58 views0\nސުޕްރީމް ކޯޓުގެ ފަނޑިޔާރު އަބްދުﷲ ދީދީއާ ބެހޭ ގޮތުން ރައްޔިތުންގެ މަޖިލިހުގެ ރައީސް މުހައްމަދު ނަޝީދު ޖުޑިޝަލް ސާވިސް ކޮމިޝަން (ޖޭއެސްސީ) އަށް ހުށަހެޅުއްވީ ފަނޑިޔާރާ ގުޅުން އޮންނަ އެކައުންޓަކަށް އެއް މިލިއަން ޑޮލަރު ޖަމާވި މައްސައެއްކަން އެނގިއްޖެއެވެ.\nމައުލޫމާތު ލިބިފައިވާ ގޮތުގައި ފަނޑިޔާރު އަބްދުﷲ ދީދީ އަށް ތުހުމަތުކުރަނީ ލިބުނު ގޮތެއް ނޭނގޭ އެއް މިލިއަން ޑޮލަރު މެލޭޝިއާގެ ބޭންކެއްގައި ހުޅުވާފައިވާ އޭނާގެ އަނބިކަނބަލުންގެ އެކައުންޓަށް ޖަމާކުރި މައްސަލައެކެވެ.\nއެ ފައިސާ އަބްދުﷲ ދީދީގެ އަނބިކަނބަލުންގެ އެކައުންޓަށް ޖަމާކޮށްފައިވަނީ، 2015 ވަނަ އަހަރުގެ މާރިޗު މަހުގެ ތެރޭގައެވެ. އެއީ ކްރިމިނަލް ކޯޓްގެ އިސް ގާޒީ އަބްދުﷲ މުހައްމަދު ހައްޔަރުކުރި މައްސަލާގައި ނަޝީދުގެ މައްޗަށް ޝަރީއަތް ހިންގައި 13 އަހަރުގެ ޖަލު ހުކުމެއް އިއްވި ދުވަސްވަރެވެ.\nނަޝީދަށް ޖަލު ހުކުމް އިއްވެވި ފަނޑިޔާރުންގެ ބެންޗުގައި އަބްދުﷲ ދީދީ ހިމެނުނެވެ.\nމަޖިލީހުގައި މިއަދު ބޭއްވި ނޫސްވެރިންގެ ބައްދަލުވުމުގައި ނަޝީދު ޖޭއެސްސީއަށް މައްސަލައެއް ހުށަހެޅުއްވިކަން ހާމަކުރެއްވި ނަމަވެސް އެ މައްސަލައާއި ގުޅޭ އެއްވެސް ތަފްސީލެއް ނުދެއްވައެވެ.\nމަޖިލީހުގެ ރައީސްގެ ހައިސިއްޔަތުން ނަޝީދު ޖޭއެސްސީގައި އިންނަވާއިރު، މަޖިލިސް މެމްބަރެއްގެ ގޮތުގައި ޖޭއެސްސީގައި އިންނަވާނީ ތުޅާދޫ ދާއިރާގެ މެމްބަރު ހިސާން ހުސައިންނެވެ.


އަހަރެމެންގެ ދަރިން ނުކިޔަމަންތެރި ނުވުމަށްޓަކައި … (13) – DhiSalafiyyah\nއަހަރެމެންގެ ދަރިން ނުކިޔަމަންތެރި ނުވުމަށްޓަކައި … (13)\n09/10/2020 އަދަބާއި އަޚްލާޤު, ތަރުބިއްޔަތުއަލް އުޚްތު އުއްމު ރައްޔާން\nމިޖީލުގެ ކުދިން އެމީހުންގެ މައިންބަފައިންގެ ކިޔަމަންތެރިކަމުގެ ދަށުން ބޭރުވީ ކިހިނެތް އަދި ކީއްވެ؟\nމިބާބަކީ މިފޮތުގެ އެންމެ މުހިއްމު ބައެވެ. އަދި މައިގަނޑު މައުޟޫޢަށް އަލިއަޅުވާލެވޭ ބާބެވެ. މީގައި ވަނީ މިޖީލުގެ ކުދިންގެ ނުކިޔަމަންތެރިވުމަށް މެދުވެރިވި މައިގަނޑު ސަބަބުތަކެވެ. މައިންބަފައިންނަށް ހެދޭ ގޯސްތަކާއި، އެގޯސްތަކުގެ ޙައްލުގެ މައްޗަށް އަލިއަޅުވާލެވިފައިވާނެއެވެ. އަދި ބައްޔަކީ ކޮބައިކަމާއި، އެބައްޔަށްވާ ބޭހަކީ ކޮބައިކަންވެސް ބަޔާންކުރެވިފައިވާނެއެވެ. މައްސަލަތަކަކީ ކޮބައިކަމާއި، އަދި އެމައްސަލަތަކުގެ ޙައްލަކީ ކޮބައިކަންވެސް ވާނީ ބަޔާންކުރެވިފައެވެ.\nދަރިން ނުކިޔަމަންތެރިވާން މެދުވެރިވީ ސަބަބުތަކާއި، މައިންބަފައިންނަށް ހެދޭ ގޯސްތައް ކޮންޓްރޯލުކުރުމުގެ ބާރު މައިންބަފައިންނަށް ލިބިގެންވެއެވެ. އެހެންނަމަވެސް، މުރައްބީންވަނީ މިކަންކަމުގެ ކުރިމަތީގައި އަމާންދީފައެވެ. މީގެ ނަތީޖާއަކަށްވީ މައިންބަފައިންގެ ކުރިމަތީގައި ދަރިން ނުކިޔަމަންތެރިވާން ފެށުމެވެ. ތިރީގައި މިބަޔާންކުރެވެނީ މިޖީލުގެ ކުދިން މައިންބަފައިންގެ ކިޔަމަންތެރިކަމުގެ ދަށުން ވީއްލިގެން ދިއުމަށް މެދުވެރިވި ސަބަބުތަކެވެ. އެއީ:\nއެންމެ ފުރަތަމައަށް: ނުރަގަނޅު ތަރުބިއްޔަތު ދިނުން\nމިއަދު ބައެއް މައިންބަފައިންވަނީ، އެމީހުންގެ ދަރިންނަށް ވުރެ ކުރިން ތަރުބިއްޔަތުކުރަން ޖެހިފައެވެ. ބައެއް މައިންބަފައިންގެ ކައިރީގައި އެކިއެކި މަފްހޫމްތަށް މިވަނީ ބަދަލުވެފައެވެ. އޭގެ ސަބަބުން ރިވެތި އާދަތަކާއި، މަބާދިއުތައް އެމީހުންވަނީ ހަނދާން ނައްތާލާފައެވެ. އަދި ދުނިޔެ ބަވަނަވުމުގެ ސަބަބުން އެމީހުންނަށް ވަނީ ބޮޑެތި ބަދަލުތައް އައިސްފައެވެ. އެހެންކަމުން، އެމީހުންގެ މުޖުތަމައުތަކާ ނުގުޅޭ ތަރުބަވީ ފިކުރުތަކުގައި އެމީހުން ޖެހި، އެއަށް ޢަމަލުކުރަން ފަށައިފިއެވެ. ތިރީގައި މިބަޔާންކުރެވޭ ކޮންމެ ކަމަކީވެސް ތަރުބިއްޔަތުކުރުމުގެ އުޞޫލަށް ބަދަލު ގެނުވި، އަދި ޖީލު ފަސާދަކުރުމަށް މަގުފަހިވީ ކަންކަމެވެ. އޭގެ ތެރޭގައި:\n1. ދަރިންނަށް ނުބައި ކަންތައް ދަސްކޮށްދިނުން އަދި ގޯސް ޞިފަތައް އަށަގެންނެވުން: ބައެއް މައިންބަފައިން އެމީހުންގެ ދަރިން، އެހެން ކުދިންނަށް އަނިޔާކުރާއިރުގައިވެސް، އަދި އަނިޔާ ލިބޭ ޙާލުގައިވެސް އެކުދިންނަށް އެހީތެރިވެއެވެ. އެކަންކަން ހުއްޓުވަން މަސައްކަތެއް ނުކުރެއެވެ. އެހެންނަމަވެސް އެދަރިފުޅަށް، އަނިޔާވެރިވުމަށް މަގުދައްކައެވެ: “އޭނާ ކުރިމަތީގައި މަޑުން ހުންނާނެ ކަމެއް ނެތް. ދަރިފުޅަށްވުރެ އޭނާ މާމޮޅެއް ނޫން.” އަދި ދަރިފުޅަށް ދަސްކޮށްދެނީ އޭނާއަށް ލިބޭ ގެއްލުމަކަށް އޭގެ ދެގުނައަށް ބޮޑު ގެއްލުމެއް ދޭށެވެ. އަދި އެހެން މީހުންނާ ތަފާތުކޮށް ކަންކުރުމަކީ ބުއްދިވެރިވުން ކަމުގައި ދަސްކޮށްދެއެވެ. މިސާލަކަށް: ބަހުގައި ނުވަތަ ކޮންމެވެސް ރަސްމީ ތަނެއްގައި އޮތް ކިއުއެއްގައި އެހެންމީހެއްގެ ޖާގަ ނެގުމަކީ ވިސްނުންތޫނުކަން ކަމުގައި ދެކެއެވެ.\nއަދި ފިރިހެން ދަރިން ނުބައި ވިސްނުންތަކުގެ މަތީގައި ބޮޑުކުރެއެވެ. މިސާލަކަށް: “ފިރިހެނުން، އަންހެނުން ފަދައިން ގޭގައި މަޑުކޮށްގެން ނުތިބެއެވެ.” އޭގެ ސަބަބުން ފިރިހެން ދަރިން މަގުމަތީގައި އެއްވެސް އަމާޒެއް ނެތި އުޅެއެވެ. އަދިވެސް ބުނެ އުޅެއެވެ. “ފިރިހެނުން އެމީހުން ބުނާ ބަސް ބަދަލެއް ނުކުރާނެއެވެ.” މިގޮތަށް ވިސްނައިދިނުމުން، އެކުދިންނަށް ކަމެއްގެ ޙައްޤު ގޮތް ބަޔާންވެ ފާޅުވިއަސް ގޮތް ދޫކުރާކަށް ބޭނުމެއް ނުވެއެވެ.\n2. ދަރިންގެ ކުރިމަތީގައި މުރައްބީ، އޭނާގެ ނަފްސުގެ ޤަދަރުކުޑަވާ ގޮތަށް ޢަމަލުތައް ބެހެއްޓުން: ކޮންމެ އާދަމުގެ ދަރިއަކީ ކުށްކުރެވޭނެ މީހެކެވެ. އެގޮތުން ތިބާއަކީ މަޢުޞޫމު މީހެއް ނޫނެވެ. ތިބާއަށް ކުށެއް ކުރެވިއްޖެނަމަ އެކަމަށް އިޢުތިރާފުވެ، މަޢާފަށް އެދޭށެވެ… އެކަމަކު ތިބާގެ އަމިއްލަ ނަފްސު ދަށް ކޮށްނުލާށެވެ. ތިބާގެ ކުށަށް އިޢުތިރާފުވާށެވެ. އެހެންނަމަވެސް ތިމަންނައަކީ މޮޔައެކޭ ނުބުނާށެވެ. އަދި ތިބާގެ އުޅުން ރަނގަޅު ނުކޮށްވެސް ނުހުންނާށެވެ. އަދި ޙިކުމަތްތެރިކަން ދޫކޮށް ނުލާށެވެ. އަދި ތިބާގެ ދަރިންގެ ކުރިމަތީގައި ތިބާގެ އަނބިމީހާ ނުވަތަ ފިރިމީހާ ތިބާއަށް ނިކަމެތިކޮށް ހިތަން ދޫނުކުރާށެވެ. މިގޮތަށް ވާނަމަ ތިބާގެ ހައިބަތަށް އުނިކަން ލިބި، އަދި އިޙްތިރާމު ކުޑަވެގެންދާނެއެވެ.\nތިބާގެ ދަރިފުޅުގެ ޙަޔާތުގައި، ހުރިހާ މީހަކީވެސް ތިބާއެވެ. (ތިޔައީ އޭނާގެ ހިޔާވަހިކަމެވެ. އަމާންކަމެވެ. ނަމޫނާއެކެވެ.) އެހެންކަމުން އެގޮތުގައި ތިބާ ދެމިހުންނާށެވެ. އަދި އޭނާގެ ކައިރީގައި ތިބާގެ ޖާގަ އެގޮތުގައި ދަމަހައްޓާށެވެ. އެކުދިން ބޮޑުވާ ވަރަކަށް އެޖާގަ އެގޮތަށް ދެމެހެއްޓުމަށްޓަކައި، އިތުރަށް މަސައްކަތް ކުރާށެވެ. ދަރިފުޅުގެ ފުރާވަރު އުމުރުގައި އޭނާގެ ނަފްސުގެ ކަންކަމާމެދު ފިކުރުކޮށް، އެކަންކަން މުރާޖަޢާ ކުރާނެއެވެ. އަދި ތިބާގެ ހައިބަތު ދަމަހައްޓައި ތިބާ ސާބިތުވެއްޖެނަމަ، އޭނާވެސް ތިބާއަށް ދޭ އިޙްތިރާމާއި ލޯބީގައި ސާބިތުވާނެއެވެ. އަދި ތިބާއާމެދު އޮތް އިތުބާރުވެސް އެގޮތުގައި ދަމަހައްޓާނެއެވެ. މި އުމުރުގައި އެދަރިފުޅަށް ރަނގަޅު މަގަށް މަގު ދައްކައި ދިނުމުގައި، އޭނާގެ ހިތުގައި ތިބާއަށް އިތުބާރު އޮތުމަކީ ވަރަށް މުހިއްމުކަމެކެވެ.\nދަރިންނަކީ އެކުދިންގެ މައިންބަފައިންގެ އުޅުން ނަކަލުކުރާ ހިތްވާ ބައެކެވެ. އެހެންކަމުން، މައިންބަފައިން އެމީހުންގެ ހައިބަތު މަތިކޮށް ދެމެހެއްޓުމަށް މަސައްކަތްކުރާނަމަ ތަރުބިއްޔަތުކުރުމުގެ މަސައްކަތް މައިންބަފައިންނަށާއި، ދަރިންނަށްވެސް ފަސޭހަވެގެން ދާނެއެވެ. އަދި މައިންބަފައިންގެ ޙަރަކާތްތަކުންނާއި، މަޑުމައިތިރިކަމުގެ ވަގުތުތަކުންވެސް ނަމޫނާއަކަށް ވުމަށް މައިންބަފައިން މަސައްކަތްކުރާނެއެވެ. އެއީ ދަރިފުޅަށް ވާހަކަ ދެއްކުމަކާނުލައި، މަގުދައްކައިދެވޭ ދެވުމެކެވެ. އަދި ދަރިފުޅަށް އެއްވެސް ކަމެއް ދަތިވެއްޖެ ހިނދެއްގައި، އޭނާ އެފަރާތަކާމެދު ޔަޤީންކަން އޮންނަ ފަރާތަކަށް މައިންބަފައިންވެގެން ދާނެއެވެ. އަދި ދިރިއުޅުމުގައި ދިމާވާ ކަންކަމުގެ ސަބަބުން އޮޅުން ބޮޅުން ނާރައި، އަދި ވަރުބަލިނުވެ ކުރިއަށް ދިއުމަށްޓަކައި ނަމޫނާއަކަށް ބެލޭނެ ފަރާތަކީވެސް މައިންބަފައިން ކަމުގައި ވާނެއެވެ.


Ihulaastheri Kamaa Eku Dhekki Hihvarun Libunu Hadhiyaa Varah Ufaaveri - Vaguthu\nއިހުލާސްތެރިކަމާއެކު ދެއްކި ހިއްވަރުން ލިބުނު ހަދިޔާ ވަރަށް އުފާވެރި\nއެމެރިކާގައި ކަޅު ނަސްލުގެ މީހަކު މަރާލި ހާދިސާ އާއި ގުޅިގެން ހަމަނުޖެހުން ބޮޑު މުޒާހަރާތައް ކުރިޔަށްގެންދާތާ ވަނީ ދުވަސްތަކެއް ވެފައެވެ. މި މުޒާހަރާތައް ތެރެއިން ބައެއް މީހުން ތަކެއްޗާއި ތަންތަނަށް ގެއްލުންދީ އަވައްތައް ސުންނާފަތި ކުރަމުން ދާއިރު، އެކަމުގެ ދަތިތަކާއި ވެސް ގިނަ ބަޔަކު ދަނީ ކުރިމަތިލަމުންނެވެ.\nނިއުޔޯކުގެ ބަފަލޯ ސިޓީއަށް ނިސްބަތްވާ އުމުރުން 18 އަހަރުގެ އެންޓީނޯ ގައިން އަކީ ވެސް ކަޅުނަސްލުގެ މީހެކެވެ. ފްލޮއިޑް މަރާލި ހާދިސާ އޭނާވެސް ކުށްވެރި ކުރާއިރު، މި ހާދިސާ އާއި ގުޅިގެން މުޒާހަރާކުރާ ބައެއް މީހުން ތަންތަނަށް ގެއްލުންދެމުންދާ ދިއުމަށް އޭނާ ނޭދެއެވެ.\nއެންޓޯނިއޯ ވަނީ އޭނާ ނިސްބަތްވާ އަވަށުގައި ކުރި މުޒާހަރާ ނިމުނު ފަހުން ގިނަ ބަޔަކަށް މިސާލު ދައްކާފައެވެ. އެގޮތުން އަވަށުގެ މަގުތައް ސާފުކޮށް، އާންމުންނަށް އެމަގުތައް އަލުން ބޭނުންކުރެވޭނެ ގޮތެއް ހެދުމުގެ މަސައްކަތް ކުރަމުން ދިޔައީ އަމިއްލައަށް އިސްނަގައިގެން އެކަނިމާއެކަންޏެވެ.\nއެންޓޯނިއޯ ބުނެފައިވާ ގޮތުގައި އޭނާ މަގުތައް ސާފުކުރަން ފެށީ، ޚަބަރުތަކުން މަގުތަކުގެ ހާލަތު ފެނުމުން ކަމަށެވެ. އަދި އޭގެ އަނެއް ދުވަހު މަގުތަކުގައި ދަތުރުކުރަން އޭނާގެ އަވައްޓެރިންނާއި އަވަށުގައި އުޅޭ މީހުންނަށް އުނދަގޫވާނެކަން އެނގޭތީ މަސައްކަތް ފެށީ އެންމެން ހޭލުމުގެ ކުރިން ސާފުކޮށް ނިންމުމަށް އުންމީދުކޮށްގެން ކަމަށެވެ.\nއެންޓޯނިއޯ އޭނާގެ އަވަށުގެ މަގުތައް ސާފުކުރަން ފެށީ މުޒާހަރާއަށްފަހު އެރޭ ދަންވަރު 2:00 ހާއިރުއެވެ. އެއަށްފަހު މެދުކެނޑުމެއް ނެތި ދިހަގަޑިއިރު ވަންދެން އޭނާ އެ މަސައްކަތުގައި އުޅުނު މަންޒަރު ގިނަ ބަޔަކަށް ފެނިގެން އެވާހަކަ ދައްކާފައި ވެއެވެ.\nމިކަމާއި ގުޅިގެން އެ އަވަށުގައި އިޖުތިމާޢީ ކަންކަން ހިންގުމަށް އުފައްދާފައިވާ ޖަމިއްޔާއަކުން ވަނީ އޭނާ ކުރި މަސައްކަތުގެ އަގު ވަޒަންކޮށްފައެވެ.\nނިކަމެތި ހާލުގައި އުޅެމުންދިޔަ އެންޓޯނިއޯ އޭގެ އަނެއް ދުވަހު ހޭލިއިރު އޭނާއަށް ލިބުނީ ހީވެސް ނުކުރާފަދަ "ސަޕްރައިޒް" އެއް ކަމަށް އޭނާ ބުނެފައި ވެއެވެ. ޖަމިއްޔާގެ ފަރާތުން އޭނާ ކުރި މަސައްކަތުގެ އަގު ވަޒަންކޮށް ހަދިޔާކުރީ އަބަދުވެސް އެންމެ ބޭނުންވާ ބްރޭންޑުގެ ސްޕޯޓްސް ކާރެކެވެ. އަދި މަތީ ތައުލީމު ހާސިލް ކުރުމުގެ ސްކޮލާޝިޕެއްވެސް އެ ޖަމިއްޔާގެ ފަރާތުން އޭނާއަށް ވަނި ދީފައެވެ.\nމިކަމާއި ގުޅިގެން އެންޓޯނިއޯ ބުނެފައިވަނީ، މިއީ މިހާތަނަށް އޭނާ ކުރި މަސައްކަތެއްގެ އަގު މިފަދަ ގޮތަކަށް ބަޔަކު ވަޒަންކުރި ފުރަތަމަ ފަހަރު ކަމަށެވެ. އަދި އެ ހަދިޔާގެ ސަބަބުން އިޖުތިމާއީ މަސައްކަތްތައް ކުރުމަށް އިތުރު ހިއްވަރެއް ލިބިގެން ހިނގައްޖެ ކަމަށް އޭނާ ބުނެފައި ވެއެވެ. އެންޓޯނިއޯ މިހާރު ނިންމައިގެން ހުރީ، ކިޔެވުން ނިންމުމަށްފަހު މަގުތަކާއި ތަންތަން ސާފުކުރާ ކުންފުންޏެއް އުފައްފައި އަވަށަށް ޚިދުމަތް ކުރުމަށެވެ.


ACC ge Naibu raeesakah Minna hovaifi | Mihaaru\nއޭސީސީގެ އާ ނައިބު ރައީސް އާމިނަތު މިންނާ.---ފައިލް ފޮޓޯ/މިހާރު\n07 ޖުލައި 2019 - 14:14 18 comments\nއޭސީސީގައި ހުންނެވި ހަމައެކަނި އަންހެން މެމްބަރު، އެ ކޮމިޝަންގެ ނައިބު ރައީސަކަށް ހޮވީ މެމްބަރުންގެ މެދުގައި ނެގި ވޯޓަކުންނެވެ. މިންނާ އާއި އެ ކޮމިޝަންގައި މިހާރު ތިއްބެވި ގިނަ މެމްބަރުންގެ މަގާމުގެ މުއްދަތު ދެ މަސް ފަހުން ހަމަވާނެ އެވެ.\nއެންޓި-ކޮރަޕްޝަން ކޮމިޝަނުގެ ނައިބު ރައީސްކަމަށް ކޮމިޝަނުގެ މެންބަރު އަލްފާޟިލާ އާމިނަތު މިންނާ ކޮމިޝަނުގެ މެންބަރުން ޢައްޔަންކޮށްފި. ތަހުނިޔާ @Miinnnu\n— ACC-MALDIVES (@ACC_Maldives) July 7, 2019\nއޭސީސީގެ ނައިބު ރައީސްކަމުގެ މަގާމު ހުސްވީ އެ މަގާމުގައި ކުރިން ހުންނެވި މުއައްވިޒް ރަޝީދު އެ ކޮމިޝަންގެ ރައީސްކަމަށް މިދިޔަ ބުރާސްފަތި ދުވަހު އިންތިހާބު ކުރުމުންނެވެ. އޭސީސީގެ ރައީސަކަށް މުއައްވިޒް އިންތިހާބު ކުރީ، އެ މަގާމުގައި ކުރިން ހުންނެވި ހަސަން ލުތުފީ މިދިޔަ ހަފުތާގައި އިސްތިއުފާ ދެއްވުމުންނެވެ.\nލުތުފީ އިސްތިއުފާ ދެއްވީ މަގާމުން ވަކިކުރަން ރައްޔިތުންގެ މަޖިލީހުގެ ކޮމިޓީން ނިންމައި އެކަން ތަޅުމަށް ފޮނުވާ ގޮތަށް ހަމަޖައްސާފައި ވަނިކޮށެވެ. އެކަމަކު ލުތުފީ އިސްތިއުފާ ދެއްވާފައިވާތީ މަޖިލީހުގައި ދެން އެކަން ކުރިއަކަށް ނުގެންދާނެ އެވެ.\nނުފޫޒެއްގެ ދަށުވެ މަގާމުގެ ޒިންމާ އަދާކުރެއްވިކަމުގެ ތުހުމަތާ އެކު ގިނަ ބައެއްގެ ފާޑުކިޔުން އަމާޒުވެފައިވާ ލުތުފީ އިސްތިއުފާ ދެއްވީ ކޮމިޝަންގެ ވަޒީފާ އަށް ނުނިކުންނަވައި ހަ މަސް ދުވަހު ހުންނެވުމަށް ފަހު އެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން ކޮރަޕްޝަން މިނިވަން މުއައްސަސާތަކުގެ ކޮމިޓީ


America Muslimun, Israel Ge Kadhuru Boycott Kuranee - Vaguthu\nއަދަދުތައް ދަށަށް ނުގޮސް އަދިވެސް ނުރައްކަލުގައި! - 11 ގަޑިއިރު ކުރިން\nއެމެރިކާގެ މުސްލިމުން، އިޒްރާއިލުގެ ކަދުރު ބޮއިކޮޓް ކުރަނީ\n10 މަސް ކުރިން ( އޭޕްރީލް 26, 2020 )\n1930 ވަނަ އަހަރުގެ ތެރޭގައި އިސްރާއިލަށް ނިސްބަތްވާ ބެން ޒިއޮން ނަމަަކަށް ކިޔާ މީހަކު ވަނީ މެދުއިރުމައްޗަށް ގޮސް ކަދުރު ރުށްތަކެއް ކަަނޑާފައެވެ. ކިނެރެތު ކިބަޓްޒްގެ ފައުންޑަރ މެމްބަރެއް ކަމަށްވާ ޒިއޮން ވަނީ އެ ރުށްތަށް ޤަވައިދާއި ޚިލާފަށް މެދު އިރުމަތީގެ ޤައުމުތަކުން ބޭރުކޮށްފައެވެ.\nރިޕޯޓްތައް ބުނާގޮތުން އޭނާ ދިޔަ ޤައުމުތަކުގެ ތެރޭގައި އިރާގް، ޕާރސިއާ އަދި މިސްރު ހިމެނެއެވެ. އެ ގައުމުތަކުގައި ކަދުރަކީ ޤައުމީ ތަރިކައަކަށް ވުމާއިއެކު ކަދުރު ރުށް އެ ޤައުމުތަކުން ބޭރުކުރުން ވަނި މަނާކޮށްފައެވެ.\nއެހެންނަަމަވެސް ގަވާއިދާއި ޚިލާފަށް ބޭރު ކުރި ކަދުރު ރުށްތަކުގެ އެހީގައި އިސްރާއިލްގެ ބިމުގައި ކަދުރު ދަނޑުތައް ވަނީ ހައްދާފައެވެ. އިސްރާއިލުގެ އިރުމައްޗާއި ދެކުނުގައި އެރުށްތައް އިންދާފައި ވާއިރު އެއްބައިގައި ހުރީ "ރެޑް ސީ" އާއި "ޑެޑް ސީ"ގެ ހިސާބުތަކުން ގެނައި ކަދުރެވެ. އަނެއް ބައިގައި ހުރީ "ގަލިލީ ސީ"ގެ ހިސާބުތަކުން ގެނައި ކަދުރެވެ.\nމި ސަބަބާއިހުރެ އިސްރާއިލްގެ ކަދުރު އިންޑަސްޓްރީއަށް ވަނީ "ތިން ކަނޑުގެ އިންޑަސްޓްރީ"ގެ ނަމުން ނަން ދެވިފައެވެ.\n1967ގައި އިސްރާއިލުން ފަަލަސްތީންގެ ހުޅަނގު އައްސޭރި ހިފުމަށްފަހު، ޖޯޑަން ވެލީގައި ހުރި ކަދުރު ދަނޑުތަކަށް ވެސް އެ ގައުމުން ވަނީ ވެރިވެގަނެފައެވެ.\nއދ.ގެ ފުޑް އެންޑް އެގްރިކަލްޗަރ އޯގަނައިޒޭޝަން އިން 2017 ވަނަ އަަހަރު އާއްމު ކުރި ހިސާބުތަކުން ދައްކާގޮތުން، އިޒްރާއިލުން 136،956 ޓަނުގެ ކަދުރު އަހަރަކު އެކްސްޕޯޓްކުރެއެވެ. އެއީ 181.2 މިލިއަން ޑޮލަރުގެ އަގުހުރި ކަދުރެވެ.\nމި އިންޑަސްޓްރީގެ ބޮޑު ބައެއް ކުރިއަށް ދަނީ ގަވާއިދާއި ޚިލާފަށް ކަމަށް ވުމާއި، އެތައް ޒަމާނެއް ވަންދެން އިސްރާއިލްގެ ދުއްތުރާލާއި ފަލަސްތީނަށް ކުރިމަތިވެފައި ވުމާއި އެކު، ފަލަސްތީނަށް އެއްބާރުލުން ދިނުމަށް މި ރޯދަ މަހު އެމެރިކާގެ މުސްލިމުން މި ވަނީ އިސްރާއިލްގެ ކަދުުރު ގަތުން ހުއްޓާލާފައެވެ.\nއެމެރިކާ އަކީ އިސްރާއީލްގެ ކަދުރު އެންމެ ގިނައިން އިމްޕޯޓް ކުރާ އެއް ގައުމެވެ.\nއިސްރާއިލްގެ ކަދުރު އިންޑަސްޓްރީގެ 40 އިންސައްތަ އަކީ ގަވާއިދާއި ޙިލާފަށް ހޯދާފައިވާ ބިންތަކުގައި ގަވައިދާއި ހިލާފަށް ހޯދި ރުއްތަކުން ހައްދާފައިވާ ކަދުރެވެ. ކަދުރު ދަނޑުތަކުގައި މަސައްކަތް ކުރުވާ ފަލަސްތީން މީހުންނަށް އިސްރާއީލުން ދެނީވެސް މަދު ފައިސާކޮޅެކެވެ. އަދި ފަލަސްތީނުގެ ކުޑަކުދިން ލައްވާ ކަދުރު ދަނޑުތަކުގައި ވަރަށް ބުރަކޮށް މަސައްކުރުވައެވެ.\nމި ތަންތަނުގައި ކަދުރު ބިންނަން އުޅުމަކީ ނުރައްކާތެރިކަމެކެވެ. މަސައްކަތް ކުރާ މީހުން އުސް ހަރުގަނޑުތަކުގައި އެތައް އިރެއް ވަންދެން މަސައްކަތް ކުރާ އިރު، އާދަޔާ ޚިލާފް ހޫނުމިނެއްގައި މަސައްކަތް ކުރަން އޮންނަނީ މަޖުބޫރުވެފައެވެ. މިކަމުގެ ސަބަބުން ހީޓް ސްޓްރޯކް ޖެހުމުގެ ފުރުސަތު ބޮޑުވެއެވެ. މަަސައްކަތްތެރިންނަށް އަނިޔާވުމުން އެކަށީގެންވާ ސިއްހީ އެހީތެރިކަމެއް ނުލިބޭތާގައި، އެތައް އިރެއް ވަންދެން ގެއަށް ނުގޮސް މަސައްތުގައި އުޅެން ވަނީ މަޖުބޫރުކޮށްފައެވެ.\nއިސްރާއިލުން ހަމައެކަނި ކުރާ ކަމަކީ ފޭރިގެންފައިވާ ބިމުގައި ނިކަމެތި ފަލަސްތީނުގެ އާއްމުން ލައްވާ ގަދަކަމުން މަސައްކަތް ކުރުން އެކަންޏެއް ނޫނެވެ. އެ މީހުން ފަލަސްތީނުގެ އަވަށްތަކަށް ފެން ލިބުން ބަންދުކުރުވާ، ފެނަށް އާދޭސް ކުރަން ފަލަސްތީން ރައްޔިތުންނަށް މަޖުބޫރުވެސް ކުރުވައެވެ.\nއިސްރާއިލްގެ ކަދުރު ބޮއިކޮޓްކުރަން ފުރަތަމަ ގޮވާލީ އެމެރިކަން މުސްލިމްސް ފޯ ފަލަސްތީނުންނެވެ. އެ ގޮވާލުމަށް އިޖާބަދީ ނިއު ޖަރޒީ، ނިއުޔޯކް، ޑެޓްރޮއިޓް، މިނެސޯޓާ، ޗިކާގޯ އަދި އެކްރެމެންޓޫ އާއި ޑީސީ، ފިލެޑާފިއާގައި ވެސް މި ގޮވާލުމަށް ވަނީ އިޖާބަދީފައެވެ.\nދިރާސާތައް ދައްކާގޮތުން ފާއިތުވި ދެ އަހަރުވެސް އިސްރާއިލް ކަދުރު ބޮއިކޮޓްކުރަމުން ދިއުމާއި އެކު، އިސްރާއިލްގެ ކަދުރަށް އޮތް ޑިމާންޑް ވަނީ ވަރަށް ބޮޑުތަނުން ދަށްވެފައެވެ. އެމެރިކާގެ މުސްލިމުންގެ އިތުރުން އެހެން ގައުމުތަކުގެ މުސްލިމުން ވެސް އިސްރާއީލްގެ ކަދުރު ބޮއިކޮޓް ކޮށްފައި ވެއެވެ.\nގުދުސް އަކީ އިސްރާއީލްގެ ވެރިރަށް ކަމަށް ބައިޑެން ވެސް ނިންމާނެ - ބްލިންކެން\nޝާހިދަށް ޝުކުރު، އަލްއަގްސާގައި އަދި އެކުގައި ނަމާދު ކުރެވޭނެ: ފަލަސްތީނު ސަފީރު\nއޭޕްރީލް 26, 2020 14:53\nދިވެހިންނުކުރާނެ. މި ލިޔުން ޝެއަރ ކުރީމަ ލައިކް ދެނީވެސް 3-2 މީހުންކަން ހިތާމަޔާ އެކު ފާހަގަ ކުރަމެވެ. ނަމަވެސް ކުރީގެ ރައީސް ޔާމީނުގެ ބޮލުގައި ދަޅެއް ފޮޓޯޝޮޕް ކޮށްފަ ލައިފިނަމަ އެމްޑީޕީ ކުދިން ހީވާނީ އިނގިލިތައް މުނިމުނި ކަވައިގެން އުޅޭ ބަޔަކު ހެންނެވެ. ބަލަހައްޓައިގެން ހުއްޓާ އެހެރަގޮސް 5ކޭ ހަމަކުރަނީ އެވެ. 2.5ކޭ ޝެއަރް ކުރަނީ އެވެ. ފަލަސްޠީނުގެ ނިކަމެތި ކުދިންނަށް އިޒްރޭލުން ދޭ އަނިޔާ ތަކަށް ހަމަ އަޅާކަހަވެސްނުލާ ތިބޭތަން ފެނެއެވެ. މިބާވަތުގެ ހުރިހާ ލާއިންސާނިއްޔަތުގެ ސަބަބުން ދިރިއުޅުން ބޮޑުވޭނަކަށް ވީ މީހުންގެ ދުޢާ އެމީހުންގެ ވެރި ރައްބު އައްސަވައި ވޮޑިގެންފިއެވެ. ދެން ހިތާމަ ނުކުރާށެވެ. ކުރިންމަރުވާނީ ކާކު ކޮންތާކު ކިހިނެއްކަމެއް ހަމަ އެކަކަށްވެސް އެގުމެެއްނެތެވެ. ދިވެހިންނަކަށް ބޮއިކޮޓް ވަކިއެއްޗެއް ނުވެސް އެގޭނެއެވެ. ބުނެލާނީ ހަމައެކަނި މަގޭދަރި ތިޔަ ކަދުރު ނޫނީ ނުކާނެ. ދެން އަހަރެން ކީއްކުރާނީ؟ ބުނަން ބަނޑުހައިވީމަ އިންސާނާ ފަތްޕިލާވެލިވެސް ކާނެ. ނުދެކެންތަ ބޭބީ ކުދިން ފިރުކެންފަށާ ދުވަސްވަރު ފެންނަ ކޮންމެ އެއްޗެއް އަނގަޔަށްލާތަނެއް؟ އެއީ އަސްލަކީ. މިކޮމެންޓް ޖަހާދޭނެބާ؟\nމެއި 6, 2020 18:38\nއަމެރިކާ މުސްލިމުން ނެއް ނޫން މުޅި ދުނިޔޭގެ ހުރިހާ މުސްލިމުން އިޒްރޭލުގެ ހުރިހާ އުފެއްދުން ތައްވެސް ބޮއިކަޓް ކުރަން ޖެހޭ


ލީޑިންގް ޓީޗަރކަމުގެ މަސްއޫލިއްޔަތު އަދާކުރާނެ ޓީޗަރެއް ހޯދުމަށް ( ހެނދުނު ސެޝަން )\nލީޑިންގް ޓީޗަރކަމުގެ މަސްއޫލިއްޔަތު އަދާކުރާނެ ޓީޗަރުން ހޯދުމާއިގުޅޭ\nލީޑިންގ ޓީޗަރ ( ހެނދުނު ސެޝަން )\nމުސާރައިގެ އިތުރަށްދެވޭ އެލަވަންސް\nޓެނުއަޝިޕް އެލަވަންސްގެ ގޮތުގައި -/1000 ( އެއްހާސް ރުފިޔާ )\nލީޑީންގ ޓީޗަރުންގެ މަޤާމަށް ޓީޗަރުން އައްޔަންކުރާނެގޮތާއި، ލީޑިންގ ޓީޗަރުންނަށް ޓެނުއަޝިޕް އެލަވަންސް ދޭނެގޮތުގެ ތަފްޞީލް\nލީޑިންގ ޓީޗަރކަމުގެ މަސްއޫލިއްޔަތު ޙަވާލުކުރެވޭނީ ޓީޗަރެއްގެ މަޤާމުގެ ޝަރުތު ހަމަވުމާއެކު، ކިޔަވައިދިނުމުގެ ރޮނގުން2އަހަރު ދުވަހުގެ ތަޖުރިބާ ލިބިފައިވާ ފަރާތްތަކަށެވެ.\nލީޑިންގ ޓީޗަރ ކަމުގެ މަސްއޫލިއްޔަތަކީ ތަޢުލީމީ ކަލަންޑަރުގެ2އަހަރު ދުވަހުގެ ޓެނުއަރއަކަށް ސްކޫލެއްގެ ޓީޗަރުންގެ ތެރެއިން ތިރީގައި އެވާގޮތަށް ޓީޗަރަކާއި ޙަވާލުކުރާ ޒިންމާއެކެވެ.\nލީޑިންގ ޓީޗަރގެ ޓެނުއަރ ގުނަންފެށޭނީ މަސްއޫލިއްޔަތު ހަވާލުކުރެވޭ ތާރީޚުން ފެށިގެންނެވެ.\nލީޑިންގ ޓީޗަރުކަމަށް ހޮވޭ ޓީޗަރުގެ ޓެނުއަރޝިޕް އެލަވަންސްދޭން ފަށާނީ އައްޔާންކުރާ ތާރީޚުން ފެށިގެންނެވެ.\nލީޑިންގ ޓީޗަރކަމުގެ ޓެނުއަރ ހަމަވުމުން އިޢްލާންކުރުމެއްނެތި އައު ދައުރަކަށް ލީޑީންގ ޓީޗަރުކަމަށް އަލުން އައްޔަންކުރެވިދާނެއެވެ. ނަމަވެސް މިގޮތަށް އައްޔަންކުރެވޭނީ އެ މުއްދަތުގައި ކުރެވުނު އެޕްރައިޒަލްއިން އެވްރޭޖްކޮށް %85 ނުވަތަ އެއަށްވުރެ މަތިން ހޯދާފައިވުމާއެކު، މަރްކަޒުގައި ކުރިއަށްއޮތް ދިރާސީ އަހަރަށް ލީޑިންގ ޓީޗަރަކަށް ޖާގަ އޮތްނަމައެވެ.\nލީޑިންގ ޓީޗަރކަމުގެ މަސްއޫލިއްޔަތު އަދާކުރި މުވައްޒަފު މަސްއޫލިއްޔަތުގެ ޓެނުއަރ ހަމަވުމުން ޓީޗަރުކަމުގެ މަސްއޫލިއްޔަތަށް އެނބުރި ރުޖޫޢަވާނެއެވެ.\nލީޑިންގ ޓީޗަރގެ މަޤާމަށް ކުރިމަތިލާ ފަރާތްތަކަށް މިންކުރާނީ މެރިޓް އުސޫލުންނެވެ.\nމަރްކަޒުގެ ސިޔާސަތުތައް ތަންފީޒު ކުރުމަށް އިސްވެރިންނަށް އެހީތެރިވުން.\nޕްރޮގްރާމް ކޯޑިނޭޓަރނެތް ޙާލަތެއްގައި، އޭނާގެ މަސައްކަތް ނުވަތަ މަސައްކަތުން ބައެއް ޙަވާލުކުރެވިއްޖެނަމަ، އެ މަސައްކަތް ކުރުން.\nކިޔަވައި ދެމުންދަނީ މަރްކަޒުގެ ޕްރޮގްރާމްތަކަށް ކަނޑައަޅާފައިވާ ލަނޑުދަނޑިތައް ޙާޞިލްވާގޮތަށްތޯ ބަލައި ކިޔަވައިދިނުން ތަރައްޤީ ކުރުމަށް ޓީޗަރުންނަށް އިރުޝާދު ދިނުން.\nކިޔަވައިދޭ މާއްދާތަކުގެ ކޯޑިނޭޝަން މީޓިންގްތައް ރާވައި ކުރިއަށް ގެންދާގޮތް ބަލައި ރިކޯރޑު ބެލެހެއްޓުން.\nޕްރޮގްރާމް ކޯރޑިނޭޓާރގެ ލަފާގެމަތިން ޓެސްޓް ލަޖުނާތައް ހަމަޖެއްސުމާއި ޓެސްޓް ޕޭޕަރ ތައްޔާރުކޮށް ބެލެހެއްޓުން.\nޓީޗަރުން ތައްޔާރުކުރާ ޔުނިޓް/މޮޑިއުލް ޕްލޭންތަކަކީ ކަނޑައަޅާފއިވާ ލަނޑުދަނޑިތައް ޙާޞިލްވާގޮތަށް ތައްޔާރު ކުރެވޭ ޔުނިޓް/މޮޑިއުލް ޕްލޭންއެއްތޯ ބަލައި ރަނގަޅުކުރަންޖެހޭ ކަންކަން ފާހަގަކޮށް ޓީޗަރުންނަށް އެހީތެރިވެދިނުން.\nދަރިވަރުންގެ ނަތީޖާ ރަނގަޅު ކުރުމަށް ކުރަންޖެހޭ ކަންކަން ދެނެގަނެ ޓީޗަރުން ލައްވާ އެކަންކަން ކުރުވުމާއި އެކަންކަން ކުރެވެމުންދާގޮތް ބަލައި މޮނިޓަރކުރުން.\nމަރްކަޒުގެ މާޙައުލަކީ ދަރިވަރުންނަށް ރައްކާތެރިކަމާއި އަމާންކަން ލިބިގެންވާ މާޙައުލެއްކަން ކަށަވަރުކުރުން.\nދަރިވަރުންނަށް ތާއުލީމީ ލަނޑުދަނޑިތައް ޙާޞީލްވަމުންދާކަމާއި، ދަރިވަރުންގެ ކިބައިގައި ދީނީ، އަދި ރަނގަޅު އަޚްލާޤީ އާދަތައް ހަރުލެއްވެމުންދާކަން ކަށަވަރު ކުރުން.\nވަކިވަކި މާއްދާތަކުން ދަރިވަރުން ހާޞިލްކުރާ ނަތީޖާތަކުގެ ރެކޯރޑްތައް ބެލެހެއްޓުން.\nކްލާހާއި ކްލާހުން ބޭރުގައި ހިންގާ ކިޔަވައިދިނުމާއި ގުޅުންހުރި ކަންތައްތައް ހިންގުމުގައި މަރްކަޒަށް އެހީތެރިވެ، އެއްބާރުލުން ދިނުން.\nރިލީފްގަޑި ހަމަޖެއްސުމާއި ނެގުން.\nކިޔަވައިދިނުމާއިގުޅޭ ގޮތުން އިތުރު މުއްސަނދިކަމެއް ( ރިސޯސް ) ބޭނުންވާ ޙާލަތުގައި މަރްކަޒުގެ ވެރިންގެ ލަފަޔާއި އިރުޝާދުގެމަތިން އެފަދަ ކަންތައްތައް ކޯޑިނޭޓްކުރުން.\nމަރްކަޒުގެ ފަރާތުން އިންތިޒާމްކުރާ ޕްރޮފެޝަނަލް ޑިވެލޮޕްމަންޓް ހަރަކާތްތަކުގައި ބައިވެރިވުން.\nކޮންޓެކްޓް ގަޑީގެ ގޮތިގައި މަދުވެގެން 1 ކްލާހަށް ކިޔަވައިދިނުން.\nލީޑިންގ ޓީޗަރުކަމުގެ މަސްއޫލިއްޔަތު އަދާކުރުމަށް ކުރިމަތިލާ ފަރާތްތައް އައްޔަންކުރުމުގައި ޕޮއިންޓްދޭނެގޮތް:\nވާދަކުރާ މުވައްޒަފުންނަށް ލިބިފައިވާ ޤައުމީ ސަނަދުތަކުގެ އޮނިގަނޑުގެ ލެވަލް5އަދި އެއަށްވުރެމަތީ ހުރިހާ ސަނަދަށް ބަލައި ތީރީގައި އެވާގޮތަށް ލިބޭ ޖުމްލަ މާކްސް ތަރުތީބުން.\nލެވަލް5ނުވަތަ ލެވަލް 6\nލެވަލް7ނުވަތަ ލެވަލް 8\nމަތީގައިވާ ގޮތަށް ތަރުތީބުކޮށް އެއްވަރަށް ޕޮއިންޓްލިބޭ ދޭއް ނުވަތަ އެއަށްވުރެ ގިނަ މުވައްޒަފުންގެ މެދުގައި ފަރަގުކުރަން ޖެހިއްޖެ ހާލަތެއްގައި، އެ މުވައްޒަފުންނަށް 2018 ވަނަ އަހަރުގެ އެޕްރައިޒަލުން ލިބިފައިވާ ޖުމްލަ މާރކްސްއަށް އަދި ޚިދުމަތުގެ މުއްދަތަށް ބެލުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު.\nގުޅޭ ދާއިރާއެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެ އޮފީހަކުން ދޫކޮށްފައިވާ ލިޔުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 16 އޭޕްރިލް 2019 ވާ އަނަގާރަ ދުވަހުގެ 13:30 ގެ ކުރިން، ކީރިތި ޤުރްއާނާބެހޭ ޤައުމީ މަރްކަޒު އަށެވެ. ވަޒީފާއަށް އެދޭ ފޯމްއާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ. ސިޓީއާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައިނުވާނަމަ އެޕްލިކޭޝަން ބާޠިލްކުރެވޭނެއެވެ.


ކޮމިޓީން ފާސްކުރީ ބްރޯޑްކޮމްއަށް ޝިފްލާ އައްޔަން ކުރަން! | Sangu News\nކޮމިޓީން ފާސްކުރީ ބްރޯޑްކޮމްއަށް ޝިފްލާ އައްޔަން ކުރަން!\n21 އޭޕްރިލް 2021 - 20:16\n21 އޭޕްރިލް 2021\nޝިފްލާ އިބްރާހީމް މީގެކުރިން މިނިވަން މުއައްސަސާތަކާއި ބެހޭ ކޮމެޓީގެ އިންޓިވިއުގައި ވާހަކަދައްކަނީ\nމޯލްޑިވްސް ބްރޯޑްކާސްޓިން ކޮމިޝަންގެ ހުސްވެފައިވާ މަގާމަށް މަޝްހޫރު ޕްރެޒެންޓަރު އަދި ނޫސްވެރިޔާ ޝިފްލާ އިބްރާހިމްގެ އައްޔަން ކުރުމަށް ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީން ފާސްކޮށްފި އެވެ.\nމިއީ ބްރޯޑްކޮމްއަށް ޝިފްލާ އައްޔަން ކުރުމާމެދު ލަފަޔަކަށް އެދި ރައީސް އިބްރާހިމް މުހައްމަދު ސޯލިހް މަޖިލީހަށް ފޮނުއްވި ތިން ވަނަ ފަހަރެވެ. ރައީސް ފޮނުވި ލިސްޓުގައި ޝިފްލާ ޢޮތީ، ދެވަނައި އެވެ.\nކޮމިޝަނަށް އައްޔަން ކުރުމަށް ރައީސް ނަން ފޮނުވި ތިން ބޭފުޅުންނާއި ވެސ،ް މިއަދު މިނިވަން މުވައްސަސާތަކާއި ބެހޭ ކޮމިޓީން ވަނީ އިންޓަވިއުކޮށްފަ އެވެ. ޝިފްލާގެ ނަން މަޖިލީހުގެ ތަޅުމަށް ފޮނުވުމަށް ފާސްވީ ކޮމިޓީގެ އިއްތިފާގުންނެވެ.\nރައީސް ދެން ނަން ފޮނުއްވި ފާތުމަތު ސައުޝަން އާއި ޑރ. މުހައްމަދު އިބްރާހިމްގެ ނަން ތަޅުމަށް ފޮނުއްވުމަށް ކޮމިޓީން ފާހެއްނުވި އެވެ. ކޮމެޓީގައި 11 މެމްބަރުން ހާޒިރުވެތިބިއިރު، އެ ދެ ބޭފުޅުންނަށް ވެސް ލިބުނީ 06 މެމްބަރުންގެ ވޯޓެވެ.\nބްރޯޑްކާސްޓިން ދާއިރާގައި މަސައްކަތް ކުރާތަ 20 އަހަރަށް ވުރެ ގިނަ ދުވަސްވެފައިވާ ޝިފްލާއަކީ "ސަންގު ޓިވީ" ގެ މެއިން ނިއުސް އެންކަރ އެވެ.\nޝިފްލާ ވަނީ ނޫސްވެރިކަމުގެ ދާއިރާއިން ގައުމީ ޔުނިވާސިޓީން ބެޗެލާސް ޑިގްރީއެއް އަދި އިސްލާމީ ޔުނިވާސިޓީން މާސްޓާސް ޑިގްރީ ހާސިލުކޮށްފަ އެވެ.\nބްރޯޑްކާސްޓިން ކޮމިޝަނަށް އާ މެމްބަރުކަމަށް އައްޔަން ކުރަނީ ކޮމިޝަންގެ މެމްބަރު އައިމިނަތު ސަހާރަތު އިއްޒަތުގެ ދައުރު ހަމަވާތީ އެވެ.\nބްރޯޑްކޮމްގެ ރައިސަކަށް މަރިޔަމް ވަހީދާ ހުންނެވިއިރު، ނައިބު ރައީސަކީ އަހުމަދު ގައިސެވެ. މެމްބަރުންގެ ގޮތުގައި ތިއްބެވީ އަލީ ޔޫސުފާއި، އައިމިނަތު އަމީނާ (އަނާ) އަދި އަމްޖަދު ވަހީދުގެ އިތުރުން މުހައްމަދު ފަޒީން އާއި ސަހާރަތު އެވެ.


ޓޫރިޒަމް އިސްތިހާރު ކުރަން ބ. އަތޮޅުގައި ބޮޑު ފެތުމެއް ބާއްވަނީ\nޓޫރިޒަމް އިސްތިހާރު ކުރަން ބ. އަތޮޅުގައި ބޮޑު ފެތުމެއް ބާއްވަނީ\nރާއްޖޭގެ ޓޫރިޒަމް އިސްތިހާރު ކުރުމަށް ބ. އަތޮޅުގައި ބޮޑު ފެތުމެއް ބާއްވަން ނިންމައިފި އެވެ.\nސުވިމް މޯލްޑިވްސް އިން އިންނަގައިގެން، ޓޫރިޒަމް މިނިސްޓްރީއާ ޔޫތް މިނިސްޓްރީ އަދި އެންވަޔަރުމަންޓް މިނިސްޓްރީއާ ގުޅިގެން ކުރިއަށް ގެންދާ މި ފެތުން އޮންނާނީ އަންނަ އަންނަ ފެބްރުއަރީ މަހުގެ2ވަނަ ދުވަހުން9ވަނަ ދުވަހުގެ ނިޔަލަށެވެ.\n43 ކިލޯ މީޓަރުގެ މި ފެތުން އޮންނާނީ އޭދަފުށިން ފެށިގެން ކެންދޫއާ ހަމައަށެވެ.\nޓޫރިޒަމް މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމެއްގައި ސުވިމް މޯލްޑިވްސްގެ ފަރާތުން ހުސެއިން ޝަމީމް ވިދާޅުވީ، މި ހަރަކާތް ކުރިއަށްދާނީ ޓުއާއެއް ގޮތަށް ކަމަށާއި މި ހަރަކާތުގެ މަގްސަދަކީ ރާއްޖޭގެ ރީތިކަން ދުނިޔެއަށް އަންގައިދިނުމާއި ރާއްޖެއަކީ ފެތުމުގެ މަންޒިލެއްކަން ދުނިޔެއަށް އަންގައިދިނުން ކަމަށެވެ. އަދި މޫދާއި މޫދު ކުޅިވަރުތައް ރާއްޖޭގެ ރައްޔިތުންގެ ތެރޭގައިވެސް ޕްރޮމޯޓް ކުރުމަކީ މަގުސަދެއް ކަމަށްވެސް ޝަމީމް ވިދާޅުވި އެވެ.\nޝަމީމު ވިދާޅުވި ގޮތުގައި މޫދުގައި ދިމާވާ ހިތާމަވެރި ހާދިސާތައް މަދުކޮށް އެކަންކަމަށް ހޭލުންތެރި ކުރުމާއި މޫދާއި ގޮނޑުދޮށް ސާފުކޮށް ބޭއްވުމަކީވެސް މި ހަރަކާތުގެ މަގުސަދެކެވެ.\n“މި ހަރަކާތް ކުރިއަށްދާނީ ބ. އޭދަފުށިން ފުއްމާލައިގެން ކެންދޫއާ ހަމައަށް، އެއީ 43 ކިލޯ މީޓަރު، އެކަމަކު ކޮންމެ ދުވަހަކު ގާތްގަނޑަކަށް ފަސް ކިލޯ މީޓަރު ދުވާލަކު ފަތާގޮތަށް، ފުރަތަމަ ދުވަހު ދާނީ އޭދަފުށިން ސޮނެވާއަށް، މާޅޮހަށް، ދެވަނަ ދުވަހު އޮންނާނީ މާޅޮހުން ހިބަޅިދޫއަށް ހިބަދޫ އިން ދަރަވަންދޫއަށް، އެގޮތަށް ގޮސް ޖުމްލަ 23 ރަށަށް ޖުމްލަ އެރޭނެ، އޭގެ ތެރެއިން މީހުން އުޅޭ އަށް ރަށާއި ފަސް ރިސޯޓާއި މީހުން ނޫޅޭ ރަށްރަށްވެސް ހިމެނޭ،” ޝަމީމް ވިދާޅުވި އެވެ.\nޝަމީމް ވިދާޅުވީ، ފެތުމުގެ ހަރަކާތް ހިނގާނީ ކޮންމެ ދުވަހަކުވެސް ހެނދުނު 8:30 އިން 12:00 އަށް ކަމަށެވެ. އަދި ކޮންމެ ރަށެއްގައި އުރީދޫއިން ވޯޓާ ސޭފްޓީ ޕްރޮގްރާމެއް ހިންގާނެ ކަމަށެވެ. މީގެ އިތުރުން ހޭލުންތެރިކަން އިތުރު ކުރުމުގެ ޕްރޮގްރާމްތައް ކުރިއަށްދާނެ ކަމަށްވެސް ޝަމީމް ވިދާޅުވި އެވެ.\n“ސޮނެވާއާ ފޯސީޒަނާއި ގުޅިގެން ކޮންމެ ރަށެއްގައިވެސް ކޮންމެވެސް ހަރަކާތެއް ހިނގާނެ، ސޮނެވާއިން ހިންގަނީ ކިހާދޫއާ ދަރަވަންދޫއާ މާޅޮހުގައި މޫދުސާފު ކުރުމުގެ ހަރަކާތެއް، ބީޗް ސާފުކުރުމުގެ ހަރަކާތެއް، ކަމަދޫއާ ކުޑަރިކިލުގައި ހިނގާނީ މަންޓާ ޕްރޮޖެކްޓާ ބެހޭ ގޮތުން މައުލޫމާތު ދިނުމުގެ ހަރަކާތެއް، ދޮންފަނާއި ކިހާދޫގައިވެސް ސާފު ކުރުމުގެ ހަރަކާތްތައް ކުރިއަށްދާނެ، އަދި ހުރިހާ ރަށެއްގައިވެސް ފަތަން ދަސްކޮށްދޭ ޕްރޮގްރާމެއް ހިނގާނެ،” ޝަމީމް ވިދާޅުވި އެވެ.\nޝަމީމް ވިދާޅުވީ، މި ހަރަކާތަކީ ރާއްޖޭގައި މިހާތަނަށް އިންތިޒާމް ކޮށްގެން ބާއްވާ އެންމެ ދިގު ފެތުމުގެ ހަރަކާތް ކަމަށެވެ. މި ހަރަކާތުގައި އަށް ބައިވެރިން ހިމެނޭނެ ކަމަށެވެ. އަދި ކޮންމެ ރަށަކުންވެސް އެގްރޫޕާއި ބައިވެރިވެގެން ޖެހިގެން އޮންނަ ރަށަށް ފަތާފައި ދިއުމުގެ ފުރުސަތު އޮންނާނެ ކަމަށްވެސް ޝަމީމް ވިދާޅުވި އެވެ.\nޝަމީމް ވިދާޅުވީ، މި ހަރަކާތުގައި ބައިވެރިވާ ފެތުން ތެރިންގެ ތެރެއިން ގައުމީ ފެންވަރުގެ އެއް ފެތުން ތެރިއެއް ހިމެނޭނެ ކަމަށެވެ. އަދި ފަތަމުންދާއިރު ބައިވެރިންގެ ސަލާމަތަށް ހަތަރު ކެނޯ އާއި ޑިންގީއެއް އަދި އެމްއެންޑީއެފްގެ އެމްބިއުލާންސެއް ހަރަކާތެރިވާނެ ކަމަށްވެސް ޝަމީމް ވިދާޅުވި އެވެ.


ފަހު ކުއާޓަރުގައި ޗައިނާގެ އިޤްތިސާދު ކުރިއަރާފައިވަނީ %4އަށް ފަހު ކުއާޓަރުގައި ޗައިނާގެ އިޤްތިސާދު ކުރިއަރާފައިވަނީ %4އަށް\nފަހު ކުއާޓަރުގައި ޗައިނާގެ އިޤްތިސާދު ކުރިއަރާފައިވަނީ %4އަށް\nޗައިނާގެ ފެކްޓްރީއެއްގައި މީހަކު މަސައްކަތްކުރަނީ\nމިދިޔަ އަހަރުގެ ފަހު ކުއާޓަރުގައި ޗައިނާގެ އިޤްތިސާދު ކުރިއަރާފައިވަނީ %4އަށް ކަމަށް ތަފާސްހިސާބުތަކުން ދައްކައިފިއެވެ.\nޗައިނާ ސަރުކާރުން ޢާއްމުކޮށްފައިވާ ތަފާސްހިސާބުތަށް ދައްކާގޮތުން މިދިޔަ އަހަރުގެ ފަހު ކުއާޓަރުގައި އެޤައުމުގެ އުފެއްދުންތެރިކަމުގެ ނިސްބަތްވަނީ އިތުރުވެފައެވެ. މިއާއެކު އިޤްސާދު ކުރިއެރި މިންވަރުވެސްވަނީ އަންދާޒާ ކުރި މިންވަރަށްވުރެ އިތުރުވެފައެވެ.\nމިދިޔަ އަހަރުގެ ފަހު ކުއާޓަރުގައި ޗައިނާގެ އިޤްތިސާދު ކުރިއަރާނެކަމަށް ލަފާކޮށްފައިވަނީ %3.6އަށެވެ. ލަފާކުރި މިންވަރަށް ވުރެ ބޮޑު ކުރިއެރުމެއް ލިބުން ނަމަވެސް މި އަދަދަކީ ފާއިތުވީ ދޮޅު އަހަރުތެރޭ ޗައިނާގެ އިޤްތިސާދު ކުރިއެރި މިންވަރު އެންމެ ދަށްވި ފަހަރެވެ.\nއިޤްތިސާދު ކުރިއަރާ ދުވެލި ދަށްވެފައިމިވަނީ ހަކަތަ ބޭނުންކުރާ މިންވަރު ދަށްވެފައިވުމާއި، ޝިޕިން އިންޑަސްޓްރީއަށް އައި ލޮޅުމާއެކުއެވެ. ޗައިނާއިންވަނީ އެޤައުމުގައި ގްރީން އެނަރޖީ ބޭނުންކުރާ މިންވަރު އިތުރު ކުރުމުގެ މަސައްކަތް ފަށައިފައެވެ.\nއަދި ޗައިނާގެ ވެރިރަށް ބެއިޖިންގުނަވަނީ 2060ވަނަ އަހަރު އަންނަންވާއިރު ކާބަން ނިއުޓްރަލް ސިޓީއަކަށްވުމަށް އަމާޒު ހިފާފައެވެ. މިއާއެކު އިޤްތިސާދީގޮތުންވެސް ދަނީ ގޮންޖެހުންތަކާއި ކުރިމަތިވަމުންނެވެ. ޖައްވަށް ދޫކުރާ ވިހަ ގޭސްތަށް މަދުކުރުމަށް ކުރަމުންދާ މަސައްކަތްތަކާއި އެކު އެޤައުމުގެ އެކި ހިސާބުތަކުގައި ކަރަންޓު ކަނޑައިގެން ދިޔުމުގެ ހާދިސާތަށްވަނީ އިތުރުވެފައެވެ. މީގެ އަސަރުތަށް ތަކެތި އުފައްދާ ކާރުޙާނާތަކަށް ކުރަމުންދާއިރު، އުފެއްދުންތެރިކަން ވަނީ ދަށްވެފައެވެ.


ޕަބްލިޝްކުރި ތާރީޚް: 11 ސެޕްޓެންބަރު 2019\nޕަބްލިޝްކުރި ގަޑި: 1340\nސުންގަޑި: 18 ސެޕްޓެންބަރު 2019 2359\nހުޅުލޭގެ އިންޖީނުގެ ހިންގުމުގެ ހުއްދަ އައުކުރުމުގެ މަސައްކަތް ކޮށްދޭނެ ފަރާތެއް ހޯދުމާއި ބެހޭ\nހުޅުލޭގެއިންޖީނުގެ ހިންގުމުގެ ހުއްދަ އައުކުރުމުގެ މަސައްކަތް ކޮށްދޭނެ ފަރާތެއް ހޯދުމާއި ބެހޭ\nމި ކުންފުނިން ހުޅުލޭގައި ހިންގަމުން އަންނަ ވެލާނާ އިންޓަރނޭޝަނަލް އެއަރޕޯޓް (ވީ.އައި.އޭ) ގެ އިންޖީނުގެ ހިންގުމުގެ ހުއްދަ، މޯލްޑިވްސް އެނާރޖީ އޮތޯރިޓީ (އެމް.އީ.އޭ)ގެ މިންގަނޑުތަކާއި އެއްގޮތަށް އައުކޮށްދޭނެ ފަރާތެއް ހޯދަން ބޭނުންވެގެން ކުރި ނަންބަރު: 116-F3/IL/2019/37 އިއުލާނާއި ގުޅިގެން އެކަށީގެންވާ ތަރުހީބެއް ލިބިފައިނުވާތީ އެއިއުލާން ބާތިލްކޮށް އަލުން ބީލަމަށް ހުޅުވާލަމެވެ.\nމިކަމަށް ޝައުގުވެރިވާ ފަރާތްތަކުން 2019 ސެޕްޓެންބަރ 18 ވާ ބުދަދުވަހުގެ ރޭގަނޑު 23:59 ގެ ކުރިން، ސިޓީ، ފެކްސް ނުވަތަ އީމެއިލް([email protected]) މެދުވެރިކޮށް ޝައުގުވެރިކަން ފާޅުކުރުން އެދެމެވެ. މިގޮތަށް ޝައުގުވެރިކަން ފާޅުކުރާ ފަރާތްތައް ރަޖިސްޓްރީ ކުރެވި ބީލަންފޮތް އީމެއިލް ކުރެވޭނެއެވެ.\nމިކަމަށް ކުރިމަތިލާ ފަރާތްތަކަކީ އެމް.އީ.އޭގެ 'ޕަވަރ އިންޖިނީއަރިން ލައިސަންސީސް ލިސްޓް'ގެ ދަށުން ކެޓަގަރީ “G” ގެ ލައިސަންސް ލިބިފައިވާ ފަރާތަކަށްވާން ޖެހޭނެއެވެ.\nބީލަންތައް ހުށަހެޅުމުގެ ސުންގަޑިއަކީ 2019 ސެޕްޓެންބަރ 29 ވާ އާދިއްތަދުވަހުގެ މެންދުރު 13:00 ގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކޮށްފައެވެ. ބީލަންތައް ހުޅުވުމަށް ހަމަޖެހިފައިވަނީ 2019 ސެޕްޓެންބަރ 29 ވާ އާދިއްތަދުވަހުގެ މެންދުރު 13:00 ގައި، މިކުންފުނީގެ މައި އިދާރާގައި ބީލަން ހުށަހަޅާ ފަރާތްތަކުގެ ހާޒިރުގައެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައިނުގަނެވޭނެ ވާހަކަ ދަންނަވަމެވެ.


2020 ah 40 billion Rufiyaa ge Budget eh?!\n2020 އަށް 40 ބިލިއަން ރުފިޔާގެ ބަޖެޓެއް؟!\nމިއަހަރަށް ލަފާކޮށް ސަރުކާރުން ހުށައެޅި ބަޖެޓް ފޮތް: އަންނަ އަހަރުގެ ބަޖެޓާ ގުޅުވައި އިދިކޮޅު ލީޑަރަކު ވަނީ ވަނީ ފާޑު ވިދާޅުވެފައި\nއަންނަ އަހަރަށް ލަފާކޮށް ސަރުކާރުން މަޖިލީހަށް ފޮނުވަން ތައްޔާރުވަނީ 40 ބިލިއަން ރުފިޔާގެ ބަޖެޓެއް ކަމަށް އިދިކޮޅު ޕީޕީއެމްގެ ޕީޖީ ގުރޫޕްގެ ލީޑަރު އަހުމަދު ޝިޔާމް ވިދާޅުވެއްޖެ އެވެ.\nޝިޔާމް މިހެން ވިދާޅުވީ މި ސަރުކާރުގެ އިގުތިސޯދީ ސިޔާސަތުތަކާމެދު ކަންބޮޑުވުން ފާޅު ކުރައްވާ މިއަދު ކުރެއްވި ޓްވީޓެއްގަ އެވެ.\nއޭނާ ވިދާޅުވީ ދައުލަތަށް އާމުދަނީ ހޯދޭނެ އެއްވެސް އިތުރު ގޮތެއް ނުހޯދާ، އަދި ސަރުކާރުގެ މަތިފަޑި އިންތިހާއަށް ބަރުކޮށް، ހިންގުމުގެ ޚަރަދު އިތުރު ކުރުމަށްފަހު، އަންނަ އަހަރަށް ލަފާކޮށް 40 ބިލިއަން ރުފިޔާގެ ބަޖެޓެއް ފޮނުވަން ތައްޔާރުވަމުންދާ ކަމަށެވެ.\nޝިޔާމް ވަނީ މި އަހަރުވެސް ދައުލަތުގެ ބަޖެޓް އަށް ބިލިއަން ރުފިޔާއިން ޑެފިސިޓް ވާނެކަން ޔަގީންވާ ކަމަށް ވިދާޅުވެފަ އެވެ.\n"ދައުލަތުގެ އާމުދަނީ ހޯދޭނެ އެއްވެސް އިތުުރު ގޮތެއް ނުހޯދާ، އޮބި ނޯންނަ ވަރަށް ސަރުކާރުގެ މަތިބަރުކޮށްފަ، ހިންގުމުގެ ޚަރަދު އިންތިހާއަށް ބޮޑު ކޮށްފަ އަނެއްކާވެސް މަޖިލީހަށް މި ފޮނުވަނީ 40 ބިލިއަންގެ ބަޖެޓެއް 2020 އަށް ފާސް ކުރަން. މިއަހަރުވެސް ދައުލަތުގެ ބަޖެޓް އަށް ބިލިއަނުން ޑެފިސިޓްވާނެ ކަން ޔަގީން." ޝިޔާމް ވިދާޅުވި އެވެ.\nގާނޫނު އަސާސީގެ 56 ވަނަ މާއްދާއާއި ދައުލަތުގެ މާލިއްޔަތުގެ ގާނޫނު ގައިވާ ގޮތުގެ މަތިން ކޮންމެ މާލީ އަހަރެއް ފެށުމުގެ ދެ މަސް ކުރީން ދައުލަތުގެ އަންދާޒާ ބަޖެޓު ތައްޔާރުކޮށް ރައްޔިތުންގެ މަޖުލީހަށް ހުށަހަޅަން ޖެހެ އެވެ. އެހެންކަމުން އަދި ބަޖެޓް ހުށައަޅަން މަހެއްހާ ދުވަސް އެބައޮތެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓާއި ގުޅޭގޮތުން ފިނޭސް މިނިސްޓްރީން ވަކި އެއްޗެއް ބުނެފައެއް ނުވެއެވެ. އަދި އަންނަ އަހަަރަށް ލަފާކޮށް ހުށައަޅާނީ ކިތަށް ބިލިއަން ރުފިޔާގެ ބަޖެޓެއް ކަމެއްވެސް ހާމަކޮށްފައެއް ނުވެއެވެ.\nއަންނަ އަހަރަށް ލަފާކޮށް ސަރުކާރުން މަޖިލީހަށް ފޮނުވުމަށް ތައްޔާރުވަމުން ދަނީ 40 ބިލިއަން ރުފިޔާގެ ބަޖެޓެއްކަން ޝިޔާމަށް އެނގިވަޑައިގެންނެވި ގޮތެއް އޭނާ ވިދާޅުވެ ދެއްވާފައެއް ވެސް ނުވެއެވެ.\nދައުލަތުގެ އާމުދަނީ ހޯދޭނެ އެއްވެސް އިތުުރު ގޮތެއް ނުހޯދާ، އޮބި ނޯންނަވަރަށް ސަރުކާރުގެ މަތިބަރުކޮށްފަައި ހިންގުމުގެ ޚަރަދު އިންތިހާއަށް ބޮޑު ކޮށްފައި އަނެއްކާވެސް މަޖިލީހަށް މި ފޮނުވަނީ 40 ބިލިއަންގެ ބަޖެޓެއް 2020 އަށް ފާސްކުރަން. މިއަހަރުވެސް ދައުލަތުގެ ބަޖެޓް އަށ ބިލިއަނުން ޑެފިސިޓްވާނެ ކަން ޔަގީން\nމި އަހަރަށް ލަފާކޮށް މިދިޔަ އަށާރަވަނަ ރައްޔިތުންގެ މަޖިލީހުން ފާސްކުރީ 30.2 ބިލިއަން ރުފިޔާގެ ބަޖެޓެވެ. ނަމަވެސް އޭގެ ފަހުން މިއަހަރު 1.7 ބިލިއަން ރުފިޔާގެ ސަޕްލިމެންޓަރީ ބަޖެޓެއް މަޖިލީހުން ވަނީ ފާސް ކޮށްދީފަ އެވެ.\nސަޕްލިމަންޓަރީ ބަޖެޓެއް ހުށަހަޅަން ޖެހުނު މައިގަނޑު ސަބަބެއް ކަމުގައި ސަރުކާރުން ބުނެފައި ވަނީ ސަރުކާރުގެ 100 ދުވަހުގެ ވައުދުތައް ފުއްދުމުގެ އިތުރުން އަލަށް އުފެދުނު ގާނޫނުތަކުގެ ދަށުން ދައުލަތުން ކުރަންޖެހޭ ހަރަދުތައް ލަފާ ކުރެވުނު ވަރަށް ވުރެ އިތުރުވުމެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު ދައުލަތުގެ ބަޖެޓް + ފިނޭންސް މިނިސްޓްރީ އަހުމަދު ޝިޔާމް\nއިބޫގެ ފުރަތަމަ ބަޖެޓް: 29.6 ބިލިއަން ރުފިޔާ


(26 ޖަނަވަރީ 2021 އާ ގުޅޭ)\n"މަންމާ..." ކޮޓަރިން ނުކުތް ރިދާންގެ އަޑުގައިވީ ހާސް ކަމެވެ. ފުއްމޮޑެން ހުރެ ސަބީނާ ބަލާލި އެވެ.\n"ކިހިނެއްވީ؟" ސަބީނާއަށް ދެ ލޯ ބޮޑުކޮށްލެވުނެވެ.\n"އަހާލަންވާއިރަށް ނެހާ ފޯނު ކަނޑާލައިފި، މަންމަ ދާންވާނެއެއްނު."\n"ދޭބަލަ މަންމަގެ ފޯނު ގެނެސް ދޭން."\nއައްޔޫބަށް ވީގޮތެއް ނޭގުމުން ސަބީނާ ހާސްވި އެވެ. ރޫމާގެ ހާލު ހުރިގޮތެއް ސާފެއް ނުވީއެވެ. ރިދާން ނުބުންޏަސް ސަބީނާ ދާނެ އެވެ. ރިދާން ފޯނު ހިފައިގެން އަންނަންވީއިރު ސަބީނާ ދެ އަތް ދޮވެލައިގެން ސިންކު ކައިރިން އެނބުރިލަނީ އެވެ. ފޯނު ލިބުން އަވަހަށް ރޫމާގެ ނަންބަރަށް ގުޅިއެވެ. އެއްފަހަރު ގުޅައިގެން ޖަވާބެއް ނައެވެ. ދެވަނަ ފަހަރަށް ވެސް ގުޅިއެވެ.\nފޯނުކޯލު ރޫމާ ނެގުމާއެކު ސަބީނާ ވާހަކަ ދައްކަން ފެށިއެވެ. އައްޔޫބަށް ވީގޮތެއް އޮޅުން ފިލުވަން ސުވާލު ކުރި އެވެ. މެޔަށް ތަދެއް އެރީ ކަމުގައި ރޫމާ ބުނެލި އެވެ. ގިނަ ވާހަކަތަކެއް ދެއްކެން ނެތްކަން ރޫމާ ބުނުމުން އެބަދަން ކަމުގައި ބުނެ ސަބީނާ ކޯލު ކުރު ކޮށްލި އެވެ. ހަލުވިކޮށް ކޮޓަރިއާ ދިމާއަށް ދަމުން ސޯފާގައި އިން ރިދާނަށް ސަބީނާ ގޮވާލި އެވެ. އޭނާ ތައްޔާރު ވެގެން ނުކުތީމާ އޭޑީކޭ ހޮސްޕިޓަލަށް ގެންގޮސްދޭން ރިދާން ގާތު ބުންޏެވެ. ދިއުމުގެ ކުރީން އަސްލަންއަށް ގުޅާފައި ގޭގައި ނެތްކަން އެންގި އެވެ.\nސަބީނާ ކުރިއަށް ހުރެ އޭޑީކޭ ހޮސްޕިޓަލަށް ވަދެގެން އައެވެ. އޭނާގެ ފަހަތުން ރިދާން އާދެ އެވެ. އަވަސް ފަރުވާ ދޭ ބައިގެ ކައިރީ ތިބި ރޫމާގެ ދެބެން ގާތު ސަބީނާ ހުއްޓިލި އެވެ. އަވަސް ހިނިތުންވުމެއް ރިދާންއާ ބަދަލު ކޮށްލާފައި ނެހާ ވާހަކަ ދެއްކީ ސަބީނާއާ އެވެ. ދައްތަ ކައިރީ މަޑުކޮށްލައިގެން ހުރި ނޯޔާގެ ތުންފަތް ކުޑަކޮށް ދެމިލިޔަސް ފުރިހަމަ ހިނިތުންވުމަކަށް ނުވެއެވެ. ކުޑަކޮށް ބޯ އަރިކޮށްލައިގެން ރިދާންއަށް ބަލަން ހުރީ އެވެ. ރިދާނަށް އޭނާ ފެނުމުން ނޭނގުނީއޭ ނޯޔާ ހިތަށް އެރި އެވެ.\n"ނޯޔާ." ހީނލުމަކާއެކު ރިދާން ކިޔާލި އެވެ. އިސް އޮބައިލަފަ އަލުން ނޯޔާއާ ހަތަރުކަޅި ހަމަކޮށްލީ ރިދާންގެ ނަމުން ގޮވާލި އަޑަށެވެ.\nތަފާތު މަސްހުނި ޖަޒުބާތުތަކެއްގެ އޮއެވަރު ރިދާންގެ ހިތުގައި އުފެދުނެވެ. މީ ކުރިން ނުވާ އާގޮތެކެވެ. ނޯޔާގެ ދޮންދޮން ކުޑަ މޫނަށް ކަޅިހުއްޓިފައި ހުރެވުނީއެވެ. ބެލުން ތިރި ކޮށް ނުލެވޭ ފަދަ ހިތްގައިމު ރީތިކަމެއް ރިދާންގެ ދެ ލޯ ދުށީ ފުރަތަމަ ފަހަރަށް ކަހަލައެވެ. ތުންފަތަށް ގެނައި ކުޑަކުޑަ ހަރަކާތާއެކު ނޯޔާގެ ކޮލުން ތަންކޮޅެއް އަޑިވެލި އެވެ. ބުނާނޭ އެއްޗެއް ނޭނގުނަސް ރިދާންގެ ހިތުގައި ތަޢުރީފުގެ ލަފުޒުތައް ގެތެމުން އައެވެ. މިދުވަހުގެ މިވަގުތާ ޖެހެންދެން ވެސް ރިދާނަށް ނޯޔާއަކީ ނެހާގެ ކޮއްކޮ އެވެ. ހަޔާތުން އެންމެ ލޯބިވި އަންހެންކުއްޖާގެ ކޮއްކޮއެވެ. ޚުދު ރިދާންގެ ހިތާއި ނަފްސު ވެސް ނޯޔާއާ މެދު ދެކެމުން އައީ ކޮއްކޮއެއްގެ ގޮތުގައެވެ. ނަމަވެސް ކުއްލިއަކަށް މިވީގޮތެއް ރިދާނަކަށް ނޭނގުނެވެ. މަދު ހިނދުކޮޅުގެ ތެރޭ އޭނާއަށް ޔަގީންވީ އެންމެ ކަމެކެވެ. ޔަގީނުން ވެސް އެ އަންހެންކުއްޖާ އޭނާގެ ކޮއްކޮއަކަށްވާން ދުވަހަކު ވެސް އެއްބަހެއް ނުވެވޭނެ ކަމެވެ.\n"އެއްޗެއް ހުރީތަ؟" ރިދާންގެ ނަޒަރު ވަކިނުވުމުން ނޯޔާ އަހާލި އެވެ. ކޯތާފަތުގައި އޭނާގެ ހިމައިނގިލިތައް ޖައްސާލާފަ އެވެ. ހިނިތުންވުމަކާއެކު ބޯ ކަހާލީ ރަކިވެ ލަދުގަތްކަން ރިދާން ފޮރުވުމަށެވެ. ނަޒަރު ވަކިކޮށްލުމަށް އަނެއްކާ ވެސް އޭނާ އިސްއޮބާލީ އެވެ. އޭނާގެ އެ އަދާތަކުގައި ހުރި ފިރިހެންވަންތަކަން ނޯޔާއަށް ފާހަގަކު ރެވުނެވެ. ލަދުރަކި ކަމަކީ ހަމައެކަނި އަންހެނުންގެ ސިފައެއް ނޫންކަން ނޯޔާގެ ކުރިމަތިން ފެންނަމުންދިޔައެވެ.\n"ތީ ހަމަ ނޯޔާތަ؟ މެލޭ ކުއްޖެއް ނޫން..." ޔަގީން ނުވެފައި ހުރި މީހަކު ފަދައިން ރިދާން އަހާލިއެވެ. ޖަވާބެއް ނުދިން ކަމަކު ނޯޔާގެ ހިނިތުންވުން ފުޅާވެލިއެވެ.\nފަތިހުގެ ވަގުތެއްގައި އައްޔޫބު މޭގައި ރިއްސައިގަނެގެން ވެއްޓުނީ ކަން ނެހާ ބުންޏެވެ. ޑަކްޓަރުން ޓެސްޓުތައް ހަދަމުންދާކަމާއި މިވަގުތަށް އެމީހުން ބުނީ "ހާޓް އެޓޭކެއް" ކަމަށެވެ. ޓެސްޓުތަކުގެ ނަތީޖާއަށް ފަހު ވަކިގޮތެއް ޔަގީންވާނޭ ކަމެވެ. ސަބީނާއަށް ގުޅަން ރޫމާ ނުބުންޏަސް މަންމައަށް މިވަގުތު ގާތް ރަޙުމަތްތެރިއަކު ކައިރީގަ ހުރުން މުހިންމުވާނޭކަން ނިންމީ ނެހާ އަމިއްލައަށެވެ. ސަބީނާއަށް ޚަބަރު ފޯރުކޮށް ދިނީ އެހެންވެއެވެ. ވީގޮތް އޮޅުން ފިލުވައިދީފައި ނެހާ ގުޅީ މަންމައަށެވެ. ސަބީނާ އައިސް ހުރިކަން ބުންޏެވެ.\nއެޑްމިޓު ކުރި ދުވަހުގެ އިތުރުން ހޮސްޕިޓަލުގައި އެއް ދުވަހު ބޭއްވުމަށްފަހު އައްޔޫބު ގެއަށް ފޮނުވާލައިފި އެވެ. އޭނާއަށް ހާޓްއެޓޭކެއް ޖެހެން އުޅުނީއެވެ. ރޫމާއަށް ކިރިޔާ ވެސް ހަމަޖެހުމުގެ ނޭވާއެއް ލެވުނީ ގޭގެ އޮޅިން އައްޔޫބާއެކު ވަދެވުނީމަ އެވެ. ގޭގައި ހުރިހާ ކެއްކުމެއް ކައްކާ މީހަކީ ރޫމާއެވެ. ހޮސްޕިޓަލުން އަންނައިރު މަންމަ ވެސް ހުންނާނީ ވަރުބަލިވެފައިކަން ކުދީންނަށް ވިސްނުނީ އެވެ. އެ ދުވަހުގެ ކެއްކުމުގެ ޒިންމާ ދަރީންނަށް ދޫކޮށްލަން ރޫމާ ގާތުން އެދުނީ ޚުދު އެކުދީންނެވެ. އެހެންވެ އެ ދެމަފިރިން ގެއަށް އަންނަންވާއިރަށް ދެބެން ވެގެން ހުރީ ނޫޑުލިސް ތައްޔާރު ކޮށްފައެވެ.\nހަވީރުގެ ވަގުތެވެ. މޭގައި ހުރި ރިހުން މަޑުމަޑުން ލުއިވެއްޖެކަން އައްޔޫބަށް އިޙްސާސް ކުރެވުނެވެ. ގޮނޑީގައި އިނދެގެން ނަމާދު ކުރުމަކީ އޭނާ ބޭނުންވާ ގޮތެއް ނޫނެވެ. ނަމަވެސް ގުދުވެލާއިރަށް މެޔަށް ތަދުވާތީ ގޮނޑީގައި އިންނަން ޖެހުނީ އެވެ. އަބަދު މިސްކިތަށް އަރާ ޖަމާޢަތުގައި ބައިވެރިވާ އައްޔޫބަށް ގޭގައި ނަމާދު ކުރަން ޖެހުމުން ހިތަށް ދަތިކަމެއް ލިބުނެވެ.\nއަސުރު ކޮށްލައިގެން ކޮޓަރިން ނުކުމެ ސިޓީންރޫމާއި ބަދިގެ ހުރި ފަރާތުން މަގުމައްޗަށް ހުންނަ ބެލްކަންޏަށް އައްޔޫބު ނުކުމެލި އެވެ. ގޭގެ ބެލްއަޅާލި އަޑު އިވުނީ އެވަގުތެވެ. އޭނާ ދޮރުހުޅުވިއިރު ހުރީ ރިދާނެވެ. ހިނިތުންވުމަކާއެކު ރިދާން ސަލާމް ގޮވާލި އެވެ. ފުރާވަރުން ފެށިގެން ރިދާންގެ ގިނަވަގުތު ހޭދަކުރި ގެއަކަށް އެގެ ވާނެ އެވެ. ނަމަވެސް ޒުވާނަކަށްވެ ވަޒީފާއަށް ދާން ފެށި ރިދާން އެގެއަށް އައުން ހުއްޓާލީ ކީއްވެކަމެއް އައްޔޫބާއި ރޫމާއަކަށް ވެސް ނޭނގެއެވެ.\n"އާދޭ..." ސަލާމް ބަލައިގަތުމާއެކު އައްޔޫބު ބުންޏެވެ. އޭނާގެ ފަހަތުން ދޮރު ލައްޕާލާފައި ރިދާން އައެވެ. ދެ މީހުން އިށީނީ ސޯފާގައެވެ.\n"ހަތަރު އަހަރު... އެނގޭތަ؟" ފަރުވާތެރިކަމާއެކު ރިދާނަށް ބަލަން އިނދެ އައްޔޫބު ބުންޏެވެ. އޭނާ އެ ދައްކަނީ ކޮންވާހަކައެއްކަން ރިދާނަށް އެނގެއެވެ. ހިނިއައިސްފައި ބޯޖަހާލީ އެހެންވެ އެވެ. އައްޔޫބު އެބުނީ އެ ގޭ އޮޅި ރިދާން ގިރާ ނުކުރާތާ ވީ އަހަރެވެ.\n"މީނީ ކާކު؟... އައްޔޫބު، ކައިރީގަ ތިއިނީ މަގުއޮޅިގެން މިގެއަށް ވަދެވުނު ކުއްޖެއްތަ؟" އެތެރެއިން ނުކުތް ރޫމާގެ އަޑު އިވުނެވެ. ރިދާންގެ ހުނުން ބާރުވެލިއެވެ. ރޫމާގެ ހުންނަ ސަމާސާ ސިފައަކީ ރިދާނަށް އެނގޭ ކަމެކެވެ.\n"ރޫމާ، އެސޮރަށް ކާން ހަދަންވީނު."\n"ނޫނޭ، މިއައީ ހަމައެކަނި އައްޔޫބެ ހާލު ބަލާލަން." ރިދާން ބުންޏެވެ. ނަމަވެސް އެއީ އޭނާގެ މަޤްޞަދުގެ އެއްބަ އެވެ.\nރިދާން ބުންޏަސް އޭނާގެ އަޑެއް އެމީހުން ނާހާނެކަން އެނގެއެވެ. ރޫމާ މޭޒުމައްޗަށް ކާން ނެގިއެވެ. އައްޔޫބު މުޅިން ރަނގަޅުވަންދެން ހެދިކާ ހެދުން މެދުކަނޑާލާފައި އޮތުމުން ރޫމާއަށް ވެސް ވަގުތު ހުސްވެފައި އޮތެވެ. ގޭގައި އެކަކުވެސް ނެތީތޯ ރިދާން އަހާލިއެވެ.\n"ނެހާ އުޅެނީ މަތީގަ، މީހަކާ އިނީމަ އެންމެ ރަނގަޅުވާނީ ވަކިން އުޅުނިއްޔާ، އައްޔޫބު! ނެހާއަށް ގުޅާލަބާ." މޭޒުދޮށުގައި އިން ރިދާނަށް ތަށިތައް ކައިރިކޮށްދެމުން ރޫމާ ބުންޏެވެ.\nބުނަން ނުބުނަން އިނދެފައި ރިދާންއަށް ނަން ކިޔާލެވުނެވެ. ރޫމާގެ ދެ ލޮލުން ތަފާތު ވިދުމެއްގެ އަސަރު ފެނިލިއެވެ. ނިކަން ފުޅާ ހިނިތުންވުމަކާއެކު ނޯޔާގެ ވާހަކަ އޭނާ ފެށިއެވެ. ދޭތެރެއަކުން ރިދާން ސުވާލެއް އިތުރުކޮށްލައެވެ. ނެހާއަށް ގުޅާފައި އައްޔޫބު އިތުރު ވާހަކައެއް ނުދެއްކިއެވެ. ރުމާއާއި ރިދާންއާ ދެމެދު ދެކެވޭ ވާހަކަތައް އަޑުއަހަން އޭނާ އިނެވެ.\nދަރިފުޅު އުރާލައިގެން ހުރެ މަންމަ ބަޔަށް ނެހާ ވަންތަނާ ލިބުނީ ހީނުކުރާވަރުގެ ބޮޑު ހައިރާންކަމެވެ. މާނަވީ ހިނިތުންވުމެއް އެ ތުންފަތަށް ވެރިވިއެވެ. ނެހާ ފެނުމުން ރިދާން ފުރަތަމަ ވެސް ބުމައަރުވާލީ އެވެ. ރިދާންގެ މިޒާޖު ކުރިއެކޭ އެއްގޮތް ވިޔަސް ކުރިން ބާއްވާ ގާތްކަން ބަދަލުވެއްޖެކަން ނެހާއަށް އެނގެއެވެ. އެކަމާ ގުޅުވައި ސުވާލެއް ނެހާ ނުކުރަނީ އެހެންވެ.\nރިދާން ދިޔުމުން ނެހާ ގޮސް ވަނީ ނޯޔާގެ ކޮޓަރިއަށެވެ. ރިދާން އައިސް އުޅެފަ ދިޔަކަން ނޯޔާއަށް އެނގުނީ ދެނެވެ. ރިދާންއާ ބައްދަލު ކޮށްލަން ބޭނުންވިޔަސް އެ ފުރުޞަތު އެ ގެއްލުނީ އެވެ. ސިޓިންރޫމުގައި އައްޔޫބާއެކު އިން ރޫމާ ވާހަކަފެށީ ނިކަން ގަޔާވެ އިނދެއެވެ.\n"ރިދާންއަށް ނޯޔާ ކަމުދާހެން ހިޔެއް ނުވޭތަ؟" ރޫމާ އަހާލިއެވެ. ނަމަވެސް އައްޔޫބު ތަރުހީބެއް ނުދިނެވެ. ހިމޭނުން އިނީ ފިކުރަކަށް ގެއްލިފައި އިންހެނެވެ. އަނބީމީހާ ގޮވާލި އަޑަށް އައްޔޫބު ބަލާލި އެވެ.\n"ހިނގާ ކޮޓަރިއަށް." ދަރީންނަށް އެމީހުންގެ މަޝްވަރާގެ އަޑު އިވެން އައްޔޫބު ބޭނުން ނުވީއެވެ. ދެމަފިރިން އެކުގައި އައިސް ކޮޓަރިއަށް ވަނެވެ.\nދޮރު ލައްޕާލާފައި ފަވާދަށް މަޑުކޮށްލެވުނެވެ. އެނދުގައި ނިދާފައި އޮތް އަރީން ފެނިފަ އެވެ. ދެން އައިސް އެނދުގައި އިށީނދެ މަޑުމަޑުން އަރީނަށް ގޮވަން ފެށިއެވެ.\n"ޓިއުޝަނަށް ނުގެންދަންތަ؟" އަރީން ހޫން ލައްވާލަމުން ލޯހުޅުވާލި ހިނދު ފަވާދު އެއްސެވެ. އޭނާއަށް ލަހުން އާދެވޭނެތީވެ ރީވާ ޓިއުޝަނަށް ދާން ޖެހޭ ގަޑިއަށް ނާދެވޭނެކަން ފަވާދު އޮތީ ކުރިން ބުނެފައެވެ. ނަމަވެސް ގެއަށް އައުމުން ދަރިފުޅު ޓިއުޝަނަށް ނުދާކަން އެނގުނީއެވެ.\n"ބޮލުގަ ރިއްސާތީ." ފަވާދަށް ބަލާލާފައި އަރީން އެނބުރުނީ ބިއްދޮށަށެވެ. ބާލީސް ކައިރިކޮށްލާ ބައްދާލަމުން އޭނާ އަނެއްކާވެސް ނިދީއެވެ.\nފެންވަރާލައިގެން ނަމާދަށް ދިޔަގޮތަށް ފަވާދު ގެއަށް އައީ އިޝާގެ ފަހުންނެވެ. ކޮޓަރި ބަލާލިއިރު އަރީން އޮތީ ހޭލައެވެ. ފޯނުން ޓިކްޓޮކް ބަލާށެވެ. އޭނާ އެނދުން ތެދުވީ ކާން ހަދަނީ ކޮންއިރަކުންތޯ ފަވާދު އަހާލުމުންނެވެ.\nކާމޭޒުމަތީ ހުރީ ޕާސްތާ ތަށްޓެކެވެ. ދެން ހުރި ތަށީގައި ހުރީ ތެއްލި ކުކުޅު ފައިތަކެކެވެ. އެއީ ބޭރުން އޯޑަރު ކޮށްގެން ގެނެސްފައި ހުރި ކުކުޅުކަން ފަވާދަށް ޔަގީނެވެ. އިތުރު ބާވަތެއް ނެތެވެ.\n"ޖޫސް ނެތީތަ؟" ފެންޖަގު ނަގަން އުޅެފައި ފަވާދު އަހާލިއެވެ.\n"އޯ! ހަނދާންނެތުނީ." ފޯނަށް ބަލަމުން ކާމޭޒުކައިރީ އިށީންނަން އުޅުނު އަރީން ހަލުވިކޮށް ގޮސް އައިސްއަލަމާރި ހުޅުވާލިއެވެ.\n"ނެތީތަ؟" އައިސްއަލަމާރި ދޮރުފަތް ލައްޕާލާފައި ކަބަޑުތަކާ ދިމާއަށް އަރީން ދާން ފެށުމުން ފަވާދު އެއްސެވެ.\n"ފިނިކޮށް ނެތީ، ޔަގީން ރީވާކަން... އޭނަ ދުވަހަކު ވެސް ޕެކެޓު ހުސްވީމަ އާ ޕެކެޓެއް ނުލާނެ." އަރީން ޖޫސްޕެކެޓް ހިފައިގެން އައެވެ. ފަވާދު ކައިރީ ހުރި ބިއްލޫރި ތަށްޓަށް ޖޫސް އެޅިއެވެ.\nހިމޭނުން އިނދެގެން ފަވާދު ކެއެވެ. ޕާސްތާއާއި ނޫޑުލީހަށްވުރެން ފަވާދަށް އަބަދުވެސް ކަމުދަނީ ބަތެވެ. އެކަން އަރީނަށް އެނގޭނެއެވެ. ގަރުދިޔައަކީ އަރީން ކައްކާ އެއްޗެއް ނޫނެވެ. ރިހާކުރަކީ އަދިއަމުދުން ކާން ހެޔޮވާވަރުގެ އެއްޗެއް ނޫނެވެ. ކިރުއަޅައިގެން އެއްޗެހި ކެއްކުމަކީ ފަލަވުމާއި ކޮލެސްޓްރޯލު މަތިވާން މެދުވެރިވާ އެއްކަންތައްކަން އަރީން ބުނެއެވެ. އެހެންވެ އެފަދަ ކެއުމެއް ކާހިތްވީމާ ފަވާދު ދަނީ އަމިއްލަ ގެއަށެވެ. އޭނާ އަންނަކަން އެނގެންޏާ މަންމާ ހުންނާނީ އޭނާއަށް ކަމުދާނޭ ބާވަތްތައް ތައްޔާރުކޮށްދީފައެވެ. އަރީންގެ މަންމަ ވެސް ހަމަ އެގޮތެވެ. އެބަޔަށް ދިޔަޔަސް ފަވާދު ހިތްހަމަޖެހޭ ވަރަށް ކެވެއެވެ.\n"ނުބައީތަ؟" ފޯނުން ނަޒަރު ވަކިކޮށްލި ހިނދު ފަވާދު ކުރިއަށް ނުދެވިފައި އިންހެން ހީވެ އަރީނަށް އަހާލެވުނުވެ.\n"އަންނަ ބުރާސްފައްޗަކީ ސަރުކާރު ބަންދު ދުވަހެއް، ތިން ދުވަސް އެއްކޮށް އެ ލިބެނީ... ބާބެކިއުއެއް ރާވަން ކިހިނެއްވާނެ." ފަވާދު ޚިޔާލު ދިނެވެ.\n"މޫންޓީއާ ޝެހޭ އެބަކިޔާ ކުދީން ގޮވައިގެން ރިސޯޓަކަށް ޖައްސާލަން." އަރީން ބުންޏެވެ.\n"ފެމެލީއާއެއްކޮށް ވަގުތު ހޭދަނުކުރާތާ ކިހާ ދުވަހެއްމިވަނީ، އަހަރެންގެ މަންމަ ކައިރިއަށް ވެސް އެންމެން އެކީ ދެވޭގޮތެއްނުވޭ، ބާބެކިއުއެއްވީމަ ކުދީންނަށް ވެސް މަޖާވާނެ." ފަވާދު ބޭނުންވާގޮތް ހާމަކުރިއެވެ.\n"ފަލަކުއާއި ރީވާ ތިބީ ރިސޯޓަށް ދާހިތުން." އަރީން ވެސް ބޭނުންވަނީ އެގޮތެވެ.\n"އަރީން، ކީއްވެތަ އެކުދީން ގޮވައިގެން މަންމަ ކައިރިއަށް ނުދަނީ، އަހަރުމެން އެންމެން މިއުޅެނީ އެއްގެއެއްގަ، ގުޅުން ބަދަހިކުރަންވާނެ، އަސްލަންގެ ވެސް އެތިބީ އަންހެންކުދީން، އަރީންގެ އެހީ މިއަދު އަސްލަންއަށް ބޭނުންވާނެ ދޯ، މިގޭގައި ސިޑިންއަރާ ފައިބަން ޖެހެނެކީ ނޫން، ލިފްޓް އެބަހުރި... ކޮންމެ ފަހަރަކު މަންމަ އެ އަންނަނީ މިބަޔަށް، އަސްލަންގެ ކުދީން ވެސް އެ ބަލަނީ ހަމަ މަންމަ، އަރީން އެއްކުއްޖަކު ބަލާލަ ދިނަސް މަންމައަށް ލުއިވާނެ..."\n"އެ ފެށުނީ... ފިރިހެނުން ނުވާނެ އެހާ އަނގަގަދަވާކަށް، އަހަންނަށް ނުބެލޭނެ މީހެއްގެ ދަރިއެއް، ވަރިހަމަ ޢާއިލާއަކަސް، ދެން ތިދައްކަނީ މަންމަގެ ވާހަކަ، އެއީ އަހަރެންގެ މަންމައެއްނު، އެ އުމުރުގައި ހަރަކާތްތެރިވާން ޖެހޭނެ، މިބަޔަށް އައުމަކީ ވެސް މަންމައަށް ލިބޭ ކަސްރަތެއް." އަރީން ހަމަޖައްސާލިއެވެ. ފަވާދު އިތުރަށް އެ ވާހަކަ ކުރިއަށް ގެންގޮސްދާނޭތީ އެ ފުރުޞަތު ނުދޭން މޭޒުދޮށުން އަރީން ތެދުވީއެވެ. ދަރީން ކޮބާތޯ ބަލާށޭ ބުނެ އެތެރެއަށް ހިނގައިގަތެވެ.\n"އަރީންގެ އުޅުން މިހާ ދޯދިޔާވާނޭ އަހަރެން ހިޔެއްނުކުރަން." ކެއުމައިގެން ކުރިއަށް ދެވޭތޯ އުޅުނު ފަވާދުގެ ހިތުގައިވިއެވެ.\n"އެ ދަރިފުޅު ރުހޭނަމަ ސަބީއަށް ދޭން އަހަރެން ނިންމައިފިން." އައްޔޫބު މަޑުމަޑުން ބުނެލި އެވެ. އިންތިހާއަށް ސިހުނު ނަމަވެސް ރޫމާ އަމިއްލަ ނަފްސު ހަމައިން ނެއްޓުނަކަ ނުދިނެވެ. ދެލޯމަރާ ތަގުޅިކޮށްލުމާއެކު ފުންނޭވާއެއް ރޫމާލިއެވެ. އެނދުގައި އިށީނދެލައިގެން ފައިގެ ދެފަރާތުން އެނދުގައި ހިފަހައްޓާލައިގެން އައްޔޫބު އިނީ އިސްޖަހާލައިގެންނެވެ. އަނބިމީހާއާ ހަތަރުކަޅި ހަމަކޮށްފިނަމަ އޭނާގެ ނިންމުން ބަދަލުވާނޭކަން ޔަގީންވާތީއެވެ. އެހެންވިޔަސް އޭނާގެ އެ ނިންމުމަކީ ވަރަށް ވިސްނާފައި ނިންމި ނިންމުމެކެވެ.\n"އަހަރެން ވަރަށް ވިސްނާފަ މިހެން ނިންމީ، ހަމައެކަނި އަހަރެންގެ އަމިއްލަ ޚިޔާލަށް ނިންމި ނިންމުމެއްނޫން މީ، އަހަރެންގެ ދަރިފުޅުދެކެ އަހަރެން ވެސް ލޯބިވާނެތާ... ނޯޔާ ހާސިލު ކުރަން ބޭނުންވާ އެތައް ހުވަފެންތަކެއް އެބަހުރި، މިހުރިހާ ދުވަހު އަހަރެން ވެސް މަސައްކަތް ކުރަމުން އައީ އެކުއްޖާގެ ހުވަފެންތަކުގައި ކުލަޖައްސައިދޭން، ނޯޔާގެ ހުރިހާ އުންމީދެއް ފުރިހަމަކޮށްދޭން."\n"ނޯޔާއަށް މިކަމުން ހިތްދަތިކަންނޫން އެއްޗެއް ނުލިބިއްޖެއްޔާ، އެކުދީން އޭނާ މަންމައެއްގެ ގޮތުގައި ބަލައިނުގެންފިއްޔާ ދެން." ރޫމާގެ ޖަޒުބާތުގެ އަސަރު އަޑުގައި ހުއްޓެވެ.\n"ﷲ އަށް ޓަކައި ކުޑަކުޑަ ތިން ދަރީން ހެޔޮގޮތުގައި ބޮޑުކުރުމުން ނޯޔާއަށް އޮތީ ހިތްދަތިކަންތަ؟ ލޯކުރިމަތިން މިފެންނަނީ ހަނިދާއިރަކުން ފެންނަ ކުޑަ މަންޒަރެއް، އަހަރެންގެ އެއްވެސް ބަޔެއްނެތް، އާންމުކޮށް ބަލިވެ އުޅޭ ވެސް މީހެއްނޫން، އެކަމަކު ހަމަ ހުރެފަ އަހަރެން ވެއްޓުނީ، ނޫންތަ؟ ހާޓް އެޓޭކެކޭ އެމީހުން ބުނީ... އެކަމަކު އެޔަކަށް ވެސް ނުވިއެއްނު، އަހަރެން މިހާރު މިހުރީ ބިރުގަނެފަ... ކުރެވޭ ޚިޔާލު ވެސް ފާފައަކަށްވާ ފަހަރު އާދޭ، ނޫންތަ؟"\n"އައްޔޫބު ދެން ކޮންމެފަދަ ކަމަކާ ވެސް ގުޅުވަފާނެ، އަހަރެމެންނަށް ޣައިބުގައިވާ އެއްޗެއް އެނގޭތަ؟"\n"ތިއޭ މަވެސް މިބުނާ ވާހަކައަކީ، ނޯޔާއަށް ލިބެން ހުރި އުފާވެރިކަމަކާއި އޭނާއަށް ހުރި ހެޔޮ ގޮތްތަކެއް އަހަރެމެންނަކަށް ވެސް ނޭނގޭނޭ، ފަހަރެއްގައި އަސްލަންއާއި އޭނާގެ ދަރީންނަކީ ނޯޔާގެ ނަސީބު ކަމަށް ވެދާނެ، މި ދުނިޔެއާ ވަކިވެގެންދާއިރު ޖަހަނަމައިގެ ހޫނުން ސަލާމަތްކަން ދީ ރައްކާތެރިކުރާނޭ މެދުވެރިޔަކަށް އެ ތިން ކުދީން ވެދާނެ، އަހަރެމެން ވިސްނާ ތައްޔާރުވާން އޮތީ އެ ދުވަހަކަށްނު، ނޯޔާއަކީ އޯގާތެރި ކުއްޖެއް."\n"އައްޔޫބު ބުނެފިއްޔާ ނޫނެކޭ ނުބުނާނެ، އެކަމަކު ދަރީންގެ އުފާވެރިކަމާމެދު ވިސްނުމަކީ މައިންބަފައިންގެ ކަމެއް، އެކުދީން ނުބުނާ ކަންކަން ވެސް އަހަރެމެން ޖެހޭނެ ދެނެގަންނަން." ރޫމާގެ ހިތް އެއްގޮތަކަށް ވެސް ފިރިމީހާއާ އެއްބައި ވާގޮތެއް ނުވިއެވެ.\n"އެހެންވީރު ރޫމާ ﷲ އަށް އެދޭ... މި ކައިވެންޏައިގެން ކުރިއަށް ދިއުންތޯ ރަނގަޅީ ނޫނީ ހުއްޓާލަންވީތޯ، ކޮންމެ ކަމެއް އެންމެ މޮޅަށް ދެނެވޮޑިގެންވަނީ ﷲ، ކަމަކާ ކުރިމަތިލުމުގެ ކުރީން ކަންތައްކުރަންވީ ގޮތް އިސްލާމް ދީނުގައި އޮވޭ، އެފަދައިން ރޫމާ ކަންތައްކުރޭ." އައްޔޫބު ހުށަހެޅީ އެންމެ ފަހު ގޮތެވެ. ރޫމާއަށް ގައިމުވާން އެދޭތީއެވެ. (ނުނިމޭ)


އަންނަ ހޮނިހިރު ދުވަހު އައްޑޫގެ ގުޅިފައިވާ ރައްތަކުން7ގަޑިއިރަށް ކަރަންޓު ކަނޑަނީ އަންނަ ހޮނިހިރު ދުވަހު އައްޑޫގެ ގުޅިފައިވާ ރައްތަކުން7ގަޑިއިރަށް ކަރަންޓު ކަނޑަނީ\nއަންނަ ހޮނިހިރު ދުވަހު އައްޑޫގެ ގުޅިފައިވާ ރައްތަކުން7ގަޑިއިރަށް ކަރަންޓު ކަނޑަނީ\nއައްޑޫސިޓީގެ ކަރަންޓަށް ދިމާވެފައިވާ މައްސަލަ ޙައްލު ކުރުމަށް އައްޑޫގެ ގުޅިފައިވާ ރަށްތަކުން7ގަޑިއިރަށް ކަރަންޓު ކަނޑަން ނިންމައފި.\nފެނަކަ ކޯޕަރޭޝަނުން މިކަން މިގޮތަށް ނިންމާފައިވާ ކަން ދުރާލާ މިއެންގީ އައްޑޫގެ ގުޅިފައިވާ ރަށްރަށުގެ ގިނަ ޢަދަދެއްގެ ރައްޔިތުން މިކަމަށް ސަމާލު ކުރުމުގެ ގޮތުން ަކަމުގައެވެ.\nއައްޑޫގެ ގުޅިފައިވާ ރައްތަކުން ކަރަންޓު ކެނޑުމަށް ހަމަޖެހިފައިވަނީ ހޮނިހިރު ދުވަހުގެ ހެނދުނު 9:00 އިން ހަވީރު 4:00 އާއި ހަމައަށެވެ. މިކަމާއި ގުޅޭގޮތުން ފެނަކަ ކޯޕަރޭޝަން އައްޑޫ ބްރާންޗުން ބުނިީ ، ކަރަންޓު ކެނޑުމުގެ ކުރީން ރައްޔިތުންނަށް ދޭން ޖެހޭ ނޯޓިސްތަށް ފޮނުވަމުން ދާކަމަށެވެ. އަދި އެދުވަހު7ގަޑިއިރަށް ކަރަންޓު ކެނޑިގެން ދާއިރު ގަމުން ފެށިގެން ހިތަދޫ އާއި ހަމައަށް ހުރިހާ އަވަށަކުން ވެސް ކަރަންޓު ކެނޑޭނެތީ ދުރާލާ މިކަމަށް ތައްޔާރު ވެގެން ތިބުމަށެވެ.\nފެނަކަ ކޯޕަރޭޝަނުން ބުުނީ މިކަމުގައި ހޮނިހިރު ދުވަސް ޚިޔާރު ކުރީ ސްކޫލްތަކާއި އޮފީސްތަށް ބަންދު ދުވަހަކަށް ވާތީ ރައްޔިތުންނަށް މިކަމުުން ދިމާވެދާނެ ދަތިތަށް ކުޑަ ކުރުމަށް ކަމުގައެވެ. އަދި މިކަމާއި ގުޅޭ ގޮތުން ހޮސްޕޓަލާއި އެއާރޕޯޓް ފަދަ ޚިދުމަތް ދެމުންދާ ތަންތަނާއި މަޝްވަރާ ކުރެވި ކަރަންޓު ކެނޑޭ ވަގުތު އޮޕަރޭޝަނަށް ބުރޫނާރެނެ ގޮތަކަށް ކުރިއަށް ގެންދިއުމަށް މަޝްވަރާ ކުރެވިފައި ކަމަށެވެ. މިދުވަސް ކޮޅު އައްޑޫގެ ކަރަންޓު ޑިސްޓްރިބިއުޝަން ނެޓްވޯކަށް ދިމާވެފައިވާ މައްސަލައާއި ގުޅިގެން ހިތަދޫ ރީޖަނަލް ހޮސްޕިޓަލަށް ދެ ޖެނެރޭޓަރ ވަނީ ވަގުތީގޮތުން ގެންގޮސްފައެވެ.\nއެފާރާތުން ވިދާޅުވީ، މައްސަލަ ޙައްލު ކުރުމުގެ މަސައްކަތް ކަނޑައެޅިފައިވާ ގޮތަށް ދާނަމަ7ގަޑިއިރަށް ވުރެ ކުރީން ކަރަންޓް ލިބުމަކީ އެކަށީގެންވާ ކަމެއް ކަމަށެވެ. ކަރަންޓަށް ދިމާވެފައިވާ މިމައްސަލަ ހައްލުކުރުމަށް ފަންނީ އެހީތެރިކަން ފޯރުކޮއްދިނުމަށް އެކޯޕަރޭޝަނުގެ ދެ އިންޖިނިއަރުން އައްޑޫގައި ގެންދަނީ ޙަރަކާތްތެރި ވަމުންނެވެ،\nމިކަމާއި ގުޅިގެން އައްޑޫގެ ވަރަށް ގިނަބަޔަކު ދަނީ ކަންބޮޑުވުން ފާޅުކުރަމުންނެވެ. ގިނަ ރައްޔިތުންގެ ކަންބޮޑުވުން ހުރީ އައްޑޫގައި ކަރަންޓުގެ މައްސަލަ ބޮޑުވެފައިވާއިރު، މިހާރުވެސް މިކަމަށް ވަގުތީހައްލެއް ހޯދުމަށް މަސައްކަތް ކުރާތީއެވެ. އަދި ކޮންމެ ފަހަރަކުވެސް ދައިމީ ޙައްލަކަށް ނުދެވި ބޮޑެތި ގެއްލުން ވަމުންދާކަން ރައްޔިތުން ފާހަގަކުރެއެވެ.\nއައްޑޫގެ ގުޅިފައިވާ ރަށްތަކަށް ކަރަންޓު ދެމުން ދަނީ ސަރަޙައްދީ އިންޖީނުގެއަކުންނެވެ. އަދި މިތަނަށް ދިމާވާ މައްސަލައެއްގައި ގަމުން ހިތަދޫ އާއި ހަމައަށް ކަރަންޓް ކެނދެމުންދެއެވެ. ކަރަންޓުގެ މައްސަލައަށް ދާއިމީ ޙައްލެއް ނުލިބޭތީ އައްޑޫގެ ރައްޔިތުން ދަނީ ކަންބޮޑުވުން ފާޅު ކުރަމުންނެވެ.


Covid Baleega Mamma Aa Bappa Maruvumun Anhenakah Bodethi Hiydhathi Kameh - Vaguthu\nއަންހެން މީހާގެ މަންމަ އާއި ބައްޕަ.\nކޮވިޑް-19 ގައި ގާތް މީހަކު ބަލިވުމަކީ ކޮންމެ މީހަކަށް ވެސް ލިބޭނެ ބޮޑު ސިހުމެކެވެ. ޚާއްސަކޮށް ކުއްލި ގޮތަކަށް ބަލިވެ، ރަނގަޅު ހާލުގައި ހުރި މީހަކު ދުނިޔެއާ ވަކިވުމަކީ ކުއްލި ސިހުމެއް ލިބޭނެ ކަމެއްކަން ޔަގީނެވެ. އަމިއްލަ މައިންބަފައިންނާ ދެ ހަފްތާއެްހާ ދުވަސް ތެރޭގައި ވަކިވާން ޖެހުުނު މީހަކަށް ކުރެވޭނެ ހިތްދަތި އިހުސާސް ބުނެދޭން ވެސް ދަތިވާނެކަން ޔަގީނެވެ.\nކޮވިޑް-19 ގައި މަންމަ އާއި ބައްޕަ މަރުވި ކްލެޔަ އަޕްސޭ އަށް އޭނާގެ މައިންބަފައިންގެ މަރާއި ގުޅިގެން ލިބުނު އެންމެ ބޮޑު ހިތްހަމަނުޖެހުމަކީ އެ ދެ މީހުން ވަޅުލުމުގެ ކަންކަން ވެސް އިންތިޒާމް ނުކުރެވުމެވެ. އިގިރޭސި ވިލާތަށް އުފަން އެ އަންހެން މީހާގެ ބައްޕަ އުމުރުން 76 އަހަރުގެ ރޭ ސްކޮވެލް ކޮވިޑް އަށް ފައްސިވެ ހޮސްޕިޓަލްގައި އެނދުމަތި ކުރީ ޖެނުއަރީ މަހުގެ ކުރީކޮޅެވެ.\nއޭނާ މަރުވީ އެޑްމިޑްކުރިތާ ދުވަސްކޮޅެއް ފަހުން ޖެނުއަރީ މަހުގެ 8 ވަނަ ދުވަހުއެވެ. އޭގެ ފަހުން އޭނާގެ އަނބިމީހާ އަދި ކްލެޔަގެ މަންމަ ރޯސް މެރީ ކޮވިޑް އަށް ފައްސިވެ އިތުރު ފަރުވާ ދިނުމަށް އޭނާ ވެސް ހޮސްޕިޓަލުގައި އެނދުމަތިކުރިއެވެ. ރޯސްމެރީ ކޮވިޑް އަށް ފައްސިކަން އެނގުނު އިރު އޭނާގެ ފުއްޕާމެއަށް ވަނީ ވަރަށް ބޮޑަށް ބަލީގެ އަަސަރުކޮށްފައެވެ. އޭނާ އެނދުމަތި ކުރިތާ ފަސް ވަނަ އަށް ވީ ދުވަހު މަރުވީ އޭނާ އަށް ދިން ފަރުވާ އިން އޭނާގެ ހާލަތަށް ކުރިއެރުމެއް ނުލިބިއެވެ.


Kulhudhuffushi Online - “yooi et dha haat of dha 2030 ejendaa” gai raahjein yooi thamseel kuran inaashaa benkok ah\n“ޔޫތް އެޓް ދަ ހާޓް އޮފް ދަ 2030 އެޖެންޑާ” ގައި ރާއްޖެއިން ޔޫތް ތަމްސީލް ކުރަން އިނާޝާ ބެންކޮކް އަށް\nނަސްވާ ޙަސަން - 1 އަހަރު ކުރިން - 29 ނޮވެމްބަރ 2016\nއިނާޝާ މިއަދު ބެންކޮކަށް ދިއުމަށް އެއާޕޯޓްގައި--\n“ޔޫތް އެޓް ދަ ހާޓް އޮފް ދަ 2030 އެޖެންޑާ” ގައި ރާއްޖެއިން ޔޫތް ތަމްސީލްކުރަން އިނާޝާ އުމަރު(18އ) ބެންކޮކް އަށް ދިއުމަށް މިއަދު ފުރައިފި އެވެ.\nބެންކޮކްގައި 30 ނޮވެމްބަރ އިން 02 ޑިސެމްބަރަށް ކުރިއަށްގެންދަން ހަމަޖެހިފައިވާ “ޔޫތް އެޓް ދަ ހާޓް އޮފް ދަ 2030 އެޖެންޑާ: ދަ ކޭސްފޯ ސްޕޭސް” ފޯރަމްގައި ރާއްޖެއިން ޔޫތް ތަމުސީލުކުރަން އިނާޝާ ފުރާފައިވަނީ މިއަދު މެންދުރު އެވެ.\nކޭއޯ އަށް މައުލޫމާތު ދެމުން އިނާޝާ ވަނީ މި ފުރުސަތު ލިބުން ގޮތް ކިޔައިދީފަ އެވެ. އިނާޝާ މިހާރުވެސް މަސައްކަތްކުރަމުންދަނީ ތިމާވެށި ހިމާޔާތްކުރުމަށް މަސައްކަތްކުރާ އަމިއްލަ ޖަމިއްޔާކަމަށްވާ ބިލީފްގަ އެވެ. މިފުރުސަތު ފުރަތަމަ ތަނަވަސްވި ގޮތް ހިއްސާކުރަމުން އިނާޝާ ބުނީ ކުޅުދުއްފުށީގައި ޔޫތް ބޭއްވި ޕްރޮގުރާމެއްގެ ތެރެއިން ކަމަށެވެ. ” ޔޫތުން ކުޅުދުއްފުށިގައި ބޭއްވި ޕްރޮގުރާމެއްގައި ފުރަތަމަ އަޅުގަނޑު ބައިވެރިވީ ބިލީފުގެ ފަރާތުން” ކުޅުދުއްފުއްޓަށް އުފަން އިނާސާ ބުންޏެވެ.\n“ކުޅުދުއްފުށީގައި ބޭއްވި ޕްރޮގުރާމްގައި މޮޑާން ޓެކްނޮލަޖީ ބޭނުންކޮށްގެން ރާއްޖެ އިތުރަށް ތަރައްގީ ކުރުމަށް ކުރެވިގެންދާނެ ކަންކަމުގެ ގިނަ ހިޔާލު ހިއްސާ ކުރެވުނު އަދި އެ ހިޔާލުތައް ޔޫތްގެ މީހުންނަށް ކަމުދިއުމުގެ ސަބަބުން މާލޭގައި އޮތް މިއަހެލި ނަމަކަށް ކިޔާ ފުރަތަމަ ސޯސިއަލް އިނޮވޭޝަން ކޭންޕްގައި ބައިވެފިވުމުގެ ފުރުސަތެއް ލިބި އެ ފުރުސަތުގެ ބޭނުން ހިފިން. މައިގަނޑު ކަމަކަށް މިއަހެލި ކޭންޕްގައި ވެސް އެކި މީހުންގެ ހިޔާލު ހޯދީ. އެގޮތުން ޖަޖުންނަށް މުޅި ރާއްޖެއިން5ހިޔާލު ހުށައެޅިން އެތަނުން3ހިޔާލު ސީޑް ފަންޑިންއަށް ދިން އެއީ އެ ހިޔާލުތައް ހަގީގަތަކަށް ހެދުމުގެ ބޭނުމުގައި. އޭގެތެރެއިން އަޅުގަނޑު ހިއްސާ ކުރި އެއް ހިޔާލު ހިމެނުނު. އަދި 2000 ޑޮލާރ ވެސް ޔޫތް އިން ދިން. ދެން 29 އޮކްޓޫބަރ ގައި ޔޫއެންޑީޕީގައި ސޮއެކޮށްފައި އެހިޔާލު އަސްލަކަށް ހެދޭތޯ މި އުޅެނީ. އަޅުގަނޑުގެ ހިޔާލު ހޮވުނީތީ ވަރަށް އުފާވި.” އިނާޝާ ކިޔައިދިނެވެ.\n“އެގޮތުން ރާއްޖޭގެ ޔޫތްގެ މީހުން އަޅުގަނޑުގެ ހުށައެޅުން ފެނިފައި ބެންކޮކްގައި އޮންނަ ރަސްމިއްޔާތައް ދިއުމުގެ ފުރުސަތު ލިބުނީ. ވަރަށް ޝުކުރުވެރިވަން ރާއްޖޭގެ ޔޫތް އިން މި ފުރުސަތު އަޅުގަނޑަށް ދިނުމުން” އިނާޝާ ވާހަކަ އިތުރަށް ތަފްސީލް ކުރަމުން ކިޔައި ދިނެވެ.\nބެންކޮކް ގައި ކުރަންޖެހޭނީ ކޮން ކަންކަމެއްތޯ އަހާލުމުން އިނާޝާ ބުނީ “ބެންކޮކްގައި ގިނަ ގައުމު ތަކެއްގެ ޔޫތްގެ މީހުން ބައިވެރިވާނެ. އަޅުގަނޑަށް ޖެހޭނީ ރާއްޖޭގައި ޔޫތްގެ ކުރެއެރުމަށް ކުރެވިދާނެ ކަންތަކާއި ޖެހިފައި ހުންނަ މައްސަލަތައް ހިއްސާ ކުރަށް. އަދި އެ ގައުމެއްގައި ޔޫތް 2030 ގައި އޮންނާނެ ގޮތުގެ ހިޔާލު ހޯދާ 2030 އަށް ޔޫތް ކުރިއަރާނެ ކަންކަމުގެ ޓާގެޓް އެއް ކަނޑައަޅާނެ.” ކަމަށެވެ.\nވެލިގަނޑު ސާފުކޮށް ހަތަރު ޖަންބޯ ބޭގްގެ ޕްލާސްޓިކް ފުޅި ހޮވައިފި\n“ކޯސްޓަލް ކްލީން އަޕް ޑޭ” ކުޅުދުއްފުށީގައި ފާހަގަ ކުރުމަށް ވެލިގަނޑު ސާފުކުރަނީ\nއަލިފާނުގެ ހަރަކާތްތަކާއެކު މިއަހަރުވެސް ކުޅުދުއްފުށީގައި އާރތް އަވަރ ކުލަގަދަކޮށް ފާހަގަކުރަނީ\nއަންހެނުންނަށް ކުރާ އަނިޔާއާ ދެކޮޅަށް މާދަމާ ކުޅުދުއްފުށީގައި ބައިސްކަލް ބުރެއް\ns 1 އަހަރު ކުރިން\nUr grate. .keep it up my dear\n"ވީ ބޭވަފާ" މި މަހު 30 ގައި ތިލަދެކުނު ސިނަމާގައި\nކޮންމެ ދުވަހަކު ޑުބާއި ދަތުރެއް މުޅިން ހިލޭ ލިބޭ ޕޯސްޓްޕެއިޑް ޕްރޮމޯޝަންއެއް ދިރާގުން ފަށައިިފި


SunOnline: Iburay theri vaahaka eh\nއަޙުމަދު މާޖިދު 11 Nov 2018, 10:53\nއަޅުގަނޑުގެ ނުވަރަފުރައިގެ ތެރޭގައި "އަލިފާން ކަނި" ނަމަކަށް ކިޔާ ނިކަން ރީތި ދިވެހި ވާހަކައެއް ކީމެވެ. އުރުދޫ ބަހުން ދިވެހި ބަހަށް ތަރުޖަމާ ކުރެވި ޝާއިއު ކުރެވުނު އެ ވާހަކައިގެ މައިގަނޑު ހާދިސާޔަކީ ބޮޑު ކުށްވެރިޔަކު ފުލުސް ކޮމިޝަނަރުގެ ތުއްތު އަންހެން ދަރިފުޅު ވަގަށް ނަގައިގެން ގެންގޮސް، ހަށި ވިއްކުމާއި ޖީބު ކެނޑުމުގެ ޖަރީމާގެ ދުނިޔެއަށް އެ ކުއްޖާ ބޮޑު ކުރާ ގޮތާއި އެ ބިރުވެރި ދުނިޔެއިން އެ ކުއްޖާ ސަލާމަތް ވާ ގޮތެވެ. ކުއްޖާގެ ހަގީގީ ނަމަކީ ނީލޯފަރެވެ. ކުށްވެރި "ބައްޕަ" އެ ކުއްޖާޔަށް ދިން ނަމަކީ ރޭޝްމާނެވެ. ރޭޝްމާނަށް ހެޔޮ ވިސްނޭ ވަރު ވުމުން، ފާފަޔާއި ކުށުގެ ދުނިޔެއިން ނުކުންނާން އޭނާގެ ޒަމީރާއި ބުއްދި އޭނާޔަށް ނަސޭހަތް ދީ ވިސްނައިދެއެވެ. "ބައްޕަ" ގެ އެންގުންތަކަށް ކިޔަމަން ނުވާން އޭނާ ގަދަ ވެސް ހަދައެވެ. ނަމަވެސް މާތްރަސްކަލާނގެ ހަރާމް ކުރެއްވި ބަނގުރަލުގެ އަލިފާނުން ދެ ލޯ އަނގުރަށް ހަދައިގެން ހުރެ "ބައްޕަ" ދޭ ގަދަފަދަ އިންޒާރުތަކާއި، ދައްކާ ބިރުވެރި ރުޅިގަނޑުގެ ކުރިމަތީގައި ރޭޝްމާނަށް ޖެހެނީ ހަތިޔާރު ބަހައްޓާންށެވެ. "ބައްޕަ" އަންގާ ގޮތަށް "ފާފައިގެ ހަރުފަ ބޯ އުފުއްލައިގެން އިންނަ" މަގުން ކަރުނަ އަޅާ ހާލު ހިނގާންށެވެ.\nމިއީ ދުނިޔޭގައި އާއްމުކޮށް ހިނގާ ކަންކަމެވެ.\nފާފަޔާއި ނުބަޔާއި ކުށުގެ އަނދިރި ދުނިޔެއަށް ރޭޝްމާން ކޮއްޕައި ގަޅުވައި ވައްޓައިލަނީ އޭނާގެ ހަގީގީ ބައްޕަ ކަމުގައި ނުވިޔަސް، ހަގީގީ މައިންބަފައިން ވެސް ދަރީންނާ މެދު މިފަދަ ނުބައިނުލަފާ އަދި ބޭރަހުމީ ގޮތްގޮތުން އަމަލު ކުރާ ކަމީ ދުނިޔެ ދައްކާ ހަގީގަތެކެވެ. އެފަދަ ގިނަ މައިންބަފައިން ދަރީން ލައްވައި ފާފަތަކާއި ނުބައި އަމަލުތައް ކުރުވާ އިރު، މި ކުރެވެނީ ކިހައި ވަރެއްގެ ކަމެއްކަމާ މެދުގައި ވިސްނައިވެސްނުލައެވެ. ދަރިން ފާފަޔާއި ކުށުގެ ދުނިޔެއާ ދިމާޔަށް ގެންދާ ގިނަ މައިންބަފައިންނަކީ، ރޭޝްމާންގެ "ބައްޕަ" ފަދަ ބޮޑެތި ކުށްވެރީންނެއް ވެސް ނޫނެވެ. ހަމަ އާދައިގެ "ހެޔޮ" ދިރިއުޅުން އުޅޭ މައިންބަފައިން ވެސް ވިސްނައިލުމެއް ނެތި އަދި ފަހުން ގިސްލައި ކަރުނަ އޮއްސާން ޖެހިދާނެޔޭ ހިތަށް ވެސް އަރުވައިލުމެއް ނެތި، ކުޑަކުޑަ ކަންކަމުން ދަރިންގެ މުސްތަގުބަލުގެ މިސްރާބު ގޯސް މަގުތަކަށް އަނބުރައިލައެވެ. ބައެއް މިސާލުތަކަށް ބަލައިލަމާ ހިންގަވާށެވެ. ދަރިފުޅަށް އިވޭ ހިސާބުގައި އެހެން މީހުންގެ ނުބައި ވާހަކަ ދެއްކުމެވެ. ތިމާ ޖަވާބު ދޭން ބޭނުން ނުވާ ފޯނެއް އައުމުން، ދަރިފުޅުގެ ގާތުގައި ފޯނު ކުރި މީހާގެ ގާތުގައި ދޮގު ހަދައިގެން ޖަވާބު ދޭން ބުނުމެވެ. ދަރިފުޅަށް އިވޭ ހިސާބުގައި ހުތުރު ބަހުރުވައިން ޒުވާބު ކުރުމާއި އަރައިރުން ވުމެވެ.\nދާދި ފަހުން އެއް ރެޔަކު އަޅުގަނޑާއި އަޅުގަނޑުގެ ރައްޓެއްސަކާ ދެ މީހުން ކެފޭޔަކުން ބައްދަލު ވިއެވެ. މުހިއްމު ކަމަކާ މަޝްވަރާ ކޮށްލާން އެ ކެފޭޔަށް ގޮސް ތިބި ތިބުމުގައި ދެކެވުނު ވާހަކަތަކުގެ ތެރޭގައި މި ދެންނެވި މައުޒޫއާ ބެހޭގޮތުން އަޅުގަނޑު އެއްޗެއް ބުނުމުން، އޭނާ ކިޔައިދޭން ފެށީ ވާހަކައެކެވެ. "ތިޔައީ ވަރަށް ރަނގަޅު ވާހަކައެކޭ، ތިޔަ ބާވަތުގެ ވަރަށް ޝައުގުވެރި ކުރުވަނިވި ހާދިސާއެއް އަވަށްޓެރި ގައުމެއްގައި ހިނގައިފިޔޭ" ބުނެ އޭނާ ކިޔައިދިން ވާހަކަޔަކީ ވަރަށް ވެސް އިބުރަތްތެރި ވާހަކައެއް ކަމުން، އެ ވާހަކަ ހިއްސާ ކޮށްލިޔަދެއްވާށެވެ. ވާހަކަޔާ މެދު ހިތްޕުޅު ހަމަޖެހިވަޑައިނުގަތަސް އަޅުގަނޑަށް ލައުނަތް ނުދެއްވުން އެދިހުރީމެވެ.\nވާހަކަ މި ދަންނަވަނީއެވެ.\nނިކަން މުއްސަނދި އަދި އެހައިމެ ބާރުގަދަ ބައްޕައެއްގެ ހުރީ އެންމެ ފިރިހެން ދަރިއެކެވެ. އެ ދަރިޔަކީ ނުހަނު ކިޔަމަންތެރި، އަދަބުވެރި، މުރުއްވަތްތެރި، އަޚްލާގު ރަނގަޅު ދަރިއެކެވެ. ވިލާތަށް ގޮސް ކޮމްޕިޔުޓަރު ސައެންސުގެ ދާއިރާއިން ކިޔަވައިގެން ހުރި ރަނެއް މަލެއް ފަދަ ދަރިއެކެވެ. ތައުލީމު ހާސިލު ކުރުމުގެ މަގުގައި ގައުމުން ބޭރުގައި އެތައް އަހަރެއް ހޭދަ ކުރުމަށް ފަހު، ދަރިފުޅު އެނބުރި ރަށަށް އައިސް ބައްޕަގެ ވިޔަފާރީގެ ކަންކަމުގައި ބައްޕަޔާ އެކުގައި މަސައްކަތް ކުރާން ފަށައިފިއެވެ. މަސައްކަތުގައި ވެސް ފެންނަނީ ދަރިފުޅުގެ ގާބިލުކަމެވެ. މަސައްކަތްތެރިކަމާއި ތެދުވެރިކަމާއި އަމާނާތްތެރިކަމެވެ.\nދެތިން އަހަރެއް ފާއިތު ވެގެން ދިޔަ ފަހުން، ބައްޕަޔަކީ ބޭރުފުށުން ފެންނަ ޝަރާފަތާއި އިއްޒަތާ ނުއެކަށޭނަ ކަންތައްތަކެއް ސިއްރުވެރި ގޮތުގައި ކުރާ މީހެއްކަން ދަރިފުޅަށް އެނގިއްޖެއެވެ. ނަމަވެސް އޭނާ ބައްޕަ ދެކެ ވާ ލޯތްބާއި، ގަންނާކުރައްވާ ބިރާއި، ބައްޕަޔަށް ކިޔަމަންތެރިކަން އަދާ ކުރުމުގެ ސިފަ ގައިގައި އަށަގެންފައި ހުރި ލެއް ބޮޑު ކަމުން، ބައްޕަ ދޫ ކޮށްލައި އަމިއްލަ މަގެއް އިޚްތިޔާރު ކުރާކަށް އޭނާޔަކަށް ނުރުހެވުނެވެ. އެ ކަމާ ވިސްނައިލާ ކޮންމެ ފަހަރަކު، އޭނާގެ ހަނދާނަށް އަންނަނީ ކުޑަ އިރު ކީ ވާހަކަތަކުގެ ތެރެއިން އޭނާގެ ހިތަށް އެންމެ އަސަރު ކުރުވި، ހަނދާނުން ނުފޮހެވުނު، އެންމެ ރީތި ވާހަކައެވެ. އެ ވާހަކަޔަކީ "ކިޔަމަންތެރިކަމުގެ ނަމޫނާއެއް" މި ނަމުގައި ލިޔެފައި އޮތް ކުޑަކުދީންގެ ވާހަކައެކެވެ. ކާޒާ ބިޔާންކާ އެވެ ކިޔުނު ނުވަރަފުރައިގެ ފަރަންސޭސި ޒުވާނަކު އޭނާގެ ބައްޕަޔަށް ކިޔަމަންތެރިކަން އަދާ ކުރުމުގެ ގޮތުން، އިނގިރޭސީންނާ އެކު ކުރެވުނު ހަނގުރާމައެއްގެ ތެރޭގައި ދުޝްމަނުންގެ އަލިފާނާއި އުންޑަތަކުގެ ސަބަބުން ފުނޑުފުނޑު ވެގެން ޣަރަގު ވެގެން ދިޔަ މަނަވަރެއްގެ ޑެގުމަތީގައި ސާބިތުކަމާ އެކު ހުރެ ފުރާނަ ދޫ ކޮށްލި ވާހަކައެވެ.\nކޮންމެއަކަސް ކިޔަމަންތެރި ދަރިފުޅު ދިޔައީ ބައްޕަ ބުނާ ކަންކަން ކުރަމުންނެވެ. ފުރަތަމަ ކުރުވި ކަމަކީ، ބައްޕަޔާ ދެކޮޅުވެރި ވެގަނެ އަރައިރުން ހަދައިގެން އުޅުނު މީހަކު އަތުލައިގަނެގެން ގެންގޮސް ތަނެއްގައި ބާއްވައިގެން، ބައްޕަ ރުހޭހައި ގޮތަކަށް ކަންކަން ކުރާން އޭނާ އެއްބަސް ކުރުވުމުގެ މަސައްކަތެވެ. ބައްޕަ އެންގި ގޮތަށް، ދަރިފުޅު އޭނާގެ އެކުވެރީން ކުރެ ގަދަފަދަ ހައެއްކަ މީހުން ގޮވައިގެން ގޮސް އެއްކަލަ މީހާގެ ގެޔަށް ވަދެގަތީ ގޭގެ ދޮރު ވައްޓައިލައިގެންނެވެ. އެއިރު އެ މީހަކު އިނީ އަނބިމީހާޔާއި ކުޑަކުޑަ ތިންހަތަރު ދަރީންނާ އެކު ރޭގަނޑުގެ ކެއުމުގެ މޭޒުދޮށުގައެވެ. ދަރިފުޅާއި އޭނާގެ އެކުވެރީން، މޫނު ފޮރުވައިގެން ތިބެ އެ ގެޔަށް ވަދެގަނެ އެއްކަލަ މީހާ އޮބައިގަނެގެން، ގޮވައިގެން އެ ދިޔައީއެވެ. އޭނާގެ އަނބިމީހާގެ ހިތަށާއި ބޮލަށް ކުޅަ އަސަރާއި ގަތް ބިރެއްގެ ސަބަބުން އަނބުރައިގަނެގެން ވެއްޓުނީއެވެ. ދަރިންކޮޅު ރޮއި ހަނާ ވޭވެ ތިބީއެވެ. ދަރިފުޅާއި އޭނާގެ އެކުވެރީން އެއްކަލަ މީހާ ގެންދިޔައީ މާ ދުރުގައި، ފަޅު ޖަންގަލީގެ ތެރޭގައި ހުންނަ، ދަރިފުޅުގެ ބައްޕަގެ ކިއްލާޔަކަށެވެ. އެ ކިއްލާގެ ތެރޭގައި އެއްކަލަ ކަލޭގެ ބާއްވައިގެން، އެކި ގޮތްގޮތުން އޭނާ ރުއްސޭތޯ، އަދި ބައްޕަގެ ކިޔަމަނުގެ ދަށަށް ގެނެވޭތޯ ދަރިފުޅު އެބަ މަސައްކަތް ކުރެއެވެ. ވާހަކަ ދައްކައިގެން ވެސް، ފައިސާއިން ވެސް އެކަން ނުވުމުން، އެންމެ ފަހުން ދިމާ ކުރީ، ބައްޕަގެ އިރުޝާދުގެ ދަށުން، އަންހެން ކުއްޖަކު ގެންގޮސްގެން ފާހިޝް އަމަލުތަކުގެ ދޮރުން އޭނާ ހަލާކުގެ ތެރެޔަށް ފޮނުވައިލެވޭތޯއެވެ. އެކަން ވެސް ކާމިޔާބެއް ނުވިއެވެ. އެންމެފަހުން ޖެހުނީ އޭނާ ދޫ ކޮށްލާންށެވެ.\nމި ކަންތައް ހިނގައި ނިމުމަށް ފަހު، އެއް ދުވަހަކު ދަރިފުޅު އޭނާގެ ބައްޕަޔާ ވާހަކަ ދައްކައި، އެ ބާވަތުގެ ވިޔާނުދާ ކަންކަން އޭނާ ލައްވައި ކުރުވަނީ ކީއްވެގެންތޯ ސުވާލު ވެސް ކުރިއެވެ. އަދި އެ ކަހަލަ ކަންކަމުން ބައްޕަ ވެސް ދުރުހެލި ވޭތޯ ނަސޭހަތް ދިނެވެ. ނަމަވެސް ބައްޕަ އެ ވާހަކަ ގަބޫލެއް ނުކުރިއެވެ. ދެބަފައިންގެ ވާހަކަ އަރައިރުމަކަށް ވެ އެންމެ ފަހުން ދަރިފުޅު ބައްޕަގެ ކުރިމަތީގައި ހަތިޔާރު ބެހެއްޓީއެވެ.\nހައެއްކަ އަހަރު ފަހެވެ. އަނެއްކާވެސް ބައްޕަ ދަރިފުޅާ ކަމެއް ހަވާލުކޮށްފިއެވެ. މި ފަހަރު ޖެހުނު މައްސަލަޔަކީ ބައްޕަ ކުރާ ވިޔަފާރިއެއް އެއީ ދީނުގެ ހުކުމްތަކުގެ ދަށުން ހުއްދަ ނުކުރެވޭނެ ވިޔަފާރިއެއް ކަމަށް ޝަހަރުގެ އެންމެ ބޮޑު ދަންނަ ކަލޭގެފާނު ފަތުވާއެއް ނެރުއްވުމެވެ. އެކަމާ ބައްޕަ އައި ރުޅީގައި، ދަރިފުޅު ގެނެސް އަމުރު ކުރީ، މީހުންކޮޅެއް ގޮވައިގެން އިލްމުވެރިޔާގެ ގެކޮޅަށް ގޮސް އިލްމުވެރިޔާއަށް ބިރު ދައްކައި، ބައްޕަ ބޭނުން ވާ ގޮތަށް ފަތުވާ ބަދަލު ކުރުމަށް މަޖުބޫރު ކުރުމަށެވެ. ދަރިފުޅު މި ފަހަރު ވެސް ވަރަށް ނުރުހިފައި، އިލްމުވެރީންނާ މެދު ތިޔަ ބީދައިން ކަންކަން ކޮށްގެން ނުވާނެޔޭ، އިލްމުވެރީންގެ ބަހަކީ މުޖުތަމައަށް އަލިކަމާއި ތެދުމަގު ގެނެސްދޭ ދަންމަރެކޭ، އިލްމުވެރީންނަށް އިހުތިރާމު ނުކުރުމަކީ ބައެއްގެ ހަލާކާއި ބަރުބާދީގެ އެންމެ ބޮޑު ސަބަބޭ ބުނެ ލައްކަ ގިނަ ވާހަކަ ދެއްކިއެވެ. ނަމަވެސް ބައްޕަ އެއްގޮތަކަށް ވެސް އެ ވާހަކަތައް ގަބޫލެއް ނުކުރިއެވެ. އެންމެފަހުން، ދަރިފުޅު ހަތިޔާރު ބެހެއްޓީއެވެ. އަދި އެ ރޭގެ ދަންވަރުގެ ވަގުތެއްގައި، މީހުންކޮޅެއް ގޮވައިގެން ގޮސް އިލްމުވެރިޔާގެ ގެކޮޅަށް ވަދެ، އިލްމުވެރިޔާ ގޮވައިގެން އެއްކަލަ ޖަންގަލީގައި ހުންނަ ކިއްލާޔަށް ދިޔައީއެވެ. ކިއްލާގެ ކޮޓަރިއެއްގެ ތެރޭގައި އިލްމުވެރިޔާއަށް ބިރު ދައްކައި، އަނިޔާ ކުރުމުގެ މަސައްކަތުގައި އުޅެނިކޮށް، ދަރިފުޅުގެ އަތުން އިލްމުވެރިޔާ ޝަހީދު ވެއްޖެއެވެ.\nމިހެން ކަންތައްތައް ވުމުން، ދަރިފުޅުގެ ސިކުނޑި ހާސްކަމާއި ބިރުވެރިކަމުގެ އުޑިއެއްގެ ތެރެޔަށް ވެއްޓިގެން ހިނގައްޖެއެވެ. މީހާގެ ލޯމަތީގައި ދުނިޔެ އަނދިރި ވެއްޖެއެވެ. ތިމާގެ އަތުން ކުރެވުނު ބޮޑު ކުށުގެ ބުރައިގެ އިހުސާސުގެ ސަބަބުން މީހާގެ ނަފުސު ބޮޑު ތުލުސްމާތެއްގެ ތެރެޔަށް ޣަރަގު ވެގެން ހިނގައްޖެއެވެ. އައި ގަދަ ރުޅީގައި ހުރެ ދިޔައީ ބައްޕަގެ ގާތަށެވެ. މި ފަހަރު ދެ ބަފައިންގެ އަރައިރުން ނިމިގެން ދިޔައީ ދަރިފުޅުގެ އަތުން ބައްޕަ ވެސް މަރު ވެގެންނެވެ.\nދަރިފުޅު ސާފުކަމާއި މަތިވެރި އަޚްލާގާއި ހެޔޮކަމުގެ މަގުން މުޅީން އެއްކިބާ ވެ، އިންސާނީ ލެއިން ފަސްބައި ކިލަނބު ވެފައި ވާ ނުބައި މުޖުރިމަކަށް ބަދަލު ވުމުގެ ދައުރާން ފުރިހަމަ ވީއެވެ.\nއޭގެ ފަހުން އަހަރުތަކެއް ވީ އިރު، އެއްކަލަ ދަރިފުޅަކީ މުޅި ޝަހަރުގެ އެންމެ ނުބައި ކުށްވެރިޔާއެވެ. އޭނާގެ އައުވާނުންގެ ގޮތުގައި ތަސައްރަފު ފުދޭ އަދި ތަސައްރަފު ނުފުދޭ މީހުންގެ ތިރީހަކަށް މީހުން ތިބެއެވެ. އެއުރެން ކުރާ ކަމަކީ މަސްތުވާ ތަކެތީގެ ވިޔަފާރިޔާއި، ބޭރުގެ ގައުމުތަކުން ޒުވާން އަންހެން ކުދީން ގެނެސްގެން މަސާޖު ޕާލާތަކުގައި ހިންގާ ގާރޫނު ވިޔަފާރިޔާއި، ބޮޑެތި އަދަދުތަކުން ފައިސާ ދިނުމުން މާރާމާރީ ހިންގައި މީހުން މަރައިދީ ހެދުމުގެ ވިޔަފާރިއެވެ. ވިޔަފާރިއެއް ނަމަ ވާނީ ހަމަ ވިޔަފާރިއަކަށް ތާއެވެ! އެހެންވީމާ އެންމެ ރަނގަޅުތާއެވެ! މިހާރު އޭނާ މަޝްހޫރު ވެފައި ވަނީ ދާދާ ގްރީންގެ ނަމުންނެވެ. ކުށާއި ޖަރީމާގެ ދުނިޔޭގައި އޭނާގެ އެންމެ ބޮޑު ޕާޓުނަރަކީ އޭނާގެ ދޮންބައްޕައެވެ. އެ ދޮންބައްޕަޔަކީ އޭނާގެ އަތުން އޭނާގެ ބައްޕަ މަރު ވުމަށް ފަހު، މަންމަ ކައިވަނި ކުރި މީހާއެވެ. ދޮންބައްޕަޔަށް މީހުން އާއްމުކޮށް ކިޔައިއުޅޭ ނަމަކީ މޭޔަރެވެ. މޭޔަރު ހުންނަނީ ސްލިމް ފިޓު ގަމީހާ އެކު އިނގިރޭސި ސޫޓު ލައިފައި، ކޮޅު ދިގު އިޓަލީ ބޫޓަށް އަރައިފައި، ފަރަންސޭސި ވިލާތުން ގެންނަ ހިމަ ޓައި އަޅައިގެންނެވެ. މިއީ ދާދާ ގްރީން އެންމެ ހިނި އަންނަ އެއް ކަންތަކެވެ. ބޮޑު މުޖުރިމެއްގެ ގޮތުގައި ދާދާ ގްރީން މަޝްހޫރު ވެފައި އޮތަސް، އޭނާގެ ދޮންބައްޕަޔަކީ އޭނާޔާ ގުޅުން އޮންނަ މީހެއް ކަމެއް އާއްމުން ނުދަނެއެވެ. އެނގޭ ބަޔަކަށް އެނގިގެން އެ ވާހަކަ ދެއްކިޔަސް އާއްމުން އެކަން ގަބޫލެއް ނުކުރެއެވެ.\nއެއް އަހަރެއްގެ ރަމަޟާން މަހުގެ ހަތާވީސް ވިލޭރޭ މީހަކު ދާދާ ގްރީނާ ބައްދަލު ކޮށް، އަތުން އަތަށް އެއް މިލިޔަން ރުފިޔާ ދީފައި، މީހަކު މަރައިލަދޭން އެދުނެވެ. "ބިޒްނަސް އޭޒް ޔޫޜުއަލް" އުސޫލުން ދާދާ ގްރީން ފައިސާގައި ހިފައި މަސައްކަތާ ހަވާލު ވިއެވެ. އަދި އެކަން ކުރާން އޭނާގެ ގޭންގުގެ ޖައްލާދުންގެ ތެރެއިން މީހަކާ ހަވާލު ކުރިއެވެ. އޭގެ ފަހުން ތިންވަނަޔަށް ވީ ދުވަހުގެ ރޭގެ ދަންވަރުގެ ވަގުތެއްގައި ޖައްލާދު ކަލޭގެ އޭނާގެ އައުވާނުންނާއިގެން ގޮސް "ކަތިލުމުގެ މިޝަން" ފުރިހަމަ ކޮށްފިއެވެ. ހައެއްކަ މީހުން ގުރޫޕު ހަދައިފައި ގޮސް ވަޅިތަކާއި ކަތިވަޅިތަކުން އޭނާގެ މުޅި ހަށިގަނޑު ކަހަލަ ގޮތަކަށް ކޮށައި ތޮރުފައި ސުންނާފަތި ކޮށްލީއެވެ.\nއަނެއް ދުވަހުގެ އިރު އަރައިގެން އައި ވަގުތު އެ ޚަބަރު ޓީވީތަކާއި ރޭޑިޔޯތަކުން ގޮވާން ފަށައިފިއެވެ. އޮންލޭނުކޮށް ޚަބަރު ފަތުރާ ވަސީލަތްތަކުން ވެސް ގަތުލުގެ ހާދިސާގެ ތަފްސީލުތައް ފޮޓޯޔާއި ވީޑިޔޯތަކާ އެކު މުޅި މުޖުތަމައަށް އޮއްސާން ފަށައިފިއެވެ. ބޮޑެތި މީހުން އެ ތަކެތި ބަލައި، އެ ވާހަކަ ދައްކައި، އިޖުތިމާއީ މީޑިޔާގެ ވަސީލަތްތައް މެދުވެރި ކޮށް ފޮޓޯތަކާއި ވީޑިޔޯތައް "ޝެއަރު" ކުރަނީއެވެ. ކުޑަކުދީން އެ ކުދީންގެ އައިފޯނުތަކުން ފޭސްބުކަށް ވަދެ އެ ތަކެތި ބަލައި، ބައެއް ކުދީން ބިރުން ގޮތް ހުސް ވެ، ބައެއް ކުދީން އެއީ މާ ގައްޑާ ކަމެއް ކަމަށް ދެކެ، މަދަރުސާގެ ފިލާވަޅުގެ ގަޑީގައި ވެސް ޑެސްކު ދަށުން ފޯނުތަކުން އެ ފޮޓޯތަކާއި ވީޑިޔޯތައް ބަލައި، އެކަކު އަނެކަކަށް ވައިބަރުން އެ ތަކެތި ފޮނުވައި، މި ކަހަލަ ކަންތައްގަނޑެއް ހިނގަނީއެވެ.\nގަތުލުގެ ޚަބަރު އެންމެ ފަހުގެ ތަފްސީލުތަކާ އެކު އެ ދުވަހުގެ ހެނދުނުގެ ޓީވީ ޚަބަރުގައި ގޮވި އިރު، ދާދާ ގްރީން އިނީ އޭނާގެ ގޭގައި ހުންނަ ތަނަވަސް ބޮޑުކޮޓަރީގައި ޓީވީ ބަލާންށެވެ. އެހެން އިންދައި، "ގޭންގެއްގެ ބަޔަކު ދިން ހަމަލައިގައި ހަށިގަނޑުގެ ހަތާވީސް ތަނަކަށް ވަޅި ހަރައިގެން މަރައިލި އަންހެން ކުއްޖާގެ މައުލޫމާތު ފުލުހުން ހާމަ ކޮށްފި" މި ސުރުޚީއާ އެކު ޓީވީން އެ ދެއްކި ފޮޓޯ ދެކެފައި ދާދާ ގްރީން ދިޔައީ އިން ތަނުން ލުހިގެންނެވެ. "މަގޭ ދަރިފުޅު" އޭ ބުނި ކަހަލަ އަޑުތަކެއް އަނގައިން ބޭރު ވިއެވެ. އެޔާއެކު މީހާ ތަންޑާ ވެގެން ވެއްޓުނީއެވެ.\nހޭ ވަރިކަން ވެގެން، އަނގައިން ސޮނި ފައިބަފައިބައި ހުރި ހާލު ޓީވީޔަށް ބެލި އިރު، ޓީވީން ދައްކަމުން ގެންދިޔައީ ކަމާ ބެހޭގޮތުން ފުލުހުންގެ މީޑިޔާ އޮފިސަރަކު ދެއްކި ވާހަކައެވެ. "ހަގީގަތުގައި މި ހަމަލާގައި ޝަހީދު ވެގެން އެ ދިޔައީ ގޭންގުގެ މީހުންގެ އަސްލު އަމާޒެއް ނޫން. އެމީހުންގެ އަސްލު އަމާޒަކީ އެހެން ގޭންގެއްގެ ލީޑަރު. އަސްލު އަމާޒު އެ ފިހާރައިގެ ތެރޭގައި ހުރި ކަން އެމީހުންނަށް އެނގިގެން އަވަހަށް އެތަނަށް ދިޔައީ. ނަމަވެސް އެމީހުން އެތަނަށް ވަނުމުގެ ދެތިން މިނެޓެއް ކުރީން، އަސްލު އަމާޒު އެތަނުން ހިނގައްޖެ. އެމީހުންގެ ހަމަލައިން ޝަހީދު ވި އަންހެން ކުއްޖާ ހުރީ، އަސްލު އަމާޒު ލައިގެން ހުރި ކަމަށް އެމީހުންނަށް މައުލޫމާތު ލިބުނު ކުލައިގެ ޖިންސަކާއި، އޭނާ ލައިގެން ހުރި ކަމަށް މައުލޫމާތު ލިބުނު ފަދަ ބިލަބޮންގު ދަނބު ޓީޝާޓެއް. އެމީހުން ތިބީ މާތްރަސްކަލާނގެ ހަރާމް ކުރެއްވި ތަކެތި މަތިމައްޗަށް ބޮއިގެން ބުރާންތި ވެފައި. އެހެންކަމުން މި ކޮށައިލެވުނީ އަސްލު އަމާޒު ނޫން ކަން، ފިރިހެނެއް ވެސް ނޫން ކަން އެމީހުންނަކަށް ރޭކައެއް ނުލި." މި އިންޓަވިޔުކޮޅަށް ފަހު ކުޑަ އިރުކޮޅަކުން ޚަބަރު ނިމިއްޖެއެވެ. ދެން ޓީވީން ފެންނާން ފެށީ މާދަމަޔަކީ މި އަހަރުގެ އީދު ދުވަސް ކަމަށް ބުނެ އެރުވި ނޯޓިހަކާ އެކު ފޮނުވާން ފެށި އީދު ލަވައެކެވެ. އެ ލަވައިގައި ކިޔަނީ ހިނިތުން ވަމުން، ޖައްވު ހުވަނދު ލަމުން އީދު އަންނަ ވާހަކައެވެ.\nދާދާ ގްރީން އިތުރަށް ޓީވީ ބަލާކަށް ވެސް ނުހެދިއެވެ. ޓީވީ ރިމޯޓު ހޫރައިލައިފައި، ޓީވީގަނޑު ވެސް ނަގައި ބިންމައްޗަށް ޖެހިޖެހީނުން ފުނޑުފުނޑު ކޮށްލައިފިއެވެ. އެ ދުވަހުގެ ހަތަރުދަން ހޭދަ ކުރީ މާތްރަސްކަލާނގެ ހަރާމް ކުރެއްވި ތަކެތި މަތިމައްޗަށް ބުއިމުގައެވެ. އަނެއް ދުވަހު ވެސް އަސުރު ވާންދެން މީހާ އޮތީ ހެއިގެ އެއްބައި ހުރެފައި، އަނެއް ބައި ނެތް ހާލުގައެވެ. އަސުރުން ތިރި ވި ފަހުން ދެ ފައިމައްޗަށް ކޮޅަށް ތެދު ވެލެވޭ ވަރު ވެގެން، އެ ދިޔަ ގޮތަށް ދިޔައީ ފުލުހުންގެ މަރުކަޒަށެވެ. އަދި ކުރީ ރޭ މަރައިލެވުނު އަންހެން ކުއްޖާގެ ގާތިލަކީ ތިމަންނައޭ ބުނެ، ފުލުހުންނާ ހަވާލު ވެއްޖެއެވެ.\nތަހުގީގުގެ ތެރޭގައި ދާދާ ގްރީން ލޮލުން ކަރުނަ އަޅާ ހާލު، ފުލުހުންގެ ތަހުގީގު އޮފިސަރަށް ހުރިހާ ވާހަކައެއް ކިޔައިދިނެވެ. އޭނާ ބުންޏެވެ. "އަހަރެންނަކީ ވެސް ކުޑަ އިރު ދީނަށާއި ގައުމަށް އިންތިހާ ދަރަޖަޔަށް ލޯބި ކުރި މީހަކީމެވެ. ރަނގަޅު އަޚުލާގެއްގެ މަތީގައި، ހަރުދަނާ ދިރިއުޅުމެއް އުޅުމަށް އުއްމީދު ކުރި މީހަކީމެވެ. ނަމަވެސް އަހަރެން ހަމަމަގުގައި، ހެޔޮކަމުގެ މަގުގައި، އިންސާނިއްޔަތުގެ މަގުގައި، ޒަމީރާއި ބުއްދީގެ މަގުގައި ސާބިތު ކޮށް، އެ މަގުން އަހަރެންގެ ފައި ކައްސައިލާ ކޮންމެ ފަހަރަކު އަހަރެންގެ އަތުގައި ހިފައި އެ މަގަށް އަނބުރައި ގެނެސްދިނުމުގެ ވާޖިބު އަދާ ކުރާން ހުރި ބައްޕަ އަހަރެން ލައްވައި ކުރުވި ނުބައި ކަންތައްތަކެއްގެ ސަބަބުން އަހަރެންގެ ނަފުސުގައި ފާފަޔާއި ކުށުގެ ކަޅު އޮށް އިންދުނީއެވެ." ފުލުސް އޮފިސަރު ބުންޏެވެ. "ބައްޕަ ދާދާ ގްރީން ލައްވައި ކުރުވީ ކޮން ކަމެއް ހެއްޔެވެ؟ ނިކަން ކިޔައިދީބަލާށެވެ." ދާދާ ގްރީން އިރުކޮޅަކު ހިމޭނުން އިނދެލައިފައި ބުންޏެވެ. "އެ ހަނދާންތައް އަހަރެން ވަރަށް ރަނގަޅަށް ހުރެއެވެ. ނަމަވެސް އަހަރެން ވެސް ހައިރާން ވާ ކަމެއް ވެއެވެ. އެއީ އެ ކަންކަން އަހަރެންގެ ހަނދާނުގައި ހުންނަނީ ކުލައެއް ނެތި ކަމެވެ. އަހަރެންގެ ހަނދާނުގެ ބޯޑުން އެ ދެ ދުވަހުގެ މަންޒަރުތައް ފެންނަނީ ކަޅާއި ހުދުގެ ފިލްމެއް ފަދައިންނެވެ. އެކަމަކު ވެސް ދެ މަންޒަރެއްގައި ކުލަ ހުރެއެވެ. އެއީ އަހަރެން ލައްވައި އެ ޖަރީމާތައް ހިންގުވުމަށް ޓަކައި ބައްޕަ އަހަރެންނާ ވާހަކަ ދައްކާން ފިސާރި ބޮޑު ގޮނޑިއެއްގައި އިންނަ މަންޒަރެވެ. ފުރަތަމަ ދުވަހު ބައްޕަ އިނީ ރީނދޫ ކުލައިގެ ހެދުމެއް ލައިގެންނެވެ. ދެވަނަ ދުވަހު އިނީ ފިޔާތޮށި ކުލައިގެ ހެދުމެއް ލައިގެންނެވެ."\nމި ހިސާބަށް ވާހަކަ ދައްކައިފައި ދާދާ ގްރީން އަނެއްކާވެސް ލޮލުން ކަރުނައިގެ ސައިލެއް ބައިލަމުން ހަނު އިނީއެވެ. އެއަށްފަހު ބުންޏެވެ. "އެންމެ ފުރަތަމަ ދުވަހު ވެސް އަހަރެންނަށް އަހަރެންގެ ބައްޕަޔަށް ވުރެ މަތިވެރި ފަރާތެއް ވޮޑިގެން ވާ ކަމާއި، ބައްޕަޔަކީ ވެސް އަދި އަހަރެންނަކީ ވެސް އެކަލާނގެ ޚަލީފާއެއްގެ ގޮތުން ބިމުގައި ހަމަޔާއި އިންސާފާއި ހެވާއި ރަނގަޅުގެ ދުނިޔެއެއް ބިނާ ކުރާން ފޮނުއްވިގެން ވާ ބައެއް ކަން ހަނދާނުން ފޮހެނުލެވުނު ނަމައެވެ. ނަމަވެސް އަހަރެންގެ ފިނޑިކަމާއި، ބުއްދިޔާއި ޒަމީރަށް ވުރެ އެހެން އަޑުތަކަށް އިސްކަން ދެވުމާއި، ހަވާނަފުސަށް ހެއްލުންތެރި ވެވުނު ވެވުމުގެ ނަތީޖާއެއްގެ ގޮތުން މަގޭ މުޅި ޒިންދަގީ ބަރުބާދު ވީއެވެ. އުމުރުގައި ދެން އޮތް ތަނުގައި ވެސް މަށަކަށް ހެވެއް ނެތެވެ." ފުލުސް އޮފިސަރު ހީނލައިފައި ބުންޏެވެ. "ދާދާ ގްރީނެވެ! ކަލޭ ކުރި ކަމަކަށް ގާނޫނު ދޭ ސަޒާއެއް ވާނީ ލިބިގަންނާށެވެ. އެކަމަކު ބުނަން ހެއްޔެވެ؟ އިސްލާހު ވެ ތައުބާ ވުމަށް މާތްރަސްކަލާނގެ އަހަރެމެންނަށް ދެއްވި ފުރުސަތު، އަހަރެމެންގެ ފަހުނޭވަޔާ ހަމަޔަށް ވެސް ވަނީ ތަނަވަސް ވެގެންނެވެ. މުޅި ދިރިއުޅުން ފާފައިގެ މަގުގައި ހޭދަ ކޮށް، އެކަމުގެ ސަބަބުން އަމިއްލަ ނަފުސުތަކާ މެދު އުއްމީދު ކެނޑިފައި ތިބޭ މީހުންނަށް ވެސް މާތްރަސްކަލާނގެ އެންގެވީ، އެކަލާނގެ ރަޙުމަތްޕުޅާ މެދު މާޔޫސް ނުވުމަށެވެ. އެނބުރި އެކަލާނގެ މަގަށް ރުޖޫއަ ވުމަށެވެ. ދާދާ ގްރީނަށް އެނގޭ ހެއްޔެވެ؟ އަހަރެމެންގެ ހަޔާތަށް ހަގީގީ އަނދިރިކަން އަންނަނީ ބައްތިތަކާއި ބޮކިތައް ނިވިގެން އަލިކަން ފިލައިދާ ފިލައިދިޔުމަކުން ނޫނެވެ. ހަގީގީ އަނދިރިކަން އައިސް އަހަރެމެން ހަފުސް ކޮށްލަނީ، އަދިވެސް އަލިކަމާއި ނޫރު އަންނާނެކަމާ މެދު އަހަރެމެންގެ ހިތްތަކުގައި ދިއްލިފައި ހުންނަ އުއްމީދުގެ ހުޅުކޮޅު ނިވުމުންނެވެ."\nފުލުސް އޮފިސަރުގެ ވާހަކަ އިވުމުން، ދާދާ ގްރީން މޫނުގައި ބާރަށް ދެ އަތުން ހިފަހައްޓައިގެން އިނދެ ރޯން ފަށައިފިއެވެ. އަދި ބުނަމުން ގެންދިޔައެވެ. "އޭ އޯގާވަންތަ ރަސްކަލާކޯއެވެ! ފާފައިގެ ބަރުގެ ސަބަބުން މި އަޅާގެ ނަފުސު މި އަޅާޔަށް އުފުއްލޭ ވަރަށް ވުރެ ބަރު ވެއްޖެއެވެ. ފާފައިގެ ބަރަށް ވުރެ ބޮޑު ބަރެއް ނުވެއެވެ. ފާފައިން ލިބޭ ހިތްދަތިކަމާއި ވޭނަށް ވުރެ ބޮޑު ހިތްދަތިކަމަކާއި ވޭނެއް ނުވެއެވެ. ފާފަޔަކީ އިންސާނާ ޖަނަވާރަކަށް ވުރެ ދަށު ދަރަޖަޔަކަށް ވައްޓައިލާ އެއްޗެކެވެ. އޭ އޯގާވަންތަ ރަސްކަލާކޯއެވެ! މި އަޅާ އިބަރަސްކަލާނގެ ރަޙުމަތްޕުޅާ މެދު އައު އުއްމީދެއްގެ ހުޅުކޮޅު ދިއްލައިފީމެވެ. މި އަޅާގެ ތައުބާ ގަބޫލުފުޅު ކުރައްވައި މައާފު ދެވިގެން ވާ ފުރާނައެއްގެ ގޮތުގައި މި އަޅާ އިބަކަލާނގެ ހަޒުރަތަށް ގެންދަވައިފާނދޭވެ! ދުނިޔޭގެ ނުބައި ވުޖޫދުގެ ގައިދުން މި އަޅާ މިނިވަން ކޮށްދެއްވައިފާނދޭވެ!"\nމި ހިސާބަށް ބުނެވުނު ތަނާ ދާދާ ގްރީންގެ ހަށިގަނޑަށް ކުއްލިއެއް ޖެހިފައި، މަޑުމަޑުން ބިންމައްޗަށް އެ ތިރި ވީއެވެ. އެހެރަ ވަރުގަދަ އަދި ބިޔަ މީހާ އަރި އަޅައިލައިގެން ބިންމައްޗަށް ޖެހުނީ ރޭގަނޑެއް ފަދައިން ހަމަހިމޭން ވެގެންނެވެ.\nތަހުގީގު އޮފިސަރު ފުންމައިގެން ތެދު ވެ، ނިކަން ބާރަށް "ކޮންމެވެސް މީހަކު ޑޮކްޓަރަށް ގުޅާ، އެންބިޔުލޭންސަށް ގުޅާ" މިހެން ބުނަމުން ދިޔައީ ތަހުގީގު ކޮޓަރިޔަށް ވަދެނުކުމެވާން ހުރި ދޮރާ ދިމާޔަށެވެ. ނަމަވެސް އޭނާޔަށް ދެ ފިޔަވަޅެއް އެޅުނުތަނާ، ކޮޓަރީގެ ބޭރުން އަޑުފަށްގަނޑެއް އިވިފައި، ކުއްލިޔަކަށް މީހަކު ދޮރުގައި ޖެހިގަނެގެން ކަހަލަ ގޮތަކަށް ދޮރު ހުޅުވިއްޖެއެވެ. އެތެރެޔަށް ވަނީ ފުލުހުންގެ އޮފިސަރެކެވެ. އޭނާގެ ބޮލުގައި ފުލުހުންގެ ތޮތްޕެއް ނެތެވެ. ޔުނިފޯމުން ތަންގަނޑެއް ވީދިފައެވެ. ފަޔަކު ބޫޓެއް ވެސް ނެތެވެ. މޫނު ހީވަނީ މައްޔިތެއްގެ މޫނު ހެންނެވެ. ތަހުގީގު އޮފިސަރަށް އޭނާ ފެނުމުން، ހައިރާން ވެފައި "ކަލެޔަށް ތިހަހަރީ ކިހިނެއް ވެފައި ހެއްޔޭ، ބޫޓު ކޮބައިހޭ، ޔުނިފޯމު ވީދިފައި ތިޔަހަރީ ކިޔެއް ވެގެންހޭ" އަހައިފިއެވެ. އެއްކަލަ އޮފިސަރު ޒަޚަމް ވެފައި އޮތް ކަންބަޅިއެއްގެ އަޑު ކަހަލަ އަޑަކުން ވާހަކަ ދެއްކިއެވެ. "ދެނެއް ޔުނިފޯމެއް، ބޫޓެއް، ސޫޓެއްގެ ވާހަކަ ދައްކާނެ ކަމެއް ނެތެވެ. ހަމަ ދެންމެ އިންޑޮނީޝިޔާގެ އައްސޭރިން ކަނޑުއަޑިޔަށް ރިކްޓަރ މިންގަނޑުން މީޓިއޮރިކް އިސްކޭލުގެ ބިންހެލުމެއް އަތުވެއްޖެއެވެ. އޭގެ ރާޅުތައް ކުރިޔަށް އޮތް ސާޅީސް ފަސް މިނިޓުގެ ތެރޭގައި މި ރަށާ ހަމަޔަށް އަންނާނެ ކަމަށް އިންޑިޔަން އޯޝަން ސުނާމީ ވޯރނިންގ ސިސްޓަމުންނާއި އިންޓަރނޭޝަނަލް ސުނާމީ އިންފޮރމޭޝަން ސެންޓަރުން އެބަ ބުނެއެވެ. އަދި އެ ރާޅުތަކުގެ އިސްޕީޑާއި ބާރަށް ބަލާ އިރު، މި ރަށް އެ މުރަކައެއްގެ މަތީގައި އޮންނަ މުރަކައިގެ ބުޑުގަނޑު ބިންދާލާނެ ކަމަށާއި، ދިރޭ އެންމެ ފުރާނައެއް ވެސް ސަލާމަތް ވާނީ މުއުޖިޒާތަކުން ކަމަށް ވެސް އެބަ ބުނެއެވެ."\nފުލުސް އޮފިސަރު ކަލޭގެ ދުވެ ގޮސް ކުޑަދޮރުން ބޭރު ބެލި އިރު، ކުރިމަތީން އޮތް މައިދާނުގައި ސިފައިންގެ ސަފުތައް ރުކުރުވައިލަނީއެވެ. އެއުރެންގެ ކޮމާންޑަރު ގަދަފަދަ އަދި ރީތި އަޑަކުން ގޮވައެވެ. "ތިޔަ ހިތްވަރުގަދަ ފަހުލަވާނުންނަކީ ކޮންމެ ހާލަތެއްގައި ވެސް މި ގައުމާއި މި ގައުމުގެ ލޮބުވެތި ރައްޔިތުންގެ ސަލާމަތާއި ހިމާޔަތުގެ ފާރެވެ. މީގެ އަށްސަތޭކަ އަހަރު ކުރީން އަހަރެމެންނަށް ނޫރު ލިބުމަށް ފަހު، އަހަރެމެން ވާގި އެދެނީ އެ ނޫރުގެ ވެރި އޯގާވަންތަ ރަސްކަލާނގެ ކިބައިންނެވެ. އަހަރެމެން ކިޔަމަންތެރި ވަނީ އެކަލާނގެޔަށެވެ. އެކަލާނގެ ވާގިފުޅާ އެކު އަހަރެމެން މާދަމާގެ ފަތިސް ދެކޭނީ އަހަރެމެންގެ ރައްޔިތުންނަށް އައު ކުރިމަގެއްގެ ފެށުމުގެ ގޮތުގައެވެ. ހަމަ މިހާރު ސިފައިންގެ ޔުނިޓުތައް ގޭގެޔަށް ވަންނާށެވެ. އަދި ޅަޒުވާނުންނާއި މުސްކުޅީންނާއި އަންހެނުންނާއި ފިރިހެނުން ކުރެ ހަމަ އެކަކު ވެސް ބާކީ ނުކޮށް، އެންމެން ގޮވައިގެން ރަށް ވަށައިގެން ހުރި ކަނޑުއުޅަނދުފަހަރަށް އަރާށެވެ. ހަމައެކަނި މީހުންނެވެ. މުދަލެއް، ފައިސާއެއް ނޫނެވެ. އަވަހަށް ދާށެވެ! އަހަރެމެންނަށް އޮތީ ސާޅީސް ފަސް މިނެޓެވެ. އެންމެ ރައްޔިތަކު ވެސް ގެއްލުނަނުދޭށެވެ. މި ކަމުގައި އަހަރެމެން އެންމެން ހަލާކު ވިޔަސް، އެންމެ ރައްޔިތަކު ވެސް މި ބިރުވެރި މުސީބާތުގެ ޝިކާރަޔަކަށް ވިޔަނުދޭށެވެ. "ކޮމާންޑަރުގެ ވާހަކަ ނިމުމާ އެކު، ސިފައިންގެ ސަފުތަކުގައި ތިބި ހައެއްކަ ހާސް މީހުން އެއް އަޑަކުން "ލައްބަ ސަރ" އޭ ބުނެ ދިން ޖަވާބު ޖައްވުގެ ތެރޭގައި ގުގުރީގެ އަޑު ފަދައިން ގުގުމައިގެން ދިޔަ ގޮތުން، ހައިބަތަކީ، އިއްޒަތަކީ، ކަރާމާތަކީ، އަދި ހުރުމަތަކީ ފައިސާޔަކުން ގޮނޑިޔަކުން ޕޯޑިޔަމަކުން ލިބޭ އެއްޗެއް ނޫން ކަން އެއް ފަހަރުން އެ ސާބިތު ވެ، ގާއިމު ވެ، ކަށަވަރު ވީއެވެ.\nމި ހިސާބަށް އަޅުގަނޑުގެ އެކުވެރިޔާ ވާހަކަ ކިޔައިދިން ތަނާ، އަޅުގަނޑުމެން ކޮފީ ބޯން ތިބި ކެފޭއިން ކުއްލިޔަކަށް ކަރަންޓު ހިނގައްޖެއެވެ. މުޅި ތަނަށް އަނދިރިކަން ވެރި ވެގެން ހިނގައްޖެއެވެ. އެޔާއެކު ކެފޭގެ ތެރޭގައި މީހުންތައް ހޭލަމޭލަ ވެގަތް ވަގުތު، ކެފޭގެ ތެރެއިން އެކަމަކު އަޅުގަނޑުމެން ތިބި ތަނާ ތަންކޮޅެއް ދުރުން މީހަކު ވޭނީ އަޑަކުން ރޮއި ހަޅޭއްލަވައިގަތް އަޑު އަރައަރައިގެން ހިނގައްޖެއެވެ. އެ ސުކޫތުގެ އަނެއް ފަޅީގައި އަނެކަކު ގޮވައިލި އަޑު އިވުނެވެ. "ވަޅި ޖަހައިފި. ވަޅި ޖަހައިފި. ކޮށައި ކުދިކުދި ކޮށްލައިފި. ސުބުޙާނަﷲ! ސުބުޙާނަﷲ!"


ހޯދޭތޯ މަންޒިލެއް… 21 | Esfiya - Dhivehi Vaahaka Site\nލިޔާ މޭޒު ދޮށުގައި އިން މާއީ މޭޒު މަތީ ބަހައްޓާފައި ހުރި ކަރުދާސް ފޮށްޓެއް ތެރެއިން އަލްބަމްތަކުގެ އިތުރުން އޭނަގެ ޑައިރީ ނެގިއެވެ. މޭޒު މަތީ އަތުރާލެވުނު ތަކެއްޗަށް އޭނަ ބަލަމުން ދިޔަ އިރު މާނަވީ ހިނިތުންވުމެއް ތުންފަތުގައި ކުޅެލަމުން ދިޔަ އެވެ. އޭރު މަތީ ސާނަވީގެ ދުވަސްވަރުގެ ހަނދާންތައް އާވަމުން ދިޔަ އެވެ. އެއީ އޭނަގެ ހަޔާތުގައި އައި އެންމެ އުފާވެރި ދުވަސްތަކުގެ ތެރޭން ދުވަސްތަކެވެ. ވިއްސާރަ ބަނަ ވިލާތަކުން އަނދިރިނުކުރަނީސް އެއީ އިރުގެ ދޯދިތަކުން ރަންގުވެފައިވި އުއްމީދީ ދުވަސްތަކެކެވެ. ފޮޓޯތަކާއި އޭނައާއި ނަހީކްއާ ދެމެދު ބަދަލުކުރެވިފައިވި ލޯބީގެ ސިޓީތަކުން މާޒީގެ ދުވަސްތައް އާލާ ވިއެވެ.\nހުކުރު ދުވަހެވެ. މެންދުރަށް ފިހާރަތައް ބަންދުކުރުމުގެ ކުރީން ހިސާބުގަނޑުގައި ހުންނަ ފިހާރައަށް މާއީ ދިޔައީ ތޫގާ ބުނެގެން ޗިޕްސް ދަޅަކާއި ކޯކު ފުޅިއެއް ގަންނާށެވެ. ފިލްމު ބެލުމުގެ ކުރިން އެއީ އަބަދު ވެސް ތޫގާގެ އާދައެކެވެ. ނަމަވެސް ކަންނެތްކަމުން ފިހާރައަށް ދެވޭކަމަކަށް ނުވެއެވެ. ކޮންމެފަހަރަކު ދާން ޖެހެނީ މާއީ އެވެ.\nއިރުގެ ރަތްދަކައަވިން ދުނިޔެ ހޫނުކުރަމުން ދިއުމުގެ ނަތީޖާއެއްގެ ގޮތުން މަގަށް ނިކުތުމާއެކު ހީވީ ހަންގަނޑު ފިއްސާލި ހެންނެވެ. މާއީ އަވަސްއަވަހަށް ޖެހިލީ މަގުގައި ގަސްތަކުން ހިޔާދީފައި އޮތް ފަޅިއަށެވެ. އަދި ފިހާރައަށް ދާން ހަލުވި ފިޔަވަޅުތަކެއްގައި މިސްރާބު ޖެހި އެވެ. އޭރު ޅަފުރައިގެ ކުދިންތަކެއް އިރުގެ ހޫނުގައި ވެސް ބޯޅަކުޅެން މަގުގައި ހަރަކާތްެރިވަމުން ދާތަން ފެނެއެވެ.\nފިހާރައާއި އަރާ ހަމަކުރެވުނު ތަނާ، ފިހާރަ ކުރިމައްޗަށް ހުރި ގޭގެ އިންފާރު ކައިރީގައި ޕިކަޕެއް މަޑުކޮށްލާފައި އޮތްތަން ފެނުނެވެ. ޕިކަޕުގައިވަނީ ހުސް ގޭގައި ގެންގުޅޭ ސާމާނުތަކެވެ. ހީވާ ގޮތުން ގެ ބަދަލުވާން އުޅެނީ އެވެ. ލިބުނު ހައިރާންކަމާއެކު މާއީގެ ސަމާލުކަން އެދިމާއަށް ދެވުނެވެ. ޕިކަޕުގައިވި ސާމާނުތައް ބާލަން ހަރަކާތްތެރިވަމުން ދިޔަ ޒުވާނާ މާއީގެ ލޮލުގައި އަޅައިގަތީ އެދަނޑިވަޅުގައެވެ. މާއީއަށް އެވަގުތު ހީވީ ފިލްމުތަކުން ފެންނަ މަންޒަރެއް އަސްލަށް ވެސް ސިފަކުރެވެން ފެށުނު ހެންނެވެ. އެޒުވާނާ ފެނި ވަށައިގެންވާހާ މަންޒަރެއް ވެސް ހީވީ ލަސްލަހުން ތަމްސީލުވަމުން އަންނަހެންނެވެ. އެންމެ ފެނިލުމަކުން ވެސް މާއީގެ ހިތަށް އެޒުވާނާ ސިހުރެއް ޖެއްސިކަން ގައިމެވެ. މިއިން ދުވަހަކު ވެސް ފިރިހެނަކު ފެނި ނުވާ އިހުސާސްތަކެއް ހިތުގައި ވިންދު ޖަހާލި އެވެ. އެއާއެކު ހިތް އަވަސްވެލި އެވެ. ނޭވާ ކުރުވެއްޖެ އެވެ. މެޔަށް ފިނިކަމުގެ އިހުސާސްކުރެވުނެވެ.\nޒުވާނާ ވެސް އޭނަގެ އަތުގައި އޮތް ފޮށިގަނޑު ހިފައިގެން އެތެރެއަށް ވަންނަން އުޅުނު ވަގުތު މާއީ ފާހަގަ ކުރެވިއްޖެއެވެ. އެހިނދު ދެޒުވާނުންގެ ހަތަރުކަޅިބައްދަލުވެގެން ދިޔަ އެވެ. އެތޫނުފިލި ދެލޮލުގައިވި ދަމާބާރުގެ ތެރެއަށް ހަމަ ރަގަޅަށް ވެސް މާއީގެ ހިތް ދަމައިގަތެވެ. އޭނަ ބަލާ އެކިއެކި ސީރީސްތަކުން ވެސް އަދި އެހާ ރީތި ފިރިހެނަކު ފެނުނުކަމެއް ނޭގެއެވެ. އެސޫރައިން ހިތަށް ފިނިކަން ގެނެސްދިނެވެ. މާއީއަށް ބޭއިހްތިޔާރުގައި ހިނިތުންވެލެވުނެވެ.\nނަހީކްއަށް ވެސް ވީ މާއީއަށް ވީވަރެވެ. ގަނޑުވެފައި އޭނައަށް ވެސް ބަލަން ހުރެވުނީއެވެ. މާއީގެ މައުސޫމް މޫނާއި ރޫފަ ރަގަޅު ހަށިގަނޑަށް ބަލާލެވުނެވެ. ހަމައެއާއެކު އުނަގަނޑާ ހަމައަށް އަންނަ ރާޅުބާނީ އިސްތަށިގަނޑުން އަރާ ދިހުމުން މާއީ ހީވަނީ ރީތިކަން ހުސްކޮށްފައި ހުރި ޕަރީއެއް ހެންނެވެ. އެތުންފަތަށްވެރިވި ހިނިތުންވުން ފެނި ނަހީކްއަށް ވެސް ހިނިތުންވެވުނެވެ. ނޭގޭ ދަމާބާރެއް އެދެމެދުގައި ވާ ކަހަލަ އެވެ.\n”ދޮންބޭ… ކިހިނެއް ވެފަތަ ތިހުރީ؟…” ނަހީކް ގާތަށް ހުއްޓުނު ފަލަކް ބުނެލިއެވެ.\n”ނަތިންގް…” ނަހީކްއަށް ތެޅިގަނެވުނެވެ. އޭނަ އަވަސްއަވަހަށް އެތެރެއަށް ވަންނަން ހިނގައިގަތެވެ. ފަލަކް ވެސް ޕިކަމުން ފޮށްޓެއް ނަގައިގެން އެތެރެއަށް ވަންނަން ދަމުން މަގަށް ނަޒަރެއް ދިނެވެ. އެވަގުތު ގޭ ކުރިމަތީ ހުރި ފިހާރައަށް ވަން އަންހެންކުއްޖާ އޭނަގެ ލޮލުގައި އަޅައިގަތެވެ.\nއެދުވަހު ގެއަށް އައިސް ވެސް މާއީއަށް ވިސްނުނީ މިއަދު ފެނުނު ޒުވާނާއާ މެދުގައެވެ. އިތުރުކަމަކަށް އޭނައަށް ސަމާލުކަމެއް ވެސް ނުދެވުނެވެ. އެސްފިޔަ މަރާލިޔަސް އެޒުވާނާ ނޫން ފަރާތެއް ސިފަ ނުކުރެވެއެވެ. އޭނައަށް އަދިޔާ ކުރި ފުރިހަމަ ހިނިތުންވުން ލޯކުރިމަތިން ފެންނަ ހެން ވެސް ހީވެ އެވެ. އެޚިޔާލުތަކުން ލަދުރަކި ހިނިތުންވުމެއް ވެސް މާއީގެ ތުންފަތާ ކުޅެލައެވެ.\n”ކާކުތަ އެއީ؟… ޒުމްރާއްތަ ގެއަށް އައި މެހުމާނުންތަކެއްތަ އެއީ؟…” މާއީއަށް އޭނަގެ ހިތާ ސުވާލުކުރެވުނެވެ. އެދުވަހު ބެލި ފިލްމުތަކުންނާއި ދިވެހި ނޫސްތަކަށް ވަދެން ކިޔުނު ވާހަތަކުން ދާންދެން އެޒުވާނާ ސިފަ ކުރެވޭތޯ މާއީ އުޅުނެވެ. އޭނަ ހުރީ ރަގަޅަށް ވެސް ދީވާނާ ވެފައެވެ. އެންމެ ފެނިލުމަކުން ވެސް ހިތް ދެވިއްޖެޔޭ ހިތަށް އެރިއެވެ. އެޒުވާނާ ދެކިލުމަށް ވެސް އޭނަގެ ހިތް ބޭޤަރާރުވާން ފެށިއެވެ.\nއެދުވަހަށް ފަހު އަޅުކަމެއް އަދާކުރާ އުސޫލުން ދުވާލުގެ އެތައް ދަޅައަކަށް އެޒުވާނާ ފެނޭތޯ މާއީ ފިހާރައަށް ދެއެވެ. ބައެއް ފަހަރު ނަސީބު ވެސް އޭނައަށް އެހީވެދެއެވެ. އެއިން ކޮންމެ ފަހަރަކު ފިނިފިނި ވައިރޯޅިއެއްގެ ރާހަތު ހިތަށް ކުރެވިގެން ދެއެވެ. ލަދުރަކި ހިނިތުންވުމެއް ތުންފަތުގައި ދުވެލައެވެ. ހިތުގެ ތެޅުން އަވަސް ވެއެވެ. ކަރަންޓުގެ ބާނީތަކެއް ހަށިގަނޑުގައި ދުވެލަ އެވެ. އެއީ މުޅިން އަލަށް މާއީއަށް ކުރެވުނު އިހުސާސްތަކެކެވެ.\nއެއްދުވަހަކު މާއީ ފިހާރައަށް ކިއްލި ގަންނަން ދިޔަ އިރު އެޒުވާނާ ދަޅެއް ގަނެގެން ފިހާރައިން ނިކުންނަނީއެވެ. ވަގުތުން ދެޒުވާނުން މުޑިއަރައިފިއެވެ.\nމާއީގެ ހިތް އާދަޔާ ޚިލާފު ބާރުމިނެއްގައި ތެޅެން ފެށިއިރު މޭކަށިގަނޑު ފަޅާލާފައި ނިކުމެދާނެހެން ހީވިއެވެ. ނޭވާވެސް އެެތެރެހަށީގައި ތާށިވެއްޖެއެވެ. މުޅި ޖިސްމަށް ފެތުރިގެން ދިޔައީ ފިނިކަމެކެވެ.\nނަހީކް މާއީއަށް ތަންދައްކަން އެއްފަރާތަކަށް ޖެހިލަން އުޅުމުން ބޭއިހްތިޔާރުގައި މާއީގެ ފިޔަވަޅުތައް ވެސް ހަރަކާތްކުރީ ނަހީކްގެ ފިޔަވަޅުތަކާ ހަމަ އެއް ގޮތަކަށެވެ. އަނެއް ފަހަރު ވެސް ހަމަ އެފަދައިންނެވެ. ތިންވަނަ ފަހަރަށް ވެސް އެފަދައިންނެވެ.\nއެންމެފަހުން ނަހީކް އޭނަގެ އަތް މައްޗަށް ހިއްލާލީ އަމާންކަން ދީފީމޭ ބުނާ އުސޫލުންނެވެ. އަދި އެއްފަރަރާތަކަށް ޖެހިލީ ލުއި ހުނުމެއްގެ އަޑާއެކުގައެވެ.\n”ސޮރީ…” ނަހީކް ބުނެލިއެވެ. މާތްކަލާކޯއެވެ. އެހެރެ ފިރިހެންވަންތަ އަޑެކެވެ. މާއީއަށް ހީވީ އޭނަ އަނބުރައި ގެންފާނެ ހެންނެވެ. ނަހީކް ދަމުން މާއީއަށް ދިން ހިނިތުންވުމާއެކު ހަމަ ރަގަޅަށް ވެސް މާއީ އާޝޯހުވި އެވެ. ޕަރުވާނާއެއް ފަދައިން ނަހީކްގެ ފަސްފަހަތުން ދާން ވެސް ހިތް އެދި ގޮވާލިއެވެ. އެހެނަސް ލަދުރަކިކަމާ ހުރެ އެއަށް އަމަލުކުރާކަށް ނުކެރުނެވެ.\nއޯލެވެލްގެ ޗުއްޓީ ބަންދަށްފަހު މަތީ ސާނަވީގެ ކިޔެވުން ފެށުނު ދުވަހެވެ. ސްކޫލަށް ވަދެގެން ދިޔަ މާއީގެ މޫނުން ނުތަނަވަސްކަން ފެނެއެވެ. އެހެނިހެން އަރުތަކާ އެއްފަދައިން މިއަހަރު ވެސް އޭނައަށް ކްލާސް ކުދިންގެ ނަފްރަތު އަމާޒުވެދާނެކަމުގެ ބިރު އޭނަގެ ހިތުގައި އޮތެވެ. އޭނަގެ އެއްވެސް ކުށެއް ނެތި ކުދިން އޭނަގެ ބޮލުގައި އަޅުވާ ދޮގު އިލްޒާމުތަކާއި ބުނާ ބަދު ބަސްތަކުން އޭނަގެ ހިތަށް ހާދަ އަސަރެއް ކުރެއެވެ. އެހިތްދަތި ވަގުތުތަކުގައި ތޫގާގެ ފަރާތުން ލިބޭ އެހީތެރިކަމާއި ލޯތްބަށް އޭނަ އަބަދު ވެސް ޝުކުރެވެރިވެ އެވެ.\nތޫގާ މާއީގެ އަތުގައި ހިފާލަމުން ހިިނިތުންވެލީ ހުރިހާކަމެއް ވެސް ދާނީ ރަގަޅަށޭ ބުނާ ފަދައަކުންނެވެ. މާއީ ވެސް ތޫގާއަށް ހިނިތުންވެލިއެވެ.\nކްލާހަށް ވަން މާއީގެ ހިތް އަވަސްވެލިއެވެ. ބަލިވެގެން އުޅުނު ދުވަހެއްގައި އޮރިއެންޓޭޝަން ކުރިއަށް ދިޔުމުން، އޭނައަށް އޮރިއެންޓޭޝަންގައި ވެސް ބައިވެރިއެއް ނުވެވުނެވެ. އެހެންވުމުން ކްލާސް ކުދިންނާ އޭނައަށް ބައްދަލުވެވޭ އެއީ ފުރަތަމަ ފަހަރެވެ. ހުސް އައު މޫނުތަކެކެވެ.\nމާއީއާއެކު ތޫގާ ގޮސް އިށީނީ ފުރަތަމަ ބަރިން ގޮނޑިއެއްގައެވެ. އޭރު ކްލާހަށް ކުދިންތައް ވަންނަމުން ދިޔަ އެވެ. ކޮންމެ ކުއްޖެއްގެ މޫނަށް ބަލާލަމުން މާއީ ހިނިތުންވެލައެވެ. ރައްދުގައި އެކުދިން ވެސް ހިނިތުންވެލައެވެ. އޭރު މާއީއަށް ސިއްރުން ތޫގާ ލޯއަޅަމުން ދިޔަ އެވެ.\nކްލާހުގައި މާއީއާއި ތޫގާ ފިޔަވާ ތިބީ ގުޅިފައިވާ ރަށްރަށު ކުދިންނެވެ. ގިނަ ކުދިންނަކީ އެރަށްރަށުން ސާނަވީއާ ހަމަަށް ކިޔެވި ކުދިންނަށްވުމުން ބައްދަލުވީ ވެސް އަލަށެވެ. އެކުދިންގެ ތެރެއިން މާއީއަށް ޒީޝާންއާއި ދިޔާނާއާއި ބައްދަލުވިއެވެ. އެދެއަންހެންކުދިންނަކީ އެއްރަށެއްގެ ކުދިންނެވެ. އެހެންވުމުން އެކުވެރިކަން އޮވެއެވެ.\nޒީޝާންއާއި ދިޔާނާ އައިސް އިށީނީ މާއީއާ ޖެހިގެން ހުސްކޮށް ހުރި ގޮނޑިތަކުގައެވެ. އަދި އަމިއްލައަށް ތަޢާރަފުވެލި އެވެ. ޒީޝާންއާއި ދިޔާނާގެ ހިތްހެޔޮކަމާއި އެކުވެރި މިޒާޖުން މާއީގެ ނުތަނަވަސްކަން ކުޑަވި އެވެ. އޭނަ ވެސް ހިނިތުންވުމަކާއެކު ތަޢާރަފްވެލިއެވެ. އޭރު ތޫގާ އިނީ ތުންފިއްތައިގެންނެވެ.\nކުއްލިޔަކަށް ކްލާހުގެ އެންމެންގެ ސަމާލުކަން ހުއްޓުނީ ކްލާހަށް ވަދެގެން އައި ޒުވާނާއަށެވެ. މާއީ ވެސް ދެލޯ ބޮޑުކޮށްގެން ބަލަން އިނެވެ. އޭރު އޭނަގެ ހިތް ވެސް ނުހަނު ބާރަށް ތެޅެމުން ދިޔަ އެވެ. އެޒުވާނާއާއި މާއީގެ ހަތަރުކަޅި ބައްދަލުވި ހިނދު އެޒުވާނާ ހިނިތުންވެލިއެވެ.\n”ސާބަސް، އެންޓްރެންސް ބްލޮކް ނުކޮށްބަލަ…” ނަހީކްގެ ބުރަކަށީގައި ބޮޑިއެއް އަޅާލަމުން ފަލަކް ބުނެލިއެވެ. އެއާއެކު ކްލާސް ކުދިންގެ ހުނުމުގެ އަޑު ގުގުމާލިއެވެ. މާއީއަށް ވެސް ހެވުނެވެ. އެމަންޒަރު ފެނި ނަހީކް ލަދުގަންނަ ގޮތް ވިއެވެ. ވަގުތުން ކޮއްކޮއާއި ދިމާއަށް ނަހީކް ލޯއަޅާލިއެވެ.\nފަލަކްއާއި ނަހީކްއަކީ އެއްމާބަނޑު ދެބެއިންނެވެ.\n”އޯހ، ޝޮޕް ގާރލް…” ކްލާހަށް ވަދެގެން އައި ފަލަކްއަށް މާއީ ފެންނައިރަށް ގޮވާލިއެވެ. މާއީއާއި ފަލަކް ފިހާރައިން ފެނި ދެނެފަރިއްޗެވެ. މަދުމަދުން އެދެމެދުގައި ވާހަކަ ވެސް ދެކެވިފައިވެ އެވެ.\nފަލަކް ގޮސް ފުރަތަމަބަރީގައި ހުސްކޮށް ހުރި ގޮނޑީގައި އިށީނެވެ. އަދި ނުހަނު އެކުވެރިކަމާއެކު މާއީއާ ވާހަކަ ދައްކަން ފެށިއެވެ. މިކަމާ ހުރެ ތޫގާ އިނީ ބޮލަށް އުނދަގޫވެފައެވެ. އޭނަ ބާކީވެއްޖެ ކަމުގެ އިހުސާސާއެކު މާއީ ދެކެ އައީ އަމަށަކު ރުޅިއެއް ނޫނެވެ.\nނަހީކް ގޮސް ކްލާހުގެ ފަހަތު ގޮނޑިބަރިން ގޮނޑިއެއްގައި އިށީނެވެ. އަދި މާއީ ފުން ނަޒަރެއް ދިނެވެ. މާއީއާ އެއްކުލާހެއްގައި ވުމުގެ ނަސީބު ލިބުމުން އެކަމުގެ އުފާވެރިކަން އޭނަގެ މޫނު މަތިން ފެނެއެވެ. އޭނަގެ ހިތުން މާއީއަށް ދެވުނު ޝައުގުވެރިކަމުގެ ސަބަބުން އޭނަ މާއީއާ ވާހަކަދައްކަން ބޭނުންވެފައި ހުންނަތާ ވެސް ލައްކަ ގިނަދުވަސް ވެއްޖެއެވެ. ނަމަވެސް އިސްނަގަން އޭނައަށް ފަސްޖެހެވެނީއެވެ. މާއީ އޭނައާ މެދު ދެކޭ ގޮތް ނޭގޭތީ އެވެ. އެހެނަސް، މިލުބުނު ފުރުސަތުގައި މާއީއާ އެކުވެރިކަން ބަދަހިކުރެވިދާނެ ކަމުގެ އުއްމީދު އެހިތުގައި އޮތެވެ.\nދުވަސް ނިމިގެން ދިޔަ އިރު މާއީ، ފަލަކް، ދިޔާނާ އަދި ޒީޝާންއާ ދެމެދު އެކުވެރިކަމުގެ ގުޅުން ބަދަހިވި އެވެ. އެކަމާ ހިތްހަމަނުޖެހިފައި ހުރި ތޫގާ އިންޓަރވަލް ގަޑީގައި ބަހަނާއެއް ދައްކާފައި ކްލާހުގެ ދެން އޮތް އަންހެން ގުރޫޕާ ގުޅުނީ ހީލަތްތެރި ވިސްނުމަކާއެކުގަ އެވެ.\nފާއިތުވަމުން ދިޔަ ދުވަސްތަކާއެކު ފަލަކްގެ ޒަރިއްޔާއިން މާއީއާ އެކުވެރިކަން ބަދަހިކުރަން ނަހީކް މަސައްކަތްކުރިއެވެ. އޭނަގެ ހިތުގައި އޭރު މާއީއަށް ވަރަށް ބޮޑަށް ޝައުޤުވެރިކަން ދެވިއްޖެއެވެ. އެހެނިހެން އަންހެންކުދިންނާ ތަފާތު އެތައް ސިފައެއް މާއީގެ ފަރާތުން ފާހަގަކުރެވިއްޖެއެވެ. މާއީގެ ލަދުރަކި ކަމެވެ. ހިތްހެޔޮކަމެވެ. ހިނިތުންވެލާއިރު އެހިނިތުންވުން ލޮލާ ހަމައަށް ދަތުރުކުރާ ގޮތެވެ. މަޑުމައިތިރިކަމެވެ. މިހުރިހާ ސިފަތަކާއެކުގެ ނަހީކްގެ ހިތުން މާއީއަށް ޖާގައެއް ދެވުނެވެ. މާއީއާއެކު އަބަދުމެ ވަގުތު ހޭދަކުރަން އޭނަ ބޭނުންވާން ފެށި އެވެ.\nމާހެފުމާ ދިމާކޮށް ”ހަންކެޑަ”އަށް ދާން ކްލާސްކުދިން އިންތިޒާމުކުރި ދަތުރުވެގެން ދިޔައީ މާއީއާއި ނަހީކްގެ ގުޅުމުގެ ބިންގަލަށެވެ. އެދުވަހު ދެޒުވާނުންގެ ދެމެދުގައި އޮތް ބީރައްޓެހި ކަމުގެ ފަރުދާތައް ކަހާލެވުނެވެ. ފަސްޖެހުމަކާ ނުލާ އެތައް ވާހަކައެއް ދެކެވުނެވެ. ބަދަހި އެކުވެރިކަމުގެ ގުޅުމެއް އާލާވެގެން ދިޔަ އެވެ. ކްލާސްކުދިންގެ މެދުގައި ކުޅެވުނު ކުޅިވަރުތަކުގެ ތެރޭން ދެޒުވާނުން މަޖާ ނަގަމުން ދިޔަ އިރު މޫޑު ހަރާބުވެފައި ހުރީ ތޫގާ އެވެ. އޭނަ ހުރީ އެދުވަހު ވަރަށް ފާޑަކަށެވެ. ރުޅި ވެސް އައިސްފައެވެ. ނަހީކް ފަދަ ރީތި ޒުވާނަކު މާއީ ފަހަތުން އުޅެތީ ވީ އަމަށަކު ފޫއްސެއް ވެސް ނޫނެވެ. ނަހީކްއާއި މާއީ ހީސަމާސަކޮށްފައި އުޅުނު މަންޒަރުތައް ފެނި އޭނަ ވަކިން ރުޅި ގަދަވި އެވެ. މުޅި ހަށިގަނޑުގައި އަލިފާން ރޯވާހެން ވެސް ހީވިއެވެ.\nހިތުގައި އެކަކު އަނެކަކަށް އޮތް ލޯބި ފާޅުކުރަން ނަހީކްއާއި މާއީ ތައްޔާރުވަމުން ދިޔައީ އެކަމަށް އެންމެ ރަގަޅު ދަނޑިވަޅު ބަލާފައެވެ. ކިޔެވުމަށް ވަގުތު ހޭދަކުރަން ބޭނުންވާތީ އޭލެވެލް ނިމެންދެން ދެޒުވާނުން ވެސް ދިގު އިންތިޒާރެއް ކުރިއެވެ. އޭރު ވެސް ބަހާއި އަމަލުން އެކަކު އަނެކަކު ދެކެ ގަޔާވާކަން ހާމަކުރަމުން ދިޔަ އެވެ.\nތަފާތު އެކި ދުވަސްމަތިން މާއީއަށް ކުރިއެރުމެއް ލިބެން ނޭދޭތީ ކްލާސް ކުދިންނާއި މާއީއާ މައްސަލަ ޖައްސަން ތޫގާ މަސައްކަތްކުރެއެވެ. ސިއްރުސިއްރުން ދޮގު ވާހަކަތައް ވެސް ފަތުރާ ހެދިއެވެ. މާއީ ފިރިހެނުން ހޯދަމުން ދުވަނީ ކަމުގައެވެ. މަތީ މާކުސްތައް ހޯދަނީ ފިރިހެން ޓީޗަރުންނާއި ހިތާވެގެން ކަމަށެވެ. ނަމަވެސް އެހެނިހެން ފަހަރުތަކައި ޚިލާފަށް އޭނަގެ މަޤުސަދު މިފަހަރު ހާސިލެއް ނުވިއެވެ. މާއީގެ ދިފާއުގައި ފަލަކްގެ އިތުރުން ޒީޝާން، ދިޔާނާ އަދި ނަހީކް ވެސް ތެދުވާތީއެވެ. އެއްވެސްކަމެއްގައި ހަޤީޤަތެއް އެކުލެވިގެން ނުވާކަމަށް ބުނެ ޖަދަލުކޮށް އެވާހަކަތަކުގެ ކުރި މަރާލާތީއެވެ. ދޮގު ވާހަކަތައް ދައްކާ ގަނާކުރަން އުޅެންޏާ ސްކޫލުގެ ކަމާބެހޭ ފަރާތަށް އަންގާ ފިޔަވަޅުއަޅާނެކަމުގެ އިންޒާރު ވެސް ދިނެވެ. މާއީގެ ހިޔަނިހެން ގާތުގައި ނަހީކް ހުންނާތީ އޭނަގެ ބައިގަނޑަށް ވަސްވާސްދީ މާއީއާއި ދިމާކުރުވާކަށް ވެސް ތޫގާއަށް ނުކެރުނެވެ.\nތޫގާގެ އެއްވެސް ރޭވުމެއް ކާމިޔާބު ނުވާތީ އޭނަ ހުންނަނީ ރުޅިއައިސް ރަތްވެފައެވެ. ނުވީތާކަށް މާއީއާއި ނަހީކް ރައްޓެހިވެގެން އުޅޭކަމުގެ އަޑުތައް ފެތުރޭތީ ވެސް އޭނަ ހުންނަނީ ކެކިކެކި ހުރި އަލިފާން ފަރުބަދައެއްހެން ފަޅައިގެންދާން ކައިރިވެފައެވެ.\nތޫގާގެ އަމަލުތަކުންނާއި އޭނައާއެކު އުޅޭ މީހުންގެ ފަރާތުން ނޫނީ މާއީއަށް ބަދުބަސް ރައްދުނުވާތީ ފުރަތަމަ ވެސް ތޫގާގެ ނިޔަތާ މެދު ޝައްކު އުފެއްދީ ނަހީކް އެވެ. އޭނަ އެއްދުވަހު އިންޓަރވަލް ގަޑީގައި ކްލާހަށް ވަން ވަގުތު ތޫގާ މާއީގެ ދަބަހުގައި އޮތް ފޯނުނަގައި ކޮންމެވެސް މީހަކަށް މެސެޖުކުރަނީ އެވެ. ނަހީކް ފެނުމާއެކު ތޫގާއަށް ހީވީ ބޮޑު ބިރެއް ފެނުނުހެންނެވެ. ތެޅިފޮޅިގަންނަމުން ވަގުތުން ދޮގު ހެދީ މިއަދު ސްކޫލަށް އާދެވުނު އިރު މާއީގެ ފޮތެއް އޭނަގެ ދަބަހަށް ލެވިފައިވުމުން އެފޮތް ހަވާލުކުރީކަމަށެވެ.\nނަހީކްގެ ޝައްކު އެދުވަހު ޔަޤީނަށް ބަދަލުވެގެން ދިޔައީ އިންޓަރވަލް ގަޑި ނިމި ކްލާސް ކުދިން ހަމަވަމުން ދިޔަ ވަގުތު ކްލާހުގައި އުޅޭ ރާނިޔާ އައިސް މާއީއާ ދިމާކޮށްލީމައެވެ. އޭނަގެ ލޯބިވެރިޔާއަށް މެސެޖުކޮށް ދޭތެރެޖައްސަން އުޅެނީކަމަށް ބުނެގެންނެވެ. އެދުވަހު ވެސް އެމައްސަލަ ވަރަށް ބޮޑަށް ހޫނު ވިއެވެ.\n”މިއޮތީ މެސެޖު ވެސް…” ރާނިޔާ ދެއްކިއެވެ. އެމެސުޖު އައި ގަޑިއަކީ އޭނަ ރައްޓެހިވެގެން އުޅޭ ކުއްޖާއާއެކު ކެންޓީނުގައި އުޅުނު ގަޑި ވެސް މެއެވެ. އެހެންވުމުން އޭނައަށް މެސެޖު ފެނުނީ އެވެ.\n”ތި މެސެޖު ފޮނުވި ގަޑީގައި މާއީ ހުރީ އަހަރުމެންނާއެކު މާދަމާ އޮތް ސްޕޯޓްސް މީޓިންގްގައި… މިތާ ތިބި ޕްރިފެކްޓުން ކައިރިން އަހާބަލަ މާއީ ފޯނު ބޭނުންކުރަނިކޮށް ފެނުނުހޭ… މާއީ ދިޔައީ ވެސް އޭނަގެ ފޯނު ދަބަހަށް ލާފައި… ދެން ކިހިނެއް މާއީ ތި މެސެޖެއް ކުރާނީ… ތީ ކޮންމެ ވެސް މީހަކު ދޭތެރެ ޖައްސަން ކޮށްފަ އޮތް މެސެޖެއް…” ފަލަކް ބުނެލިއެވެ. އެއާއެކު މެސެޖު ފޮނުވި ގަޑީގައި މާއީ ކްލާހުގައި ނޫޅޭކަމަށާއި މާއީ ފޯނު ބޭނުންކުރިތަން ވެސް ނުފެންނަ ކަމަށް ގިނަ ބަޔަކު އިއްތިފާޤުވިއެވެ. ދެން އުފެދިގެން އައި ސުވާލަކީ މާއީގެ ފޯނުން މެސެޖު ކުރީ ކާކު ތޯ އެވެ. ތޫގާ ވެސް ދެނެހުރި ކަމަކަށް ނުހެދުނެވެ. އޭނަ ވެސް ހުރީ މާއީއާ އެއްކޮޅަށެވެ. މާއީގެ ބޮލުގައި ދޮގު ތުހުމަތުތައް ނޭޅުމަށް ބުނެލީ އަސަރާއެކުގައެވެ.\n”ކަލޭމެން ކޮންމެވެސް މީހަކު ކުޑާ ފޯނުގެ ކޯޑު ދަސްކޮށްގެން ކުޑާ ބޭޒާރުކުރަން ތިއުޅެނީ…” މާއީ ގާތަށް ޖެހިލަމުން ތޫގާ ބުނެލިއެވެ.\nތޫގާގެ ކުޅަދާނަކަން ފެނި ނަހީކް ހުރީ ބުނާނެ އެއްޗެއް ނޭގި ބަސްހުއްޓިފަ އެެވެ. ތޫގާގެ ހަޤީޤަތް ހާމަކުރަން އުޅެފައި ވެސް ނަހީކް ފަސްޖެހެވުނީ މާއީ ޤަބޫލުނުކޮށްފާނެތީ އެވެ. ސާބިތު ހެއްކެއްނެތި މާއީ ގާތު ބުނެފިނަމަ މާއީ ރުޅިއަންނާނީ އޭނަ ދެކެއެވެ. އޭރުން އެދެމެދުގައި ކުނިޖެހިދާނެއެވެ. އެދުވަހަށްފަހު ނަހީކް މަސައްކަތް ކުރީ ތޫގާއާއި ދެކޮޅަށް ބޭނުންކުރެވޭނެ ހެއްކެއް ފެނޭތޯއެވެ. ނަމަވެސް ތޫގާ ވަރަށް ވެސް ވިސްނުން ތޫނެވެ. ކޮޅުމަތި ދިރާސާކޮށް އޭނަ ހިމޭންވީ ނަހީކް އޭނައަށް ޝައްކުކުރާކަން ރޭކާލުމުންނެވެ. މާއީއަށް ދެމުން އައި ހަމަލާތައް މަޑުޖައްސާލައި އޭނަ ހަމަޖެހިލީ ބޭޒާރުވެދާނެކަމުގެ ބިރަށްޓަކައެވެ.\nއޭލެވެލްގެ ފަހު އިމްތިހާނު ދުވަސްކޮޅެވެ. އިމްތިހާނަށް ތައްޔާރުވާން މާއީ އޭނަގެ ފިލާވަޅުތައް މުތާލިއާ ކުރަމުން ދަނިކޮށް ތޫގާ އައިސް ކޮޓަރިއަށް ވަނެވެ.\n”ކޮބާ ދަސްކޮށްފިންތަ؟…” މާއީ ހިނިތުންވުމަކާއެކު އެހި އެވެ.\n”އައި ކާންޓް… އެއަށް ވުރެން ބޮޑު ކަމަކާ ލައިގަނެގެން މިއުޅެނީ…” އެނދަށް ވެއްޓިގަންނަމުން ތޫގާ ބުނެލިއެވެ. ތޫގާގެ ޖުމްލައިން މާއީއަށް ލިބުނީ ހައިރާންކަމެކެވެ.\n”ކޮންކަމެއްތަ؟…” މާއީ އެހި އެވެ.\n”ލޯބިވެވިގެން މިއުޅެނީ… އެއްވެސް ކަމަކަށް ސަމާލުކަން ނުދެވޭ، އަބަދު އޭނަ މަތިން ހަނދާން ވަނީ، އައި ތިންކް އައެމް ގޮއިންގް ކްރޭޒީ…” ދީވާނާ ރާގަކަށް ތޫގާ ބުނެލިއެވެ. އޭރު އޭނަގެ ނަޒަރު އަމާޒުވެފައި ވަނީ މާއީ އަށެވެ. މަަކަރުވެރި ހިނިތުންވުމެއް ވެސް އޭނަގެ ތުންފަތުގައިވި އެވެ.\n”އަނެއްކާ ކާކުތަ އަހަރެންގެ ކޮއްކޮގެ ހިތް އަތުލައިގަނެ ތިވަރުކަމެއް ކޮށްލީ؟…” ލުއި ހުނުމަކާއެކު މާއީ ސުވާލުކޮށްލިއެވެ.\n”ނަހީކް!…” މާއީއަށް ބަލާލަމުން ތޫގާ ބުނެލިއެވެ. އެޖަވާބާއެކު މާއީ ދިޔައީ ސިއްސައިގެންނެވެ. މޫނުގެ ކުލަވަރު ބައްދަލުވެ ހަރަކާތްތައް ވެސް ގަނޑުވެއްޖެއެވެ. މާއީއަށް އައި ބަދަލުތައް ފާހަގަ ކުރެވުނު ތޫގާ އެނދުން ތެދުވެގެން އައިސް މާއީ ގާތު ކުރުފައިމައްޗަށް ތިރިވެލިއެވެ. އޭނަގެ ތުންފަތުގައި ވަނީ ވިހަ ހިނިތުންވުމެކެވެ.\n”ކުޑާ އަހަންނަށް އެހީވެބަލަ… ހާދަ ދުވަހެއް ވެއްޖެއްޔޭ ނަހީކް ކަމުދާތާ… ކުޑާއާ ނަހީކްއާ ވަރަށް ކްލޯޒްއެއްނު، އަހަންނަށް އެހީވެދީބަލަ… ނަހީކްގެ ގާރލްފްރެންޑެއް ވެސް ނުހުރެއެއްނު… ސޯ ޕްލީޒް އަހަންނަށް އެހީވެދީބަލަ… ނަހީކް އަހަރެންގެ މީހަކަށް ވާން ވަރަށް ބޭނުން… އަހަރެން މިހާރު މޮޔަވަނީ ނަހީކްއާ ހެދި… ކުޑާ، ޕްލީޒް އަހަންނަށް އެހީވެދީބަލަ…”\nތޫގާ މާއީގެ އަތްތިލައިގައި ހިފާލަމުން އާދޭސްކުރަން ފެށިއެވެ. އޭނައަށް ނަހީކް މާއީ ގާތު ރައްޓެހިވާން ނާހާކަން އެނގެއެވެ. އެދެމެދުގައި ”ހާއްސަ” ގުޅުމެއް އޮންނަކަން އެނގެއެވެ. ނަމަވެސް އަދި ދެޒުވާނުން ވެސް ރައްޓެހިވާން ނާހައެވެ. އޭނަ މާއީގެ ޑައިރީ ވަގަށް ނަގައިގެން ކިޔާލުމުން އެކަން ހާމަވިއެވެ. މާއީ އާއި ނަހީކް ވެސް އިންތިޒާރުކުރަމުން އެދަނީ އޭލެވެލް ނިމޭ ދުވަހު އޮންނަ ފެއާރވެލް ޕާޓީއަށެވެ. އެޕާޓީ ތެރޭން ލޯބި ހުށަހަޅާށެވެ. އޭގެ ކުރިން އެކަން ހާސިލްވިޔަ ނުދޭން ތޫގާ ހުރީ ފައި ވިއްދާލާފައެވެ. މާއީއަކީ އޭނަ ދެކޭ ގޮތުގައި ގަމާރެކެވެ. މިވީހާ ދުވަހު އޭނަގެ މައްޗަށް ޝައްކެއް ނުވީ ވެސް އެހެންވެއެވެ. އޭގެ ސަބަބުން މާއީގެ ސިކުނޑިއާއި ކުޅެލަން ފަސޭހަ ވާނެކަން އޭނައަށް އެނގެއެވެ.\n”ކުޑާ އެއްޗެކޭ ބުނެބަލަ، އަހަންނަށް ނަހީކް ހޯދައިދޭނަމޭ ބުނެބަލަ، ނަހީކް ނުލިބިއްޖެއްޔާ އަހަރެން މަރުވެދާނެ، އެހާ ވެސް ލޯބިވޭ…” ތޫގާ އޭނަގެ ލޮލަށް ގަދަކަމުން ކަރުނަ ގެނައެވެ. ތޫގާގެ ޖުމްލައިން ސިހުން ލިބުނު މާއީއަށް މޮޅިވެރިކަން އެކުލެވިފައިވި ތޫގާގެ މޫނަށް ބަލާލެވުނެވެ. އެދެލޮލުން ފައިބަމުން އައި ކަރުނަ ތަކާއި ވޭނުގެ އަސަރުތަކުން އޭނަގެ އަތުގައި ހިލިހިލާއެޅިގެން ދިޔަ އެވެ. ހިތުގައި އޭރު ހައިޖާންގަނޑެއް ވެސް އުފެދިފައިވި އެވެ.\n”ނަހީކް ނުލިބެންޏާ އަހަރެން ވާނީ މަރު…” ފަންސުރާއި ގަލަންތައް އަޅާފައި ހުރި ކުޑަ ޓުކުރީގެ ތެރޭގައި އޮތް ކަޓަރު ނަގަމުން ތޫގާ ބުނެލިއެވެ. އެއާއެކު ބޮޑު ބިރެއް ފެނިގެން އުޅޭ މީހާކު ފަދައިން މާއީއަށް ތެޅިގަނެވުނެވެ. ވަގުތުން ތޫގާގެ އަތުގައި ހިފާ އަތުގައި އޮތް ކަޓަރު ފޮޅުވާލިއެވެ. އޭރު ބިރުން ގޮސް މާއީ ތުރުތުރުއަޅައެވެ.\n”ކުޑާ ބުނެބަލަ އަހަންނަށް އެހީވާނަމޭ… އައި ލަވް ހިމް ސޯ މަޗް، އަހަރެން… އަހަރެން… އަހަރެން… މަ…ރު ވެދާނެ…”\nތޫގާ ރޮމުން ގިސްލަމުން ވާހަކަދެއްކި އެވެ. އަދި މާއީގެ ގައިގައި އޮޅުލައިގަތެވެ. ހަމަހިމޭންކަން ވެރިވެފައިވި މާއީގެ ދެލޮލުން ކަރުނައިގެ ދިލަކަން އިހުސާސްކުރެވުނެވެ. އޭނަގެ ހިތުގައި އޭރު ވޭން އަޅަމުން ދިޔަ އެވެ. ކޮއްކޮގެ އުފަލައްޓަކައި ބޮޑު ޤުރުބާނީއެއް ވާން ގަސްދުކުރީ ލޮލުން ލޭކަރުނަ އޮހޮރޭ ހާލުގަ އެވެ. ހިތުގައި ވޭން އަޅާހާލުގައެވެ. މޭ ފިސްފިސްވަމުންދާހެން ވެސް ހީވިއެވެ. އަސަރާއެކު މާއީއަށް ލޯމަރާލެވުނެވެ.\nއިތުރު އެއްވެސް ގޮތެއް އޭނައަކަށް ނެތެވެ. ތޫގާގެ ފަރާތުން ދެންމެ ފެނުނު އަމަލުތަކާއެކު ތޫގާ އެދޭ ފަދައިން ކަންތައް ނުކޮށްދީފިނަމަ ނިކުމެދާނެ ނަތީޖާއަކާ މެދު އޭނަގެ ހިތް ބިރުގަތެވެ. އޭނަގެ ސަބަބުން ކޮއްކޮ ކަތި ފިޔަވަޅެއް އެޅުމުގެ ފުރުސަތު ދެވޭކަށް ނެތެވެ. ހަމައެއާއެކު ދެބެއިންގެ ދެމެދުގައި ނަފްރަތުގެ ކުޅިގަނޑެއް ފެށިގެންދާން ވެސް މެއެވެ. މާއީ ނިންމީ އޭނަގެ ހިތުގައި ނާހީކްއަށްޓަކައި ވިންދުޖަހަމުން އައި ލޯބި ކަފުންކުރާށެވެ. ތޫގާގެ އުފަލަށްޓަކަ އެވެ. ވޭން އެޅިކަމުގައި ވިޔަސް ކޮއްކޮއާ މެދު އުފެދިފައިވި ބިރުވެރިކަމުން ޤުރުބާންވާން އޭނަ ހުރީ ތައްޔާރަށެވެ. އޭރު އެއީ އޭނަ އެކަނި ނިންމަން ޖެހޭ ނިންމުމެއް ނޫންކަން ވެސް މާއީއަކަށް ރޭކާނުލި އެވެ. އޭގެ ސަބަބުން ނަހީކްގެ ހިތަށް ދެވޭނެ އަނިޔާ ތަކާ މެދު ވެސް ވިސްނާނުލެވުނެވެ. އޭނައަށް އެވަގުތު މުހިންމުވީ ހަމައެކަނި އޭނަގެ ކޮއްކޮ އެވެ. ތޫގާ އެވެ.\nOh me first dhw. Also vvv nice.\nKn irakun next part up kuranyy\nAbadhu maaee ah dhera goiy nuhadhaba\nYalvy ge mom\nSo mee dho aslu mi v gothakee.. v reethi. Keeve mihaaru kuryga up kuraahen nukuranee??\nKiaa hithun ovva thi ninmaalee mireyge part vvdhigu kolla dheebal plx plx vvv salhi (thanks) ??\nMasha Allah ? v reethi mibaives.\nއަނދިރިފަރާތް (17 ވަނަ ބައި)